○言事
【章枫山封事】成化三年十二月，翰林编修章枫山（懋）因内阁出小揭帖，传与学士吴节等诸词臣，分作灯词。章约同官庄{曰水}、黄仲昭上疏力谏，宪宗大怒，三臣俱廷杖远贬，当世高之。余谓太平盛世，元夕张灯，不为过侈。时英宗服制久阕，孝庄孝穆两太后并以天下养，上元胜节，亦宜上觞为寿。且翰林职在词章，宋时欧、苏诸公为学士时，岁时撰进，亦不以此贬望也。此等谏诤，与程伊川谏折柳何异？欲以感动上听，不亦难乎？此后李孜省、邓常恩、僧继晓辈左道竞进，皆无如之何矣！
【王虎谷封事】弘治初，王虎谷（云凤）为祠祭郎中，以太监李广交结寿宁侯，表裹为奸，特疏请斩广以谢宗庙。广恨之，用他事出为陕州知州，直声振天下，用此驯至通显，两为提学，以张采荐，召入为国子祭酒。时正德初年，刘瑾用事，虎谷上疏，请以瑾所行新法，刻板颁行，永著为令。又请以瑾临太学，如唐鱼朝恩故事。此载之武宗实录中者。一虎谷耳，何慷慨于昔，而媚谄于今耶？岂以孝宗优容可博直声，瑾焰可畏，名位为重，且报张西麓荐引恩耶？弇州公谓为未必然。然魏元忠力排二张几死，晚受则天后遗诏百户实封，滋泗不休。
想年衰气索，非真铁汉不能持久耳。虎谷以谀瑾被论，改通政归，又以书抵首揆杨石淙，责其不能召还给事中王昂，且引李文达沮抑罗一峰、岳蒙泉为喻，得不为杨所笑。未几，又起佥都御史抚宣府，被劾归。
【王思再谏】编修王思，江西泰和人，先于正德九年，武宗以狎猛兽被伤不能出，思上疏极谏，坐眨广东三河驿丞，时以庶常授官甫逾月耳。比复故官，值大礼议起，思奋起力诤，受杖阙下，不胜创，遂死狱中。今建言之臣，一承谪贬，便自名气节，比还朝，声势赫奕，坐要显宦，孰肯再蹈不测之渊哉？若思之百折不回，以身殉国，真无愧王文端曾孙。后来继起直臣，惟容城杨忠愍可以媲美。
文端名直，宣英朝名臣，亦起家庶常。
【抗疏中辍】正德初，林见素（俊）后起家抚蜀，上疏自言在林居时，欲劾刘瑾，疏具而无人能写，与御史陈茂烈对泣而止，今至四川，方能续成前疏上奏。时瑾已正法，复上疏称庆。今上十一年，周二鲁（宏礻仑）疏论少卿李植等，亦云当张居正擅权时，曾具疏将劾之，为父苦禁而止。二公皆名士正人，所言必不妄。但权奸已败，即往事果真，亦当忘言，此等追叙，似乎蛇足。
弘治间杨少宰（守陈）亦云，曾有疏请复建文位号，及景帝本史尊号，未及上。
【一人先忠后佞】丰坊先为主事，值大礼议起，欲考献皇。
同衙门有公本争之，坊附名。得旨同众廷杖降调。及后考察，以通州同知罢官家居。又上请疏请宗献王入太庙，自谓当时迫于父学士熙严命不敢违，非本意也。其时又有主事陆澄，亦以大礼抗疏异议，请告归，及见张、桂大用，又疏诵张、桂之功，谓得之业师王守仁，而始悟前说之非。二人富贵熏心，改口逢世，又诿其责于父师，真悖逆之尤，然其后皆不振。先是孝宗朝王云凤以礼部郎中，劾太监李广，直声震天下。久不赐环用，张彩荐召官祭酒，因感其恩，请刻刘瑾新法，颁学宫，诏天下永守。而张彩者，先为吏部员外，谏孝宗不当召还故榼汪直、梁芳，迕时弃官。及刘瑾擅权，用旧好起之，彩感知己，效死力，骤拜太宰，不免论死。此两人先以迕中官废，后以附中官用，所得几何，而生平扫地矣。故古人以晚节为难。
刘瑾未败时，祭酒王云凤建议，以监生多至二千二百人，廪饩不给，宜令放回依亲，俟一年后行取。但留几贡二百人，自备薪米肄业，坐监者岁以一千二百为限。疏上甫行而瑾败，于是监生大哗，谓此皆瑾私意，且自备薪米，非养贤体。况云贵远方，亦令放回，人情不堪，宜仍旧制，岁以三千人为常，诏可之。盖王虎谷第知迎逆瑾，博节省之名，不惮变易祖制如此。乃为监生辈直抉其隐情，又何颜更拥皋比，以临多士？尚得改南通政以去，亦云幸矣。按成均二千余人，较之今日诚云济济，然拟宋世太学，则寂寥已极。天子育才之地，不能还太祖盛事，而惟议朘削，是诚何心？先是虎谷督学陕西，以酷法笞生徒，多有死者，故刘瑾大爱之。至是又疏请瑾亲莅太学，如鱼朝恩故事，而瑾不从。是阉尹之识，犹高于大司成也。
【又先佞后忠】刘瑾盛时，吏科都给事李宪者，瑾同乡人也。素附丽之，任以角距，因凌忽同列，时称为六科都给事。
又阿瑾意，新入科者，皆试职一年，如御史例，且疏诋谢迁、马文升诸贤臣为奸逆，至夺诰命诸重谴，皆行其疏也。每置金袖中，故遗于地曰： 此刘公见饷者。 瑾败，为公论所弃，乃上疏劾瑾不法八事，瑾在狱中嘻叹曰： 如李宪者亦纠我乎？ 既而宪亦夺职归。近年御史杨四知，亦久为江陵客，江陵殁后，攻击四起，乃抗章力诋故相，其辞较诸言官更峻，一时亦嘉其谠言。后官大理少卿，向日踪迹渐为人觉，给事王希泉（德完）直发往时与朱琏等交结状，亦以大计不谨坐废，与宪正相类。
【佞幸建言可采】世宗朝，朱隆禧与顾可学、盛端明等，俱以甲科废罢，左道干上宠，俱致位贵显，缙绅羞称之。然其人亦自有间：顾最为无耻，在京居间干谒，扬扬得意。盛则闭门炼药，不干外事。若朱本加衔里居，未尝入都也。初朱为兵科都给事中，时三边总督刘天和建议，以固原为套虏深入之冲，而西路红寺堡旧边，至黄河六百余里，地远难以保障，欲移进鸣沙州，筑新边百二十里守之。事下兵科，隆禧复奏谓： 谓河套本中国地，自余子俊筑边墙，不以黄河为界，而河套为虏据，宁夏与山后虏为邻，贺兰山其界也；自王琼弃镇远关，创为新关，而贺兰山为虏据，二镇至今受患。今天和不思新边既筑。旧边不守，红寺堡五百里之地，直弃虏中，使延宁二镇，俱在边外，我退一步，虏进一步，非所以为国长虑也。 上是其言，乃薄责天和而止。此疏深洞边情。使当时从天和议，则大虏深入，不待曾铣在事时矣。此嘉靖丁酉事也。至次年戊戌，武定侯郭勋请复各处镇守，分守内臣，并委之取矿，以资国用。
上乃命： 且着云、贵、两广、闽、蜀、楚、浙、江西、大同各用一人。 隆禧又力争之谓： 皇上诏革内臣，中外称快。
今复镇守取矿，黩货殃民，天下汹汹，臣不能计其所终。 上又是其言，未几命罢之。此疏关系尤大，其功岂在张孚敬之下。
徒以晚途失计，不耐林居之寂，至以房室秽亵，取宠邀荣，可恨可惜！然寇忠愍何如功烈，末年尚有 朱能天书 一事。若隆禧者，在谏垣故自足称，今一概抹杀，亦是大苛。
【陆澄六辨】刑部主事陆澄，王文成高足弟子。世宗初，文成封伯，宰执忌之，御史程启光、给事毛玉等承风旨，劾文成学术之邪，澄上疏为六辨以折之。文成作书止之，谓彼议论非有所私。本出先儒绪论，而吾侪之言骤异于昔，反若鉴空杜撰，宜其非笑，其他语气甚平。澄又疏诋考兴献之非，投劾归。
赴补得礼部，时张、桂新用事，复疏颂璁、萼正论，云以其事质之师王守仁，谓： 父子天伦不可夺，礼臣之言未必是，张、桂之言未必非。 恨初议之不经，而怃悔无及。疏下吏部，尚书桂萼谓澄事君不欺，宜听自新。上优诏褒答。未几，《明伦大典》成，中载澄初疏甚详。上大怒，责其悖逆奸巧，谪广东高州府通判，旋升广东佥事，尚以颂礼得超擢云。文成之附大礼不可知。然其高弟如方献夫、席书、霍韬、黄绾辈，皆大礼贵人。文成无一言非之。意澄言亦不妄。
【疏语不伦】世宗末年，讳言储嗣，杨容城疏论分宜，而引裕景二王为辞。上震怒，因置极典，终以不免。郭丰城继之以钓奇，遂出安储一疏，中有 慰谕二王 之语。时上怒更非常，竟行江西论斩，不必再谳，且传首天下。最后则海琼山指斥上过，失语太峻，亦坐绞，会世宗上宾得出。穆宗在御，言者亦时回罹谴谪，甚至廷杖，终未有论死者。虽上宽仁，亦告君之得体也。穆宗升遐之冬，御史胡涍者请放宫人，疏末乃云： 唐高不君，则天为虐。 冯榼见而切齿，云： 是何语言？ 闻慈圣亦玉色不怡，将处重典，为江陵公力救，得编氓以去。夫释内人以光新政，固是美事，然亦恒事。今上圣龄方十岁，何至有先帝下陈，更衣入侍之疑？使在先朝，诛死久矣。
言官虽处不讳之朝，下语亦须裁审。乃知古来谏臣见杀，亦有时自取，非尽不幸也。
【郭希颜论庙制】嘉靖二十三年甲辰，礼部集议庙建同堂异室之制，于是庶子江汝璧、赞善郭希颜各献议。江陵用朱熹三昭三穆列前，成祖、睿宗翼乎左右；郭之议，乃欲列太庙居中祀太祖，世室居左祀成祖，而虚其右以立四亲庙。四亲为皇高祖、皇曾祖、皇祖考、皇考，所以明未有无父之国。而二宗不在四亲之列，则侄不祀伯，弟不祀兄故也。孝宗宜庙于成祖之右，武宗宜庙于昔祀皇祖之宫，或祀或祧，以待他日。盖明导以弃统孝、武二宗也。其说甚悖，其心甚险。礼臣驳之，言官劾之，上命宥之。至二十八年己酉，孝烈皇后大祥，议祔未定。时希颜已贬两浙运副，又申前说，谓同堂一日，则弗安一日，况九室各已有主，五世又不忍祧，将来孝烈不识祔于何所。
时上未有意祧仁宗，而希颜窥见上旨，笃念孝烈，必欲先祔，而弘、正两朝又上所简薄，因妄意逢君，必欲于孝、武二庙中祧其一，犹前不祀伯不祀兄之议也。上责其牵引。谬论渎扰，仍贳其罪。至三十九年，则郭已罢官久，居家无聊，恨首揆分宜公，乃其乡人不为援，密布流言于京师，云嵩欲害裕王为景王地，而身钓奇以取大功，乃疏请安储，而以建帝为名，欲令上召二王及相嵩，面谕以安之。且请二王分封留京，内外各守，永无猜防。上怒甚，摘疏中 建帝立储 四字，且谓不忠不义之民，皆以君相久位不睹新政，不攻君即攻相为言，盖入嵩先谮也。法司坐以 大逆不道，妖言惑众 律，上命巡按官即家斩首传示天下。是年十月忽传谕嵩等，命所司具礼遣景王之国。
于是中外人情始晓然知上意，盖虽杀杀颜之身，宾阴用其言矣。郭之初意在挤嵩而自求富贵，本非为宗社起见，况频议庙制，揣摹迎合，既不得售，再出此险计，一旦诛死，天下不以为冤。其后裕邸龙飞，追恤死事诸臣，以赴市者为首，杖死及毙狱者次之，戍殁者又次之。于是以希颜同杨继盛等，仅四人置第一等，赠翰林学士，赐祭葬，及荫甚备。其他忠臣著闻如太仆卿杨最、御史杨爵、修撰杨慎、学士丰熙、中允罗洪先等，褒进反出其下，士论皆惜当轴之谬云。今细读郭疏，首止云圣谕建帝立储，其后疏语绝不及之，乃世宗圣旨拈出此二字，以为无君，坐极刑。按圣谕本无二字，希颜必不妄自添入。若谓疏中亦初无建帝，分宜衔恨，密赂用事内臣宫嫔洗改，以激圣怒，理亦宜有之。然郭徼幸一掷，亦其自取。今建白诸公尚有为之请谥者，何冬烘至此。今细读郭疏至冬烘至此共一百一十三字，据写本补。
【武弁建言太黩】嘉靖元年，羽林卫指挥使刘永昌上言： 人臣之恶有六，曰贪赃，曰嘱托，曰私意，曰苟延，曰骄纵，曰淫滥；偾事之纲有六，曰欺君，曰坏法，曰误国，曰害人，曰用舍不公，曰刑罚不平。 大抵讥切时事，而末段则申言太祖罢丞相立部院，以分理世务，太宗命史臣于文渊阁参预机务，官止学士，至后世加以师保，于是虽无丞相之名，而有丞相之实。伏望皇上存内阁以遵太宗之制，灭事权以守太祖之训，再仿祖宗之意，令六部大臣，更番入直，以备顾问，庶广益聪明，委任不至乏人。其时张琼暴贵当国，以宰相自处，视六曹为属吏。而桂萼新入，又助琼为恶，故永昌痛疾之，真昌言也。事虽不行，而天下壮之。至次年辛卯，又上言武职立功之人故绝，其侄孙以下俱许承袭。兵部议复侄孙以下，其祖父俱无功之人，岂宜传袭，请行内外军职，凡立功之人故绝，同时亲子侄方许如律保送，其他不许。盖其说已窒碍，不可行矣。又十年为庚子，则上视朝渐简。永昌又疏： 皇上钦命东宫监国，此盛德事何不可？而大臣固争之，则上幸承天时监国亦非也。且太子年富，正宜历试朝政，惟皇上析群疑、思远图幸甚。 上始大怒，下诏狱讯治。永昌初疏，本属谠论，至再至三，黩而僭矣。
武人无识，自命敢言，遂添蛇足至此。且介胄之士，尤不当言及储宫。昔岳飞请选立皇子，宋高宗尚谓边将不宜预此议，况永昌幺麽戍长哉？继永昌上疏者，即罗洪先等三宫寮，仅请朝贺，亦斥去矣。
羽林卫，向为巡城科道踞为朔望视事之所。永昌至其日，必自拉侪辈公座其中，科道以其分内不敢争也。后拜边将至游击，罢归卫降同知，始上监国疏。盖亦啖名好奇人也。
【詹李二谏官】隆庆三年，御史詹咫亭（仰庇）请核内官监十字库钱粮，为内监所谮，廷杖削籍。五年，户科都给事李月滨以劾太监崔敏，亦杖一百为民。二人先后以弹治宦官得谴，天下高之。今上辛巳，李从谪籍起为南吏部考功正郎，司大计，用江陵旨，谪斥异议诸臣，如张新建相国，赵南渚司农，俱在谴中。李因得优擢，后官至中丞以卒，而令名不终矣。詹亦起废至副院，积资稍久，欲得少宰缺，谒揆地乡人韩廷尉珠泉（国祯）使道地。韩适有公事，必当入署，留语稍久，比行尚枵腹。时盛暑跨马，韩体素肥硕，到彼已中暍不能语，舁归即捐馆。韩诸子欲以其事讼之朝，有力劝者而止。詹寻擢少司寇，亦以弹章归。二公同为先朝谏臣，以重名出山，而建竖乃尔，非直于榼而佞于朝也。日暮途远，又有瓦注金注之别也。
【三御史争寿宫】万历初年，吴门柄政，用礼乡徐学谟议，定寿宫于大峪山，其时即有形家谓其非吉地。适御史江东之、李植、羊可立，以追论江陵、冯榼得上眷，骤拜卿寺，因讼大峪所定穴下有石，引通政参议梁子琦等言为证。时吴门亦无成心，特以学谟新缔姻好，虑累及主议者，遂力主徐说。上亦惑于两造，致两动銮舆亲阅。又太仓新参亦至。共排三御史，遂皆谪去。初上之出也，吏科齐世臣夜读《雪心赋》，以备与子琦等面质，且抗疏保大峪山之吉。又御史柯挺跽上前厉声云： 若大峪穴下有石，臣敢以身当之。 时班行中多憎二君之谄也，目齐为保山给事，柯为石敢当御史。
【张寰应工部】戊申年考选诸公，留滞阙下者三年矣。忽得旨授官，中外欢呼。新入言路者争起建白，而浙人喻养初（安性）者授吏科给事，抗疏弹司礼掌印大榼卢受。有营缮郎中张寰应（嘉言）者，忽起击喻，谓其弹治中官，实党附山阴首揆。旨虽不下，而喻旋以年例，出为广东佥事矣。喻疏是非且不必言，独以数年待命，一朝得请之言官，论一用事中贵，亦可以悚动中外。而旁观之曹郎，反纠给事以快宦寺，是何肺肠？后辛亥京察，张以不谨罢归。秦灵虚（奎聚）比部，疏救七人，张亦预焉。张官评不及知，然此举则太出格矣。
【言官一言之失】台省以白简为职，然有百疏不嫌其渎而片语失当，遂为终身累者。如予所目睹，则今上辛巳，兵科给事费尚伊，论南吏部尚书赵锦，谓久历仕途，无一善状。江陵公其阁师，又同楚人也，或疑有所授意。江陵闻之怒，谓小子敢妄诋名夙，立出为佥事。丁亥大计又谪，至今未出。赵为先朝直臣，几死杖下，其时清望满朝端，费新以庶常授官，偶误听，无成心也。乙酉御史傅光宅，论新任兵部尚书王遴，时值上阅寿宫，内臣索马过多，王不应，限之。傅疏之上，人谓承望内官，然傅入台亦仅一月耳。王为郎时，杨忠愍就法后，以爱女妻其孤，天下高之，傅疏遂见訾于世矣。戊子则户科给事陈尚象，论礼部尚书沈鲤，谓其挟持二心，故稽册储。沈因力请去位。沈方负相望，词林后辈有忌其碍手，捏造此谤，陈不察而形之弹章。时论大哗，陈亦以病乞归，虽再出而公评摈之。
己丑则吏科给事李春开，纠吏部郎赵南星建白，谓其乱政当斥，实其垣长所嗾也。一时名流如少师王汝训辈聚攻之，迄不能留，壬辰以外察原任去官。四君者甫入台垣，识力未定，举事偶谬，望实顿轻，真实可惜。其他占风望气，詈夷为跖，自弃名教者，固不可胜数矣。
【禁嫖赌饮酒】京师五方所聚，群饮及博徒浪子，理亦宜禁。但有可笑事，如正统间，顺天大兴知县马通所建白者，真令人绝倒。谓京城有号风流汉子者，专以嫖赌致钱，充花酒费。
宜令娼妓家，不得有双陆、骨牌、纸牌、骰子。道上有醉卧者，令火夫举置铺内，俟其醒而枷之。章下法司议，赌博者运粮口外，但枷示醉人非旧典，不可行。上允之。夫醉人囊三木固为非法，若挟邪之博具，决不能禁，亦不必禁。赤县神君所见乃尔，欲其肃清辇毂，不亦难乎？近年丙戌丁亥间，巡城御史杨四知者，出榜禁杀牛，引太祖所定充军律，悬赏购人告发。时九门回回人号满刺者，专以杀牛为业，皆束手无生计。遂群聚四知之门，俟其出，剚刃焉。
四知惴甚，命收其榜，逾月始敢视事。
○京职
【通政司官】通政为大九卿之一，然两参议以读本为职，皆选仪貌整而声音洪者。其选时以大榼同大臣莅之，跪一香案前，震喉疾呼。问亦有不中选者。且一转参议，须满三考始一迁，俱在本衙门。即加至尚书，亦无出局者。以故有志者俱不屑就，或郎署为堂官所开送，多宛转避之，至有堂属相诟詈者。往时有倪光荐由琐垣选入，迹官工部尚书，领司事司空朝班，例居都察院之前。时吾乡赵麟阳（锦）为左都御史，恚不肯出，云： 我不能尾讴儿之后。 政府为请改加兵部尚书领西台，赵始视事。
按六部有子部，都察院有十三道，大理有左右寺丞，惟通政无属。闻之前辈博洽者，如临朐冯宗伯、交何余宗伯辈云： 六科乃通政司属官，以承内旨封驳，故列署于内府，以后事权渐重，仅有文移往还，其文犹用呈字。 今则判然不相关涉矣。都给事在国初仅正八品，左右从八，散乃正九品耳。
相传通参选中后，例于莅选大榼投刺称门生，其说旧矣。
今上初年，言官举以入疏，以为仕绅耻陋之证，时银台之长为倪光荐，加秩已高，力辨其无是事。倪入通政已久，莫知其有无也。【章奏异名】今本章名色，为公事则曰题本，为他事则曰奏本。收本之处，在内则曰会极门，在外则为通政司。凡投通政者不尽得上闻，其或事体窒碍，或情节矫诬者，一切驳回，但存案备照。以故近年棍徒以开矿抽税请者，必借托一在京武弁为疏首，竟于会极门上疏，则非封驳之司不得问矣。此最为弊薮，而无如之何。前此正德朝逆瑾时，则有白红二本，入御前者名白本，送瑾所者曰红本，盖以纸色分别，逼上无君乃至此。世宗晚年，西宫奉道，凡内外朝臣封事，直达大内者，名为前朝本；他方士辈进药饵进秘法，以及斋醮诸鄙亵事，皆不复经由士人之手，竟从宦寺宫人传至御前。以其西苑出入，名为后朝本。此直至隆庆初年始绝云。
今各本章曾经主上御笔批原者亦名红本，以别于留中不下者。
【门下省】唐宋三省之制，本朝不复行，然其职掌自在。
如中书省为政本，则阁臣操其大柄，而仍留舍人之名，但降四品为七品，以司诰敕之事。尚书省虽不设令与仆射，而列曹如故，但升三品为二品，而事寄较重，以分中书之权。若通政司则全是门下省，其长官，有使，有左右通政，左右参议，即侍中，与散骑常侍、谏议大夫之职。其属给事中四人，今特分六科，增至五十员，以封驳兼补阙拾遗之责，视前代独加重焉。
但六科今自为内府清华之选，不复肯属通政，而左右参议又以读本故，必繇遴选而授，班行厌薄之不肯就，鸾台重地，迹轻已非一日。窃谓鸿胪既司引奏，吐纳殿廷，何不即以读本属之。
或以章奏非其攸司，则以鸿胪堂官久次者改充，庶彼既乐就，而清流无避事之嫌，似亦可行。
【见朝辞朝】故事以公事到京者，至则陛见，去则陛辞，传之邸报，书曰见朝辞朝，其来久矣。壬子年有河南人安世凤者，登癸未进士，官郎署，谪府判，以察典罢归，其人素为士林不齿。居乡尤多秽迹，偶与同里缙绅不咸，遂胪其阴事至都讦之，其实皆诬也。通政司知其仇口不为上，因欲击登闻。有与相识者劝止之，始归。其入京则赴鸿胪寺报名，称原任主事某，公务到见朝。行则曰公务毕辞朝。抄传四方，竟不晓所谓公务者何务也。言路亦若，罔闻，无一言纠及之，亦异矣！
是年有江南巡抚徐检吾（民式）以苏松缙绅田产过多，定役与齐民等，故相申少师亦佥白粮解户数名，惟常镇以理学之乡，优免如故事。徐乃申庚榜门人也。申恚不能堪，欲身自著役北上。或问： 公果行，上必怪问，旧弼何以出山？ 申答曰： 我竟报名，云原任大学士某人，解粮到见朝，又安能难我？ 此一时愤激之言，而其子冏卿孝廉辈亦劝止之，终不成行。然其事可笑，几与中州公务作对矣。
【小九卿】本朝以六部都、通、大为大九卿，不必言矣。
但小九卿其说不一，或云太常、京尹、光禄、太仆、詹事、国子、翰林、而益以左右春坊，是为小九列衙门；或云詹事春坊为东宫官属，不宜班之大廷，当以尚宝、鸿胪、钦天足之；或云鸿胪仅司传宣，非复汉晋大鸿胪之职，钦天仅掌占候，亦非秦汉太史令之职，且皆杂流世业所窟穴，祗可与太医院上林苑等耳。众说纷纷，莫有定论。即有公事会议，奉旨有大小九卿公同之谕，亦竟不知何属也。近问之侍从诸公，则以太常、詹事、京尹、光禄、太仆、鸿胪、国子、翰林、尚宝，定为小九卿，不知始自何时？大理为九棘之一，詹事虽词臣，华贯终不得比，向来居大廷尉之次。自申吴门为詹长，竟于朝班立大理卿之上。自是遂为故事，然二官皆正三品也。又翰林侍读虽六品，亦班光禄少卿五品之上。吾乡沈继山（思孝）以建言起是官遂超侍读而上之，时有两侍读为刘复斋（元震）、刘和宇（虞夔）不敢与争。
他人继之，则如故矣，此以强弱致异同，非成规也，
【周宁宇少卿】辛未进士周宁宇（应中），浙之会稽人，幼孤贫，客京师为针工，以其暇为举子业辄工，得以顺天籍补诸生，连登辛未甲榜。筮仕元氏令有声，调繁真定县，俸满将擢去。时富平孙太宰新起田间，受知江陵相公，从废籍骤转中丞，抚真定等府，周所治邑，正其驻节地。周故强项，屡以事忤孙，孙迹不能平，抚其过入丁丑外计备察疏中，且胪列赃私以万计。上虽冲圣，留意民生，览疏大怒，遽欲逮治，赖江陵力救得止，仅以计典不及，调楚之崇阳。孙恚甚，又中之楚按，楚抚计下考劣，升崇府审理。江陵公痛惜之，复于庚辰外计中议调，得补故官，又以他事罣误去。今上辛卯壬辰间，荐章满公车，起为河间府同知，升山西佥事。又坐事被调，慰荐者又推毂之，且云为江陵故相所仇，以无罪屡废。周起而力辨云： 臣为张居正门生，素称相知，且受其洗拔，何尝有隙？臣死不敢诬地下。 时赵南渚（世卿）为大理卿，亦其同年也，因盛称之于公卿间，谓其不肯昧心趋时，即此一事，不忝古人。
因起故官于湖广，入为光禄少卿，侵寻开府矣。丁未考察，楚中按臣，复以以字据写本补，白简污之，竟以原官调用，时赵南诸为大司徒，负重望，方为西北诸君子所侧目，且恐浙人柄用，以故决意去之。又逾年己酉，则富平再出秉铨，凡为所摈者，世方指为跖蹻，无一人敢齿及之矣。周在林下，至今健饭如少年，家无一廛，敝衣徒步，其清白东南所无也。闻其治剧更优，恨不竟其用。余尝闻顾泾阳吏部称周不容口，惜顾尚家食，不得明其事于朝云。
周以丁丑劣升王官，赵以庚辰疏讥时事，亦转楚府长史，此则政府旨也。两公受抑时，张相当国，故持论者，并周事亦坐江陵。后来赵骤起至八座，而周以银青老，盖亦有数。赵同时又有王麟泉（用汲），亦以郎署疏忤江陵罢归，起官至南司寇得请，其清操与周赵埒，而干济逊之，近殁于家得上谥恭质。
赵亦新逝，未闻有议易名者，盖时局所憎也。
周家居十年矣，其辛未同年，尚有吴文台（捴谦）者，癸未年已为知府，凡降三次，至丙辰又以参议降处，闻今将谒补，则年过八旬久矣。又冯文所（时可），辛巳年已为贵州督学副使，屡起屡踬，丙辰亦大计镌级，今补贵州参议以去，虽年仅七旬，然去旧游之地，已将四十年，反以贬秩再至，几于令威归来，有城郭人民之感。盖才抱未展，不能抑郁邱园，未必宦味之浓也。
【中书行人】中书行人二官，为进士筮仕所拜，有台琐之望，最为清秩。今人并称中行，其实迥异。太祖既革中书省，自揽太阿，而以省中诸节目寄之舍人，故称科，而无堂官，且衙门仍在内府。后事权尽归内阁，特虚有凤池之名。然吴中李应祯，以乡举选入文华殿者，尚与给事中争班次。而杨文襄（一清）集中，每称予在西掖典外制时，与某翰林同官云云。二事俱在成化初年，其后为一品大臣荫叙之官，始渐轻矣。至行人司不过礼部一末属耳，国初设无定员，尚未入流，最后始升正八品，始限员数，因有非科甲不选，非王命不行之语，其贵之如此。然衙门孤孑，而堂下有井甚甘，以近闤阓中，汲者无虚刻，署中更无隶人可供役使者。有一文士作一告示谑之云： 示仰邻居担水妇人，不许擅登公座上缠足；如违，本官亲咬三口。 至今传以为笑。故事出使还者，例纳书一部，以故京师蓄书，自文渊阁之外，即推行人司，与刑部提牢厅，今为盗者、借者日月侵寻，皆不足观矣。任子中书与进士并列，其视科篆亦视资叙，此为僚友不必言。若两房办事者，则杂乙科明经胄监。两殿供事者，又皆赀郎与儒士效劳。而武英殿又有大榼提督考艺定高下，见则叩头，尤为猥下。然皆中书科带衔带俸，亦称掌印者为印君，清流辈贱之。每出差则特写进士中书科以自别，而诸纳级与白身者，以两殿在禁中，反呼甲科为外中书。亦可哂矣。
【京官肩舆】故事，在京三品大臣始得坐轿，以故光禄太仆卿之升佥都御史，虽甚雄剧，然以从三转正四，故有 抬轿谢恩，骑马到任 之语。万历初年，承世庙末年朝仪久旷之后，四品卿寺皆乘围轿，其下则两人小舆，相沿已久。江陵当国数年，复修旧制，以至留都亦奉行惟谨。夷陵王少宰（篆），江陵腹心也，时以佥都领操江，亦改而跨马。然其子监生王之鼎者，方卒业南雍。以儒巾缝掖策马出入，遇六曹卿贰俱不之避，而卿贰欲得乃翁欢心，各与扬鞭举手，以讲敌礼，则怪甚矣！
比年，上深居不视朝，辇下肩舆纷纭载道，恐当复如初元时也。
【杨学录孝行】湖广永州府岁贡生杨成章者，父泰，任浙江海宁县长亭巡检，买妾钱塘丁氏，生成章。四岁，泰死，其妻何氏携成章以丧归，丁氏还母家，临诀，剖银钱各半为识。
成章稍长，何病且死，出所藏半钱示之，且告之故。成章拜受且泣，既娶，乃行，求母钱塘。而丁前既嫁为东阳人郭氏妻，生子珉，亦时时念成章。乃令珉持银钱往永州求成章，道出江西，成章亦至，两人会于逆旅，语次参问，合所剖银钱相持泣。
成章随珉见母于东阳，欲迎还不得，因留养。数岁，母死，哀毁卢墓，以孝闻。及是，成章应贡至京师，以老，例不得授官，止给冠带。吏部官以成章与珉孝弟至行，皆可嘉尚，请量授成章一官，给赏珉以励风俗。乃授成章国子监学录，檄有司赏珉，事在嘉靖十年。余谓成章孝固可纪，而何氏之抚庶子，且教以寻所生之母，与郭珉之奉母命而远觅异父之兄，皆当于古人中求之。
【钦天太医官】国初定钦天监官散官，其长曰监令正仪大夫，贰曰少监分朔大夫，其属五官正司元大夫，监丞灵台郎，五官保章正平秩郎，五官灵台郎司正郎，五官挈壶正灵台郎。盖因元之旧制，各取所职命名，以别清流。今散官与廷臣混然无别矣。又宋制，医官阶凡十四，其长曰保安等三大夫，阶止从六品，以至保安郎。故元则有保康保宜等大夫，阶至从三品，然皆阶官也。至本朝太医院使，虽止正五品，然而职官矣。其勋及散官，与文臣亦无异矣。其以用药奏功者，递加至尚书侍郎。至嘉靖许绅矣。名器之滥，前朝未有，是宜厘正也。
○历法
【俗忌】今世忌正五九月不上官，盖中外俱遵行。按佛家以此三月为善月，说者云，唐藩镇到官设宴，用牲畜无算，以为宰杀伤和气，遂并莅任亦停止。至于婚葬诸事，则尤忌五月，相戒不敢犯，而朝家或不然。然太祖以戊寅闰五月十七日葬孝陵，则建文逊位；英宗以壬戌五月十九日立皇后钱氏，比上北狩还，同幽南内者八年，备极艰苦，及享宪宗养仅四年而崩；景帝以壬申五月二日立皇后杭氏，旋以病崩，未几追废。盖始终无一吉祥也。宋哲宗以元祐七年纳孟氏，用五月十六日，朝议皆云当忌，不从，终以废斥。盖阴阳避忌之说固有之。
按唐武德二年正月甲子下诏，以正月五月九月并不得行刑，所在公私俱断屠杀，又引殷帝去纲，齐王舍牛为比。至宋世官俸，此三月必灭去食羊钱，亦用此意。太子文奎，洪武二十九年十月晦生，上曰十月晦，日月皆终，不喜。
【华夷百刻之异】从来计日者以百刻，然而每时八刻，总计之则九十六刻耳。今漏刻中，又增廿四刻，分寄十二时，中曰初初刻，正初刻，谓之小刻。而所谓初一、初二、初三、初四、正一、正二、正三、正四，则名八大刻，合之乃一百二十刻矣。然初初、正初二刻，总计之虽廿四刻，实分八大刻之余，则每六刻只抵一大刻，取义安在？况制历家畴算，亦以子正初刻为本日之始，以子初初刻、初一刻、初二刻、初三刻、初四刻，为先一日之夜，其于昼夜晦明之义，褒益牵合，殊乖百刻定仪。惟利西泰谈其国每日分为二十四时，每时止四刻，合之仅九十六刻，以故所制自鸣钟，以子正、午正为始，午初、子初为终，共传二十四声，以了一日。其国廿四时，即中华十二时也。盖斟酌于华夷之间而成者，但终不知于古昔大挠所设，乖合何如。
【历学】中国历法，本不及外国之精密，以故前元钦天监外，又有回回钦天监，本朝亦设回回司天监，有正仪大夫、司朔大夫、司元大夫等官。至洪武三十一年而废之，以其教归并之，钦天但用彼国土板历同算，久之则法亦不验，与中士无异矣。国初，学天文有厉禁，习历者遣戍，造历者殊死。至孝宗弛其禁，且命徵山林隐逸能通历学者以备其选，而卒无应者。
近年因日食分数不相符，督责钦天，但唯唯谢罪，以世学岁久无他术为解。而士大夫中，如参政刑云鹭辈，俱精于天文，刻有成书，皆云胜僧一行及郭守敬诸人矣。然未曾用之推测也。
禁中大榼辈，又自有内灵台，专司星象，其职任，其学业，大抵与外庭仿佛，皆土圭中糟粕耳。自利玛窦入都，号精象数，而士人李之藻等皆授其业，似当令兼领天文，如先朝儒臣童轩华湘等可也。
钦天造历，每年六月内礼部先发历样，两直各府及各布政司，依式翻刻，毫无加损，最合正朔大义。而南北各省，又有解京历日，以补京兆所不足，非体甚矣。此事最宜厘正。
宣德间，钦天监历日，共造五十万九千余本。英宗登极，省为十一万九千余，盖灭十之八云。
【颁历】正朔之颁，太祖定于九月之朔，其后改于十一月初一日，分赐百官，颁行天下。今又改十月初一。是日御殿比于大朝会，一切士民虎拜于廷者。例俱得赐，嘉靖二十一年颁历之辰，国子诸生，受历不均，争于陛前，喧竞违礼，上大怒，至谪祭酒张衰官。若外夷，惟朝鲜国岁颁王历一册，民历百册，盖以恭顺特优之。其他琉球占城，虽朝贡外臣，惟待其使者至阙，赐以本年历日而已。宋嘉祐时，各路登解举子入朝，班缀分错，每为阁门使之累，叹曰：殿廷班列不可整齐者有三色，谓举人、番人、骆驼也，则受历监生，又何责焉？
【浑天仪】今京师异隅逼城观象台之颠，有浑天仪，其质皆铜，有四柱以龙承之，悬仪于上，制作精工，铜亦古润作绀色；旁另有一仪，式小不及其半，交道亦减；又有玉衡如尺，又有铜球象天圆体，外列二十八宿，上刻正统廿年御制铭。余按此非本朝人所能办，意必故元旧物。按宋沈括（存中）云： 司天监铜浑仪，景德中韩显符所造，依刘曜时，孔梃晁宗斛兰之法。天文院浑仪，皇祐中舒易简所造，用唐梁令瓚、僧一行法。至熙宁中，括监太史局，受诏改造浑仪，置之天文院，而移天文院旧铜仪于朝服法物库。 盖宋世浑仪有三，金人入汴，诸法物俱北去，此固蒙古得之完颜者耳。至正统而重修则有之，且铭有 昔作今述 之句，知非创矣。
【改造漏刻】正统五年上巳，御制天浑仪铭矣。至十二年十一月，钦天监正彭德清又上言： 蒙钦造铸铜仪，验得北京北极出地度数，太阳出入时刻，与南京不同。南京北极出地三十六度，北京出地四十度强。南京冬至日出辰初初刻，入申正四刻，夜刻五十九，夏至日出寅正四刻，入戌初初刻，昼刻五十九；北京冬至日出辰初二刻，入申正二刻，夜刻六十二。夏至日出寅正二刻，入戌初一刻，昼刻六十二，各有长短差异。
今宫禁及官府漏箭，皆南京旧式不可用。 上令内官监改造。
是时禁中宫漏循用新制，不待言。而次年春，造己巳历样，盖即用其言颁式天下矣。按十二时大刻九十六刻，益以廿四小刻，共为百廿刻，然小刻只抵四大刻，故总谓之百刻。冬夏二至，昼夜均用之，安得于圣朝正朔中，妄自增加，真不祥之尤矣。
今通用历日中，冬至日出，仍辰初初刻，夏至日出，仍寅正四刻，并不行彭德清所建白也。德清随英宗驾北征，曾劝王振驻师不从，郕王监国，廷臣劾德清不择善地驻札，以致乘舆失陷，并党王振，匿天变不奏诸大罪。未数日郕王命籍没其家，德清寻死于狱，命戮其尸。
【厘正历法】正统戊辰，上从钦天监正彭德清之请，改加冬夏二至昼夜各五十一刻，颁次年历，时皆欢诧为异事。次年己巳上北狩，景帝御字，天文生马轼始倡议乞改历日时刻如故事。帝命礼臣会官议之，礼臣以监正许惇等议上，谓正统间，彭德清于观象台测验，以北京较南京，则北极高出地上三度，南极低入地下三度，冬至昼短三刻，夏至昼长三刻，奏准改入《大统历》，永为遵守。今轼起自军匠，不谙天象，妄以己意求改，所言不可行。帝曰： 历虽成于京师，而太阳出入度数，则当以四方之中为准，是以尧命羲和仲叔四人，分测四方，以定四时。今京师观象台，在尧典幽都之地，太阳出入度数，难以凭准，今后造历，悉照洪武永乐旧式。 读帝此旨，评驳精确，顿令星官缄口。然其时已将岁终，先期十一月朔，颁历于天下，则景泰元年，犹仍正统十四年之谬也。其时彭德清以王振党拟斩，瘐死狱中，僇尸籍产矣。而同事畴人，犹袭其说如此。时胡忠安（濙）久位春卿，亦附会执奏。盖以身主其事，不免护前遂非，其如景帝圣明，不可面欺何？
【日圭同异】世宗初登极，钦天监官朱裕，以日月交食，分秒不合上言。洪武中漏刻博士元饮，言历法当随时修改，以合天道，时去元甚近，已欲修明。今岁差愈多，本监观象台晷表，分寸不一，乃用南京日出分秒，似相矛盾。今宜会举理学大臣，总理其事，铸立铜表，考四时日中之影，仍差历官往河南南阳察旧立土圭，以合今日之晷，分立圭表于山东、湖广、陕西、大名，以测四方之影，庶合朔得真，交食不谬。上仅报闻，寝不行也。朱裕盖以两京地方俱居偏方，不足标准，欲立圭于四方，此即唐尧分命羲仲四人各宅之法也。若南阳旧圭，未审何代所立，裕上疏时必有所据，今已不可问矣。然土中一说，亦自难凭。如文皇北征至口外长清塞上，指北斗谓金幼孜曰： 至此则已南望北斗。 盖华夷地势使然，然漠外去京师不过数千里，而天象已迥异如此。近代商于日本、占城、吕宋、佛郎机诸国者，问以星斗河汉，皆云躔度方向，与中华毫无差别。是数国者，在闽广东南，不知几万里矣。岂三垣九野验于北，而不验于南欤？抑南方卑下去天远，而北方地高与天体亲切耶？是未可臆断。
再阅朱裕疏，内云观象台晷表，与南京矛盾，是即正统间彭德清测景不同之说也。未审其说确否？至于南阳土圭，惟嘉靖二年河南抚臣何天衢请祀周公疏中，云登封县有观象测景二台，乃周公营洛邑时手建遗迹，其土圭表漏尚存，宜敕钦天官至彼考正制度尺寸，以凭授历。然则中原日圭，又不在南阳矣。
总之岁久讹传，未足凭也。
【郑世子论岁差】今上乙未，郑世子（载堉）造万年历上之，其疏云： 洪武间监正元统造《大统历》，以洪武甲子为历元，上考下推，无消长之法。时监副李德芳驳之，谓不与经史相合，宜用许衡辛巳元历。太祖谓二历俱难凭，只验七政交会，行度无差者为是。今取《大统》、《授时》二历相较，考古则气差三日，推今则时差九刻。或以《授时》减分太峻，失之先天；《大统》不减，失之后天。今和会二家成历书曰《律历会通》，并历以上。 礼官议亡元至元四年，西域札马鲁丁撰进新历，其时已名为《万年历》矣，未几《授时历》成，《万年历》遂废不行，至于岁差之法，上古无闻，始于晋洛下闳，唐虞喜，元许衡、郭守敬，始以六十六年年差一度。考古则每百年减一，推来则每百年加一，法号精密，《大统历》至今用之。今如堉所云，则弦望已各差一日，似未至此，其议遂格。
然嘉靖二年华湘掌钦天监时，曾以岁差改历为请，谓尧时冬至，距今四千年，已差五十度。自元至元改辛巳历，至今二百四十三年，已差三度六十四分五十秒。亦引洪武间元统言为证，则世子疏，或未尽非也。
【日食讹谬】万历庚戌十一月朔壬寅日食，初饮天奏称日食七分有余，未正一刻初亏，申初三刻食甚，酉初初刻复圆。
春官正戈谦亨等又称，未正三刻初亏，已互异矣。既而后部外范守己驳之，谓亲验日晷，未正一刻不亏。至正、二正、三正四刻俱然，直至申初二刻，始见西南略有亏形，至申正二刻方甚，且不止七分有余。盖历官前后俱误也。礼部因言： 自万历元年至今，日食已十余次，其差或一二刻，以至四刻，前代如汉修改五次，魏至隋修改十三次，唐至五代周修改十六次，宋修改十八次，金至元未修改三次。本朝二百余年，未经修改，岂能无讹。今范守己及按察使刑云鹭精通历学，云鹭有《古今律历考》，综综字原缺，据写本补，采详密，可照先朝给事乐濩主事华湘改光禄少卿，提督钦天监。又检讨徐光启，员外李之藻，俱究心历理，以及大西洋归化陪臣宠迪莪、熊三拔等，俱携有彼国历法诸书，乞照洪武十五年命翰林字翀、吴伯宗、灵台郎海达儿、回回天师马黑亦沙等，译修西域历法事例，尽录其书，以补典籍之阙，庶历法详明，有光前代。 疏上不报。
似此讹舛，不急改订，历律不知所终矣。
【一岁节候】自古来历家节候，每月参差，无有朔望日，正值四序挨日排连者。惟元朝世祖至元三十一年甲午岁节气，正月一日壬子立春，二月二日癸未惊蛰，三月三日癸丑清明，四月四日甲申立夏，五月五日甲寅芒种，六月六日乙酉小暑，七月七日乙卯立秋，八月八日乙酉白露，九月九日丙辰寒露，十月十日丙戌立冬，十一月十一日丁巳大雪，十二月十二日丁丑小寒，此真古今未有，后来亦无继之者。直至今上万历二十二年甲午岁节气，正月初一庚辰雨水，二月初二辛亥春分，三月初三辛巳谷雨，四月初四壬子小满，五月初五壬午夏至，六月初六癸丑大暑，七月初七癸未处暑，八月初八癸丑秋分，九月初九甲申霜降，十月初十甲寅小雪，十一月十一乙酉冬至，十二月十二乙卯大寒。前元则每月节气，今上则每月中气，挨次接续，无纤毫小爽。又俱属甲午年，恰恰共三百载，不知天运至此适相值耶，抑璿玑必然之数也？历代史氏纪天官之异者多矣。未有巧合一至此者。
【居第吉凶】地理吉凶，时亦有验。如余所知，严分宜旧第，已三度籍没矣。其在东城大街者，如石大人胡同，亦闤阓闹处，英宗时为忠国公石亨赐第；亨败后，无人敢居，后咸宁侯仇鸾得之，仇势张甚，不下石氏，其身后正法枭斩见籍，惨祸更甚于亨。此第今为铸冶开炉之所，其旁一大宅，即石氏偏傍厅事，亦宏敝过他第数倍，今为宁远伯李成梁赐第。成梁罢镇还京居之，父子六人，俱为大帅，皆至一品，贵盛震天下。成梁老病死牖下，长子如松战殁，松胄子名世忠当袭爵，而顽嚣无赖，赀产荡尽，遂无人肯保任之。今惟正寝停乃祖灵柩，十年不葬，他屋悉质于人，屠酤嚣杂，过者欢息，信乎形家之说不诬。又景帝建大隆福寺，壮丽甲京师，有言其地不吉者，帝命拆去前门牌坊，所谓天下第一丛林者，并禁钟鼓不鸣。及天顺废毁兴隆、永昌诸寺，此寺虽幸存，而香火寂寞，廓院萧条，至今不振。正德间教坊司改造前门，有过之诧曰： 异哉术士也！此后当出玉带数条。 闻者失笑。未几上爱小优数人，命阉之留于钟鼓司，俄以称上意，俱赏粦玉。近年丁酉，南教坊马四娘号湘兰者，年过五旬，虽畜妓十余曹，而门庭阗然，悉窘无计，有江右舒姓者怜之，为改其门，且曰不出百日当骤富。适金华虞生者，年甫弱冠，游南雍，求见四娘，重币为贽，问其所属意，无一入目者，惟以娄猪为请，时马谢客已久，惭其诸妓，固却之，苦请不去，姑留焉。凡匝月，酬以数千金，马氏复如盛时者又数年。


○礼部
【国初荫叙】洪武中太师韩国公李善长及礼部官，议荫叙之法凡五。其一曰：用荫以嫡长子，若嫡长子残废，则嫡长之子孙，以逮曾玄，无则嫡长之同母弟，以逮曾玄；又无则继室及诸妾所生者；又无则傍荫其亲兄弟子孙；又无则傍荫其伯叔子孙。其二曰：用荫者孙降子，曾孙降孙；傍荫者，皆于荫叙品，递降一级。其三曰：正一品官，荫其子以正五品用；从一品子，则从五品用；正二品子，则正六品用；从二品子，则从六品用；正三品子，则正七品用；从三品子，则从七品用；正四品子，则正八品用；从四品子，则从八品用；正五品子，则正九品用；从五品子，则从九品用；正六品子，则于未入流上等职内叙用，如行人、巡检、司狱之类，从六品子，则于未入流中等职内叙用，如各关仓课、税课、司局、批验、铁冶所官之类；正从七品子，则于未入流下等职内叙用，如递运所、驿丞、闸坝之类。其四曰：凡职官子孙许荫一人，年二十五以上，能通本经四书大义者叙用。其不通者，发还学习。其五曰：应叙之人，各于原籍附近布政司所属地方铨注。诏皆从之。按洪武此制极善，今现行者，惟三品京堂以上始许荫，余虽佥都御史之雄剧，少詹事国子祭酒之清华，亦以四品不可得矣。鄙意，今任宦子孙，富豪者多纵荡丧身，而贫弱者或衣食不给，其小有才者至窜入菲类以辱先人。以余所见，指不胜屈。
今祖制即未能概复，谓宜裒益斟酌。如外官则五品方面以上，京官则七品科道翰林以上，居官无玷者，俱得荫为任子。如九品未入流之属，使皆以次补官。能其职者，递进如二三品官生，例得至知府以上官。如此则世胄子弟，束于一命，出则有官评，居则列仕籍，非甚不肖，犹自爱其鼎。凡县佐及吏目典史诸官，俱不许吏人初选即得，则缺多而人无壅滞之叹。或疑恩典太滥，则宋人尚有荫婿甥、荫门客者，而致仕遗疏，又得十余人。今只以一官与子孙一人，安得称滥？祖制荫官太高。如正一品，得以正五品叙用是也。以故往时，首揆或有荫尚宝正卿者，似乎太过。但如今日之初授玺丞，亦贵极矣。惟未入流上等职事，为巡检司狱，此等杂职，似宜留以授异途。而行人在国初本无定员，最为冗散，以故亦列于未入流之首，今已升级为三甲进士优选，不可入仕子一途矣。此又当变而通之。
【礼部六尚书】私治十五年壬戌，系衔礼部为尚书者，内阁则谢迁，掌通政司则元守，掌太常寺则崔志端，掌鸿胪寺则贾斌，而张升正任坐部，南京则王宗彝，盖以一时称宗伯者六人。志端以黄冠，贾斌以监生，得之为异。至嘉靖二十五年丙午，则北礼部为费宏，南礼部为王学夔，掌通政司则陈经，而陶仲文以真人，顾可学、盛端明以炼药，南宫系衔者，亦共六人。而六人中，惟仲文以少傅兼少保，官既最崇，制亦最异，又弘治所无也。寅清之玷至此。
【尚书赠官】故事，赠官加故衔一级，如侍郎之赠尚书及左右都御史是也。惟尚书则赠太子少保，俱正二品，犹曰以六卿进宫衔也。若左右都御史之赠尚书，则太不腆矣。如谓以西台正六卿，则六卿生前，多改左都御史掌院又何也？似亦宜以东宫少保优之。
【臣下妾谥】正统以前，至尊大行后，妃嫔从殉者，俱赐谥称皇庶母。而藩邸国王郡王有殉者，亦得请于朝锡之谥号。
此天顺以前例也，至于臣下则绝无之。惟洪武问，中书省平章政事李思齐妾郑氏，得谥贞烈。思齐本亡元大帅归顺至今官，其妾得此谥，上所以愧思齐心者多矣。又燕山护卫指挥使费德妾朱氏，赠德人，谥贞烈。至宣德间，安陆侯吴复妾杨氏，亦得贞烈之谥。吴以平西番及云南封侯，然功不甚著，其妾得此已可异。乃都指挥使王俶妾时氏，亦赐此谥，何也？宣宗以后，谥号无及妾媵者，惟大同指挥使范安死，其妾杨氏，自缢以殉，诏赠恭人，赐以诰而无谥。累朝因之，若文臣妾，则嘉靖间，故汀州知府张宁妾高氏、李氏，亦以无子，宁妻罗氏，逼之改嫁，不从，特赐旌表，亦为异典。宁故先朝英宗时为给事，与岳正齐名，吾乡人也。
【封谥同本人名】谥以易名，以故翰林官俱得谥文。而林文为侍讲学士乃谥襄敏。至陈文谥庄靖，王文谥毅敏，二公则又殿阁大学士也，俱避其名以存厚，遂为故事。惟金尚书忠，谥忠烈，则此时礼制未备。其后林文俊乃谥文修，陈文德亦谥文恭，则或以圣眷优异，子孙不敢请改，然部拟已不为之讳矣。若洪熙元年，英国公张辅，以奉天靖难，推诚宣力，为号久矣，又加 辅运 二字，虽云隆重，实斥其名。何耶？宣德二年，英宗诞生，立皇后孙氏，是为孝恭后，后父孙忠，进封会昌伯，其勋号乃为 推诚宣忠翊运 ，武臣曾不避其名，又何也？岂以后父之尊，不敢称宣力耶？成化初，周寿以帝舅封庆云伯，亦仍 宣忠 之号。自此后，弘治之寿宁侯，正德之庆阳伯，虽皆后父，无不敢称 推诚宣力 矣，此后 宣忠 字面，即他勋臣亦不复见。隆庆初，给故新建伯王守仁诰券勋号，亦有 守正 二字，则以二名不偏讳也。
【粗婢得封】夏文愍嬖妾苏氏，诈称再继之妻，上请得封，当时以夏为恣肆。然先朝杨文贞士奇已有之。杨元配为严夫人，殁后，以婢郭氏侍巾栉，宣德中命妇朝贺，独西杨无妇，太后乃命召郭氏入，以其貌寝衣敝，特为妆饰，服珥甚华，因尽以赐之，旋命所司，如例封授，但不许为例，此即南太常少卿导之生母也。当时陆容纪其事，而文徵明驳之，云不然。容之子陆粲，又驳之云： 郭夫人制词，载《文贞续集·附录》中，安得云无？，盖徵明一时失记耳。
【胡忠安】胡忠安（濙）福履贵盛，为本朝仅有，然其人惟务迎合取宠，且惑于方技旁门，殊无大臣之节。其素行不具论，即如宣德元年，胡尚为礼部侍郎，正一嗣教真人张宇清，欲求龙虎山道士八十一人度牒，而难于自奏，托濙代请。上曰： 僧道牒，祖宗有定制，无托求请之理。朕不惜宇清，惜其教也。尔以吾意谕之。 为濙者可以愧死矣。不逾月吕震卒，即代为礼部尚书，他未暇建白，首请赐贵妃孙氏宝册，其言曰： 贵妃宾淑如此，宜授宝册，以昭其德。 上大悦，即命铸宝，令礼部具仪注以闻。本朝贵妃有宝始于此。至期，命太师英国公张辅、少师吏部尚书蹇义为册宝使。二公文武首臣，用册皇后礼也。又逾年而恭让胡后废，贵妃代为中宫，是为孝恭后。皆濙启之也。册贵妃之次日濙又疏请进封真人张宇清为大真人，掌天下道教，上允之。当时已深结宣宗之知，遂得如所乞。皆上元年内事也。此后荐方士荐左道，以致其家门被谤，盖一时得柔佞之力。且曾受文皇密遣，潜使天下十年，又能白仁宗在青宫之诬，故始终恩礼不替云。宜德三年，立中宫孙氏，又奏秦王志洁贺表，文词简略，不敬当罪，上不可。盖其谄谀多如此。其后请贺白乌，贺白兔，贺驺虞，贺景星，贺外国贡麒麟，十年之间，贡媚无虚日，上皆谦让不允。至英宗登极，而其说尽行矣。
【礼部三失印】胡忠安（濙）最受文皇宠眷。宣皇初年，即正位宗伯，凡三十余年，十知礼闱贡举，其荣遇古今所少。然在事失去本部印者凡三度，其初皆蒙恩贷，最后下狱，而印偶获，则部吏所盗也，上始宥之。又牴首春曹者十五年，直至英宗复辟始引退。人知其久享高位，生拜少傅，死赠太保而已，不知其辱也。又道士蒋守约者，濙同里人，因荐之朝，历官亦至礼部尚书，掌太常，濙与同列者数年，又同致仕。史又称江西南城人龚谦者，多妖术，能诱惑妇人，自称张神仙之法。孙因所诱妇人曹氏，见知于胡濙，濙方掌礼部，因举为天文生，更其名曰益之。既而冒濙名，诈取人赂，事觉，法司论当徒。
上怒，命充铁岭卫军。谦往来濙家甚习，颇有丑声，士论耻之。
至景泰间，濙又奏： 道士仰弥高者，晓谙阴阳，精通兵法，臣见其讲论机略，画列阵图，深有妙理。若使协坐守边，运谋剿贼，必能宣威摄敌，成拨乱之功。乞命兵部公同内臣试验，委以责任。下以纾军民征伐转输之劳，上以佐国家雍熙太平之治。 事下兵部，召仰弥高会官试之，不如濙所言。帝以大臣保荐，授道官，为右元义，于宣府等边协助守边。史谓弥高初无他长，惟出入濙家，故深许之。未几，弥高奏称，身在宣府，运谋协助。请以朝天宫道士朱可元，代己住持。濙又疏乞允所举，于是礼科劾奏弥高援党妄为，宜治罪。帝命弥高行巡按御史鞫问，可元亦送刑部拟罪，为忠安者，尚腆颜不去，亦顽钝极矣。忠安生，顶发皎白，逾月始黑，其母梦僧入室，因而诞育，寻果有僧来求观，见僧即笑。僧曰： 此吾师吴中天池高僧也，当时曾嘱吾以笑为证，然则忠安者，其亦史弥远为觉长老后身类耳。
【改谥】本朝文臣谥忠文者止二人，一为翰林待制赠学士王祎，一为国子祭酒赠礼部右侍郎李时勉。然王建文初谥文节，正统间改；李景泰初谥文毅，成化间改。俱非初谥也。此外惟景泰初，吏部左侍郎兼翰林学士、直内阁、赠少傅、吏部尚书、文渊大学士曹鼐，谥文襄，天顺又改文忠。又景泰四年，南京礼部尚书王英，卒谥文安，后改文忠。此后文臣无改者。直至嘉靖初年，大学士石珤谥文隐，则以议大礼时，依违两端，其死时，正其门人张总在揆地，心恨甚，故以违拂不成谥之。嘉靖末年，大学士张治，亦谥文隐，则以直斋宫青词，意郁郁不乐死，上衔之，故以怀情不尽谥之。二人至隆庆间，石改文成，张改文毅。又至今上壬午，而大学士殷儋卒于家，谥文通，则以新首揆张四维，素与不慊，故得下谥。后其家请于上，亦得改文庄。盖文臣改谥者，止此七公，然皆出词林，最为奇事。
又本朝文臣有谥，亦自王祎始。
【提学宪臣革复】提学宪臣，累朝无之。盖国初最重教职，一切儒生殿最，俱校官主之，以此威行一方，至出监司上。其后此选日轻，而黉序之进退褒贬，犹然专领，时皆病之。于是正统元年五月，始添设宪臣，首用大臣荐，以御史薛瑄为山东提学按察佥事，至于各省直以次设立。至景帝景泰元年尽数革去，盖其时太上北狩，兵事方兴，不复加意儒科；且用礼臣周洪谟议也。至天顺六年，英宗始命仍旧，以至于今，盖废宪臣凡十三年而始复。按元人最轻文事，至两罢科举，然犹设各路儒学提举，以统教授等官。明八十余年，始以宪臣督学政，时三杨同在政府，建此良规，乃无故而尽罢去。时陈泰和当国，固不足道，若高文义、彭文宪俱在阁，当任其咎矣。
【任子再荫】任子少有至三品京堂者，间有之，多不满考，以故未闻再得荫叙。惟宣德间，高密仪铭，以父礼部左侍郎谥文简仪智荫授礼科给事中，寻改翰林修撰，后以郕邸旧恩，历官太子太保、兵部尚书，谥忠襄。已为任子极荣矣。铭殁后，景帝念之，又荫铭子泰为礼科给事中，最为异典。然非三世同朝，且身后遗泽耳。惟穆宗登极大霈，元辅徐华亭以羽翼大功，移先录后，自不必言。而其子太常卿，掌尚宝司徐璠，亦以三品京堂，荫子肇荫为官生。则其时父子同在班行，尤为奇遇，实国朝所未有。
【尚书久任无赠官】尚书九年得一品，此成例也。成化间，鄞人陆瑜者，以刑部尚书致仕，卒谥康僖。瑜以天顺二年正位司寇，至成化二年得请，凡位六卿者十六年，盖四考满矣。而不进一阶，似为上所厌薄，然既归而得易名之典，乃终无赠官，又何也？代瑜者为董方，任甫二年余，而卒于位，乃得赠太子少保。是时彭文宪当图，何以处分如此，其中必有说。
【赠礼部尚书】自弘正以后，北大宗伯，皆以词臣拜，间有自外入者，嘉靖间则席书，万历间则徐学谟二人耳。若外僚他部侍郎，得赠此官，则前朝间有，今绝无之。惟孙忠烈（燧）得赠，以殉节特膺异典。其后许忠节（逵）亦缘孙例得赠此官。近日吴疏山（悌）以南京刑部右侍郎，直赠礼部尚书，此累朝罕见之事。吴清修著闻，且讲理学，亦无忝春卿。但得此旷典时，其子故选君继疏（仁度）方起清卿响用，而孙富平掌铨，又旧堂属相知，故其覆疏云： 悌品望，与黄孔昭相同，宜优以秩宗，不为例。 及仁度又请谥，署礼部侍郎翁正，奏覆疏云： 悌赠官既同孔昭，则易名亦宜照例。况理学之邃，加之以文，允宜。 内阁票旨曰： 吴悌准谥与文字。 上遂允行之。此等恤典，百年来所无，一时言官亦无敢议之者。
【谥号】大行谥号，本朝俱用十六字。说者以为过滥，前者所无，此未之考耳。唐时用谥，虽止七字，至肃宗已增至九字矣。又至懿宗时，加谥宣宗，为元圣至明成武宪文睿知章仁聪明懿道大孝皇帝，遂至十八字。此开辟未有也。至宋太祖谥启运立极英武睿文神德圣功至明大孝皇帝，亦至十六字。惟太宗减为六字，稍称近古。而真宗之崩，复用十六字，自此仁、英、神、哲、徽五宗，无不十六字者。而徽宗大观中，又加神宗为体元显道法古立宪帝德王功英文烈武钦仁圣孝皇帝，则二十字，尤为创见。惟钦宗减为六字，而南渡高宗，仍十六字，以至孝、光、宁、理，皆循用之矣。夫多词繁称，诚为溢美。
然以臣子寸诚，归美君父，即极意揄扬，亦无不可，况有往代故事可仿乎？论者至云唐宋所未有，正坐不精核耳。若必以邃古为准，则文武成康，止得一字，即二字已赘，此颜清臣不能得之唐者。嘉靖十七年，加上太祖尊谥，亦至二十字。
【辛丑二宗伯】嘉靖辛丑科，词林二宗伯，一为乌程董浔阳（份），一为华亭陆平泉（树声）。吴越接壤，相去不三舍。
董先贵，世宗朝宠眷隆赫，以忤旨削籍归。又十八年而陆始正春卿之席，则今上龙飞，江陵欲收陆以为重，且示意即入揆路，将主甲戌会试。陆知其为乃子登进地，屡疏始允归，遂不出矣。
至戊子年八十，抚按为请于朝，得存问，且加太子少保。董次年己丑，亦登八十，巡按御史蔡系周亦为之请。时申吴门当国，王太仓为次揆，俱董壬戌所举会试廷试第一人，业已允行。而御史万国钦驳之，备数董立朝邪佞，居乡不法诸状，成命为寝。是年董之子给事道醇殁于家，而陆子之彦章，适登第拜行人使归，则情境大不侔矣。又七年乙未，董之长孙礼部郎嗣成在侍，而次孙嗣昭成进士，殁于京邸，董宗伯不胜痛，寻病卒。礼部君亦坐家难，愤恚发疾死，年亦未四十也。又三年戊戌，陆登九十，上遣中书柴大履存问于家，时申、壬两公，俱以首揆居里，同执羔雁往贺，修后进礼，隅坐屏息以侍，观者荣之，而董八十时，两公门生方在事，且遭万抨章，更无此盛举也，又三年辛丑，而陆之同邑张以诚举状元，适值一甲子，陆喜甚，以年弟帖投之，虽属戏剧，然实清朝所希观者。陆后再膺存问，九十七而下世，饰终赠谥之典大备，尤非董所敢望。二公品行，世所共见，不复置喙。特纪其同登第，同词林大寮，同高年林下，同在三吴一方，而后先荣悴不同如此。万一愚侍御纠董宗伯疏，首引先大父先君遭辱为言，至云沈某父子，尝从大夫之后，偶因出游，未遑趋避，而衷甲之士，奋呼群起，几不获生焉。此实传闻之过，先人奉使归侍膝下，游吴之光福山，正董茔墓地，适给事道醇，时为行人，亦以省墓至，给事故先人乡同年也，偶舟人争斗，彼舆佁甚众，不无稍纷扰，寻已讲解罢去，相忘久矣。万久在公车，游学吴越间，习见董氏诸奴之生事而恶之，以故入台即首上疏。偶知余家小相失一事，遂引为确证。闻宗伯甚不乐，意谓寒家与闻。是时先君已早世，余在保抱，安知台臣白简所自来也？给事少子斯张，少年负隽才，与予善。
【董伯念】董伯念为给事长子，先给事登第，壬辰以疏论国本，斥为编氓。时，宗伯赀产过厚，怨满一乡，伯念思稍散之，以结人心。宗伯不谓然，而伯念旧然行之，举故券以示小民，或止半价，或许回赎，各有条绪。湖俗故嚣悍，至此不以为恩，反共讦董氏，直谓诸产，俱属白占，欲尽徒手得之，咻咻者日千百人，伯念不能无中悔。而御史彭鲁轩（应参）来按浙，彭为令负清劲名，在西台亦铮铮者，巡方入苕，诸仇董者，争先投牒，填塞途巷，并及故祭酒范屏麓（应期）。彭受两家词，俱以属郡邑，追逮纷纭，两家纪纲用事者，尽入狴犴。祭酒不能堪，至雉经死，范事得小解。而伯念日夜为乃祖所恨詈，乃谋之吴江一斥生周姓者，嗾祭酒夫人上疏鸣冤。范于今上初元，曾备员讲官，上见疏大怒，给事孙鹏初（羽侯）等，复合疏纠彭之横，御史逮去，并抚台王洪阳（汝训）亦罢归。董氏事渐以消弭，而伯念与宗伯，以忧劳成疾，相继下世矣。伯念有才名，其志业不凡，不幸为富贵所累，以致短折，惜哉！王中丞先为光禄少卿，以纠浙人吏科都给事中陈隅阳（与郊）不胜，调南去，至是有浙抚之命。陈已从太常罢官居里矣。意王之修怨而惧托所知讠冏于王以钓之。王毅然正色曰： 往日在朝，议论相左，此国事也。今受命此方，则彼申部民之礼，予修式庐之敬，若以往事介怀，非人矣。 陈遂往谒，宾主欢然。
终王任无有以陈氏投一词者，人谓王为长者云。
【下谥】谥法，宠禄光大曰荣，本下谥也，得之者类非名硕。然惟嘉靖间最多。上初登极，礼部尚书、文渊阁大学士、赠太子太保袁宗皋，谥荣襄，则故长史，以从龙峻迁，在位不数月耳。其后则太子太保、礼部尚书邵元节，谥文康荣靖。少师兼少傅少保、礼部尚书、恭诚伯陶仲文，谥荣康惠肃。二人俱真人，带衔且特加四字，尤非典故，无足道者。至太子太保、礼部尚书顾可学之谥荣僖，太子少保、礼部尚书盛端明之谥荣简，二人俱以甲科起，盛又出词林，而得此等谥，则以炼药进，非可士人比也。若驸马都尉、京山侯崔元，以直斋宫奉玄，亦谥恭荣。又如定国公徐光祚谥荣僖，镇远侯顾士隆谥荣靖，成国公朱奉凤谥荣康，会昌侯孙果谥荣僖，安昌伯钱承宗谥荣僖，安平侯方锐谥荣靖，昌化伯邵喜谥荣和，瑞安侯王源谥荣靖，则犹勋戚臣也。若世宗初年之眷汪诚齐（鋐），以太子太保、吏部尚书，且附丽张永嘉，受上异眷，仅得谥荣和。至末年则宠任袁元峰（炜），几出徐文贞上，袁以少傅户书，建极殿大学士得请，殁赠太傅，亦仅谥文荣。盖汪死时，适永嘉甫去，而李任邱代之，故不得佳谥，袁之殁也，为徐文贞所快，因亦以下谥与之。又如礼卿盛端明卒于庚戌年，亦谥荣简，盛亦上所眷也，又如至所眷也共二十二字，据写本补，世宗于诸公，生前响注，何等隆赫，而比其亡也，虽修易名故事，仅比帷盖之恩，其生平品行心术，尽入圣鉴久矣。肃皇之肃也，谅哉！
【南礼部┰典】世宗朝，大臣恤典，最不易得。如湛甘泉（若水）以理学名天下，官南京礼部尚书，年九十七，其殁也，吏部为请恤典，上大怒，谓若水伪学乱政，并太宰欧阳必进，夺孤卿官衔罢归。他如阁臣石珤、张治，俱以微忤谥文隐。石以违拂不成为义，张以怀情不尽为义，皆上所亲定，盖圣意示贬于褒也。惟南礼部尚书章懋，得起二品，竟赠太子太保，特谥文懿；邱宝、孙升、江澜、顾清、杨廉俱以南礼部尚书，赠太子少保，特赐邵谥文庄，江谥文昭，顾谥文僖，孙、杨谥文恪。五公官同湛甘泉，而名出其下，乃加秩易名，师终之典甚备，岂湛果有遗行，为上所默窥耶？又如，南礼侍之赠礼书者王瓚。谥文定，崔铣谥文敏，陈升谥文僖，皆三品也。又他曹赠礼书者，南吏侍罗巳谥文肃，南工侍黄孔昭谥文毅。又如南吏部侍郎林文俊者，亦殁于嘉靖之丙申，未满考，得赠南礼部尚书，赐谥时，礼部拟文良，又拟文恪，上皆不允，御笔特改曰文修。其得此谥者，本朝止林一人耳。世宗之待大臣权衡，必有说矣。湛至隆庆始补赠，谥文简，则以讲学为徐文贞所厚也。此时幸新郑、江陵为次揆，若居首，则终不得矣。
【四字谥】臣下四字之谥，惟宫中贵嫔蒙宠，或生皇子者有之，他不尔也。世宗朝，方士邵元节、陶仲文，俱得谥四字，此系皇祖特恩，旋亦追夺矣。今上庚子九月，佑圣夫人徐氏卒，赐谥，阁臣拟勤敬与荣安二号以进，上俱点用。阁臣以非故事诤之，上曰： 徐氏奉事三朝，故特与之，后不为例。 此则古今所未有，按夫人号带 圣 子者，俱系至尊乳母，今云三朝，岂皇祖何保耶？何故存至今也？若穆考乳母，自是奉圣夫人柴氏。
【羽流恩恤之滥】故事，文臣一品，始得祭九坛。至于杂流，则不在此例。本朝惟嘉靖间，邵元节、陶仲文，以方士得一品之恩，此最为滥典，未几而削夺及之矣。近日癸卯甲辰间，龙虎山真人张国祥，以斋醮久留京师，其母亦随在邸中，病死请恤，上特赐祭九坛，盖视文臣之品，然妇人贵至一品夫人止得一祭，公侯母妻则二祭，即各藩亲王正妃仅得祭四坛耳。且真人母妻俱称元君，又非可夫人比，而滥恩至此，真堪扼腕。
按元节絓\衔宗伯，而仲文则又以礼卿并兼三孤，陶妻又先封一品夫人，其僭拟文臣犹为有说。国祥列秩黄冠衔名，不登仕版。且今上初年，以其异服不雅，不许入班朝参。今乃得此，而礼官亦不闻坚执，何耶？先是辛巳年，上命修张真人府，言官俱谓非宜，疏谏不听，有质之江陵公者，江陵云： 此圣母慈圣太后之意，即主上亦不能遏止。 时咸谓信然。无何内传收前所下旨，并遣去内臣取回，竟不果修。即政府亦不知其故也。国祥即隆庆间革爵，降为上清宫提点其人是也，今上初年，复其真人，近又叨恩至此。
【非例得封】文臣满三年考，始得封父如其官。惟军功则或加特恩，要不以为典例。先朝亦有未满考而得全封者，近代则无之。惟嘉靖初，吏部侍郎温仁和，以父河南参议（玺）年及八十，恐不及待，以情乞封，特允之。继而詹事董巳，以父云南知府（复）年八十三，比例乞恩，亦许之。此后绝不闻。
至万历二十四年，礼部侍郎冯琦，以父山西参政（子履）病，给假省觐，亦乞恩求封。上命如所请。然冯三品未及一年，乃翁年止六旬，尤为异典云。三公一时名硕，乃父亦曾居方面，宜膺殊锡，其他失记者尚多，要皆禁近儒臣，故先后俱得之，非他卿佐可望也。
【协理关防】京营之制，自嘉靖二十九年，复国初三大营，以文武大臣二人主之，武称总督，文称协理，印曰戎政之印，则总督专掌，坐是文臣不敢专制。如咸宁侯仇鸾，则凭恃上宠，奴视协理矣。自鸾败，文臣稍得发抒，终不能自行其意，直至今上己亥，王怀棘（世扬）以大司马领协理，始请别铸一关防，以便行事，上允之。自是协理大臣，始得与掌印勋臣均事权。
又五城巡视御史，向无关防，亦近年题请始铸给，而南京五城台臣，亦得之矣。
【大臣补荫之滥】嘉靖末年，朝政浊乱，任子妄行陈乞，苞苴一入。往往破例得之。今上初年，始定为大臣身后五十年，概不准行，且永远遵守。时，张江陵励精之始，故力杜幸门。
以后又渐滥觞。如吏部尚书倪岳卒于弘治辛酉，至今上甲辰，其曾孙翰儒以补荫请，吏部覆疏： 近例虽有年远亲尽，不许补荫之条，但岳先朝名臣，翰儒尚在君子五世之内，其他名德逊岳者不得比例。 上允其补。按倪文毅之殁，至是已百余年，历列帝五朝，孰辨真伪。且文毅隐官无子，当时已立侄为嗣，至翰儒支派，更难考矣。时四明为政，固无足怪，而言官无一人纠正，宜次年大计，即有钦留科道事矣。先是隆庆四年，故相梁文康（储）有荫子次挹夭死，孙纹请补荫。穆宗以年久不准，且命自今俱禁绝，著为令。时高文襄（拱）以辅臣掌铨，谓纹所请，与滥乞者不同，请许纹，而此后皆力禁。上乃允之。高此疏虽以揆地体面，且为己他日地，但梁之殁在世宗朝，未及五十年，次挹自以父一品九年满得之，初非滥恩，尚靳不轻与。盖初元录故臣子孙稍多，识者颇以为非。穆考至是始加慎惜，有以也。
【宗伯执持】天地分祀，出世宗意，夏贵溪附会之以取富贵，而识者颇谓不然，隆庆初元，议论藉藉，俱谓宜复旧制。
大珰李芳因请于上，欲合祀如祖宗时，时高南宇（仪）为大宗伯，力持不可。或问之曰： 合祀果非是耶？ 高曰： 吾且未论分合之是非，但以朝廷极大典礼，乃不出廷议，而出宦寺建白，他日事柄旁落，且奈何？ 人颇服其远识。龙虎山张真人不法事上闻，高又请革其真人号，降为六品提点，天下服其公正。穆皇末命始大拜，方奉凭几之诏，遽卒，士论惜之。谥曰文端，真不忝云。合祀之议，在当时内臣主议则不可。至今日若有言官建白，仍太祖规制，亦继述第一义也。万历初年，张提点者请复本号，时同州司马乾庵（自强）为礼卿，亦执奏不许。而江陵当国，竟以中旨复真人，同州不能执矣。
【┰赠谏官之谬】隆庆登极，恩诏恤录故臣。以建言被僇为第一等，以故中允郭希颜遂与员外杨继盛并列，既而郭赠翰林光学，以词林故事也，而赞善罗洪先、修撰杨慎，止得光禄少卿。希颜何如人。乃出罗、杨上耶？沈钅柬亦论严嵩僇死，与杨继盛俱止光禄少卿，而给事中钱徽等十余人，以他事削籍，优游林下，反得太常少卿。凡超本品七级，又何也？时列僇死首等，杨、郭、沈三公之外，又有给事杨允绳，仅四人耳。按允绳之死固冤，且疏参寺丞胡膏时，引内臣杜泰诬谄故少卿马从谦，盗用大官食物，欲比例中以死法。膏恨怒反噬，因之得罪。夫杜泰凶竖，谗杀从谦，死有余辜，其唾余岂士大夫可拾者？杨公此语，不可谓非失言也。
【牙牌】唐宋士人，腰带之外，又悬鱼袋，为金为银，以别等威。本朝在京朝士，俱佩牙牌，然而大小臣僚皆一色，惟刻官号为别耳。如公侯伯则为 勋 字号，驸马则为 亲 字号，文臣则 文 字号，武臣则 武 字号，伶官则 乐 字号，惟内臣又别为一式。其后工匠等官，虽非朝参官员，以出入内廷，难以稽考，乃制 官 字号牌与之。若英宗、世宗两朝，俱有王府仪宾在京，得悬牙牌，想俱用 亲 字无疑矣。惟道官如协律郎奉祀之类，亦得用 文 字号，似为僭拟，宜以 道 字别之。又文臣章服，各以禽鸟定品级，此本朝独创。
向闻教坊官绣补俱圆，其实正方，与朝臣无异。且亦衣练鹊如士夫，此更当改他禽，无溷清流可也。
【笏囊佩袋】古今制度，有一时创获，其后循用不可变者，如前代之笏囊，与本朝之佩袋是也。凡大朝会时，百寮俱朝服佩玉，殿陛之间，声韵甚美。嘉靖初年，世宗升殿，尚宝卿谢敏行，以故事捧宝逼近宸旒，其佩忽与上佩相纠结，赖中官始得解。敏行惶怖伏罪，上特宥之，命自今普用佩袋，以红纱囊之。虽中外称便，而广除中清越之音减矣。惟郊天大礼，不敢用袋，登坛时惟太常侍仪进爵，中涓辈俱不得从，万历内戌年，今上南郊，寺臣董宏业所佩，忽为鼎耳所絓\，上立待许久，始得成礼。然祠官之不袋，至今犹然，盖敬天又特重云。按郊天不使貂珰得侍，最合古礼。而今太庙祭祀，则大珰辈俱得法官祭服，在上左右。盖起于中叶宦官恣横时，非祖制也。又先朝太常卿，多以黄冠充之，如蒋守约、崔志端之属，至列衔宗伯。
亦以此辈娴习科仪，进止合节，儒臣或仓惶失措耳。嘉靖以后，始除羽流，官止寺丞，专供骏奔。如董宏业即起家道士者，尚失礼至此，则不习者可知矣。又尚宝卿捧宝，为御前第一玺，其文曰： 皇帝奉天之宝 ，此高皇制也。今正殿正门，尽削 奉天 之名何居？
【三世得谥】弇州记，父子得谥者，以为盛事，然尚未有三世得之者。今于余姚孙氏见之：第一世，右副都御史赠礼部尚书，谥忠列（燧）；第二世，南京礼部尚书，赠太子少保，谥文恪（升）；第三世，吏部尚书，赠太子太保，谥恭简（鑨。则国朝二百余年来，海内仅此一家而已。且门宗贵盛，世以忠孝清白见称，鑨兄弟四人，俱致位列卿，名德无玷，真熙朝盛事也。
【父子得谥】弇州记，父子赐谥者十五家，同谥文者止一家，倪谦与岳也。此后则南充陈文端以勤，而子于陛谥文宪继之，则今上二十四年事，弇州身后数年矣。十五家中，如父仪智，未尝为翰林，而得文简；子铭曾为修撰，乃不得文谥，鹊曰忠襄，似不可解。然智以儒士荐起，铭以任子起家，致身卿贰。智以侍郎起赠太子少保，铭以太子太保超赠太师，俱不由科目同被两朝殊典，为可异耳！
【却千里马】唐昭义节度刘从谏，得异马，高九尺，献之武宗，不受。从谏大怒，杀马，遂负固跋扈，其子稹叛逆实基于此，今上乙亥，天方国亦献千里马，其时大宗伯为万文恭（士和），不以上奏，竟用部文却之。时江陵公柄国，尚矫情振厉，未肯以异物开冲圣侈心，盖用汉文帝却马事为比也，然今古不可例拘，如唐太宗时，各夷方入贡珍奇，至命阎立本绘为《职贡图》，至今传为佳话。倘天方国借此发愤，不修臣礼，其于柔远之义，失之多矣！【先朝进马】先朝进马者，如洪武四年，伪夏主明升进良马，其一最神骏，高至九尺，身长十有一尺，足亦高七尺，有肉隐起，自膺至尾如龙鳞，命典牧高敬襄囊沙四百斤压之，始可跨以行。上行夕月礼，登清凉山，一尘不动。上大悦，赐名飞越峰，绘形藏之，宋濂有赞。永乐十八年，山东诸城人崔友谅，献青苍驹，麟臆虬文形体诡异，上赐名龙马，群臣表贺。
至宣德四年七月，撒马儿罕国贡苍龙驹，记称马八尺曰龙，此其种也。产于西极，风鬟雾鬣，苍然若云，体质洁素，骏异殊常。但礼部尚书吕震等表请贺，则不许耳。宣德九年，甘肃镇献名马，有所谓瑶池骏、银河练、照夜璧、飞云白、碧玉桥、白玉驯、玉鳞飞者，其色皆纯白，尤为罕睹。正统四年六月，撒马儿罕又遣使贡马，身色纯黑，蹄额皆白，赐名瑞驎，又诏画史图其貌，阁臣少师杨士奇等，各作诗，或上颂。盖祖宗盛时，皆不拒也。况各属国，如安南、瓜哇诸夷，俱有年例，额贡马匹。以至川、贵、云南各土司，亦责贡马。何独至天方而斥之，江陵公最熟本朝典故，独不一考耶？
【吴悟斋夺谥】仙居吴悟斋（时来），以先朝直臣，拜左都御史，领西台，适戊子北场事起，覆试中式者八人，时原参官，礼部郎高凤翥（桂）亦同评阅，欲斥二人，以实其言。吴独力为解，欲尽保全之，终不能得，高疏实出于景素（孔兼）所授，高既谪去，于恨吴遂深。吴自是连遭掊击数十疏，温旨慰留，寻卒于位，赐谥忠恪。逾年于为仪郎，以职掌上言，谓吴末路改节，不宜冒上谥，寻下部覆议，竟得旨追夺谥号，时东阿于谷峰（慎行）大宗伯，实主其事，以覆试时，曾左祖高，仪郎与吴面争，不便具覆。甫去位，而于仪郎疏即上矣。时申、许二相并罢归，太仓王相省母踅还，独山阴王相一人在阁，竟允其议。代于宗伯者为李棠轩（长春），东阿至厚同年也。悟斋晚节微有可议，然今上所夺止二大臣，前为江陵文忠，后为仙居忠恪，并罹身后大辱，咸谓吴罪稍未蔽法云。其后郭明龙（正域）署礼部，亦议夺不称者数人，以内阁正与不咸，留中不下，然则仙居之被夺，亦事会使之然。
嘉靖初，有赠太保，工部尚书李鐩，夺恭敏之谥，以杨一清私与故，盖议礼新贵厄之也。若穆庙初，夺陶、邵二真人及顾、盛两尚书谥，则公论所快矣。
【吴仙居夺谥（再见）】万历十八年八月，左都御史吴（时来）病故，其妻尹氏请恤，上下之礼部。时礼书为东阿于公慎行，覆疏云： 所据谥典一节，为照本官持身端介，体国忠诚，登琐闼而抗论权奸，直节曾甘乎万死，总宪台而主持风纪，清风丕振于群寮，允为昭代贞臣，堪副士林雅望，易名赐谥，允协舆情。 上遂赐以忠恪上谥。是时吴门当国，许、王次之，吴素与揆地厚善，以故于宗伯虽心衔吴，而褒美甚至，未几吴门、歙县去国，娄江未至，于时于景素（孔兼）为仪曹副郎，即疏请夺谥矣。盖于宗伯授遗计，以伸其夙志也。谥典是祠司职掌，与他司无涉。时礼曹无人肯出疏，于即任之，亦以旧隙久相左也。其事予曾记之，又为补订云。初，己丑春，覆试戊子顺天举人，时东阿以左侍郎代朱大宗伯监试。东阿素不乐典试者，谓屠大壮卷，文理不通当斥，吴仙居力争，始得置 亦通 中，既而奉旨俱准入试。然初时批坏诸试卷者，又即于景素，时尚为主事也，故二于俱恨仙居次骨云。于请夺吴谥，疏末又申言请补故御史杨爵谥。杨为世宗朝直臣，系狱七年，仅殁牖下，委宜补谥。但以杨形吴，见其褒贬恰当，可谓良工心苦矣。
【邱侍郎献谀】嘉靖末年，黄冈人礼科都给事中邱岳，请修《承天大志》。先是顾中丞璘请修志，既成而报罢，至是邱又以为言。上大悦，比志就进呈，修书者皆无赏，独邱以传奉超升礼部侍郎。不数月而穆宗登极，降一级调外任，邱恚不赴。
至江陵柄政，邱始出补官，江陵亦许以光复矣。邱乃以己姓名献一对云： 日月并明万国仰大明天子，丘山为岳四方颂太岳相公。 相公大喜，将超擢而病告殒矣，邱竟以外藩再斥。盖两番贡谀，皆不得厚偿，世谓君相造命，亦未必然。
【不识方印】本朝印记，凡为祖宗朝额设者，俱方印，而未入流则用条记。其后因事添设，则赐关防治事，即督抚大臣，及总镇大帅亦然。俱得带印绶，则谓之印亦可。近年有一嘉定令，起家癸丑进士，故南产，世席纨绮，初视事，所属有二巡司，其一司具申文于县令，用钦降方印于年月上。此令阅之大怒，批云： 何物卑官，辄敢藐视上台？私用方关防，法当重究。 其巡检骇惧，走谢引过，且诉： 此印自国初颁降，凡申抚按各台俱然。今老爷嗔怪，是后再不敢用矣。 此令内惭，阳责詈而遣之。凡关防未有方者，此等学问见识，不特可恨，亦可哀哉！
【恩诏冠带之滥】内外两大计，为弘治后大典，凡恩赦内俱开明，不许概复。其后渐不然，王弇州谓始于今上壬午，赦文除去朝觐考察字面，以致贪酷为民者亦列冠裳，盖归罪于张蒲坂之市恩。其说诚是。但其时去穆宗朝未远，庚午考察科道一案，全出高新郑私意。高失位后，凡在废籍者，公论翕然推毂。而去年辛巳内计，则艾穆、沈思孝等，亦赘名永锢中，时故相新殁，诸君子势必向用，则此举盖有为而然。所惜者，不明著其实耳。至如近日辛亥之察，时论共雪七人之枉，于是有列不谨条中者，亦登荐剡，破天荒。他日贪酷两款且有奢望，又何论冠带哉？按先朝治贪酷吏极严，如弘治十一年，清宁宫灾，恩诏，凡诰敕准给未领，而因事降调，非贪淫酷刑者，仍给与。世宗登极，上两宫徽号，凡两京文官未一考者，与诰敕；其因事降调，非贪淫酷刑者，仍给与。盖降调本非永锢，而贪酷尚不得沾恩，况大计削籍者乎？
【朝班】朝班自有定式，今上久不临御，班行遂无定序。
癸卯忽有台臣与部属互争先后，时蔡虚台（献臣）为仪郎，当主议，稍以故事折之。为豸绣交詈聚唾，因调停为常朝大朝之说，总之无成规也。因忆往年沈晴峰太史（懋孝）曾为予言，王太仓相公为宫允时，立班未定，而吏科都给事韩元川越次进，欲与所厚者接谈，王提而下之曰： 此非权相堂庑，韩楫亦敢争先取捷耶？ 韩本新郑私人，王素嫉其生平，故借朝班折之。
退朝，韩诉于朝房，新郑怒甚，方盛气以待，而王续至，其诋呵几不可闻。新郑仓卒失答，急令人邀马乾庵（自强）相公至，两叱之，方解去。盖王与韩，皆马先后所收士也。此时沈正在词林，目睹其事，因欢太仓之不挠。而新郑出不意中，尚能呼其座师息斗，亦是急智。
【旧制一废难复】太祖旧制：内臣出外，非跟随亲王、驸马，及文武大臣者，凡遇朝廷尊官，俱下马候道傍，待过去方行。今小火者，值部阁大臣，俱扬鞭直冲其中道矣。旧制：文臣三品以上，始得乘舆。今凡在京大小官员，俱望舆出入，初犹女轿蔽帷，不用呵殿，今则褰幙前临，与南京相似矣。旧制：给事中回避六卿。自嘉靖间，南京给事中曾钧，骑马径冲尚书刘应龙、潘珍两轿之中，彼此争论，上命如祖制，然而终不改，今南六科六部，同席公会，俨如寮友，途间相值，彼此下舆揖矣。太庙陪祀，止用五品以上尊官，自吏科都给事中夏言，以加四品服俸求陪祀，上下其议，部覆不许，今不知何时何人作俑，六科都给事俱随班骏奔于太庙中矣。此皆蔑弃旧规遗制之极。然而一变之后，遂不可改。他如藩臬台与按臣本寮友，今以素服行半属礼。参游亦方面重寄，今叩头披执，与卒校无异此又皆势处极重必难返者。至若制诰两房中书官，初本内阁僚佐，今已夷为属吏，且大半非科目清流，甘心为役，无有后言。惟新辅臣到任，两房入谒之后，新辅亦至两房答揖，尚存往日旧例。至于吏部选君，见都察院不肯行跪礼，而五部尚书至吏部，反揖四司郎官，最为失体。至嘉靖末年，张永明为左都御史，始正之，以至于今。惟此一事存饩羊云。
【礼部官房】李晋江相公为少宗伯时，节省署中羡余，置买官房，自三堂、四司、司务厅，皆有宁宇，春曹始免僦居之费。盖自其为南部行之，以及于北，此法甚善，各曹宜仿而举者，但李能耐烦琐，任怨讥，有陶士行风范，他人或不办，亦不屑也。又礼部到任、升转诸公费，俱出教坊司，似乎不雅，此项断宜亟革者。南京礼部堂属，俱输教坊值茶，无论私寓游宴，日日皆然，隶人因而索诈，此亦敝规，北部却无之。兼有弦索等钱粮解内府，如此猥亵，似皆当速罢。往时许新安为次揆，好以青蚨施丐者，每出则鹑衣载道，拥轿叫呼，识者非之。
近日晋江亦然。而南中一大司空，于犒钱之外，遇寒复有絮袍之赐。即使有济，亦溱洧之惠也。
【乡贤】学宫祀乡贤，最为重典。今乡绅身都雄贵，其父必登俎豆。至有生前屡罹胥靡之罚，暴著耳目者，亦俨然当春秋两祭。而黉序中，遂借公举以媒重贿，日甚一日，至于子孙微弱，则所列木主，庋置高阁间，供斋役爨材矣。盖地窄而主多，定不免迹薪故事，因忆罗念庵（洪先）见其乃翁遵善（循）
主在祠中，耻与非类并列，遂泣拜奉主以归。夫吉水理学渊薮尚如此，况他方乎？嘉靖初年，清议犹重已如此，况今日乎？
【褐盖】旧制：仕宦四品腰金以上，始得张褐盖。未及四品者，惟状元以曾经赐京兆尹卤簿归第，遂仍不改，他亦不尔也。犹忆先人，自翰检差归，转修撰假归，俱用青伞，如他官。
后来词林六七品，忽皆黄线伞，银瓜前导，已为逾分，未几而庶常亦然。乙科之为待诏、孔目者，赀郎之为典籍、侍书者，又佼之。至于詹簿詹录亦用之。此何说也？词林转五品者，惟光学士，则本班在三品之末，且在京开棍如大僚，而庶子、谕德、洗马及讲读学士，在京亦张大金扇，以故向来俱得用黄伞。十年前，有一御史转通政参议，忽用之，殊以为怪。近日则光禄尚宝之丞，俱僭张褐盖，驿递亦用此迎送，遂以成俗。十年前，有一行取外僚，改青伞为天蓝，郎署以下争相慕佼，遂不可改，尤为创见。近日事例滥开，一切徒隶辈，俱得以白镪授勇爵，披金紫，戴黄盖，充塞道路，而无如之何。因忆近年，京师有一快心事：故驸马许从诚尚世宗女嘉善公主，有孽子名显纯，以太学生入赀，遥授指挥佥事，其人拥多金，负小慧，学诗画，以此得交士大夫。一日，拥驺骑乘小轿，过正阳门所谓础盘街者，下舆遇巡城御史穆天颜，相逊而揖。别去，穆问何官？从者素憎之，对曰： 此纳级武弁也。 穆大怒，追还，裸而笞于道旁，路人莫不揶揄。今年阅武录，其人已用锦衣籍，登武进士矣。向见锦衣奉使出者，俱坐八人轿，覆褐盖，虽试百户亦然，不知始自何时？有一溧阳人蒋文兴者，史元秉继书家奴也，史为缇帅，文兴因冒功官百户，差至浙江拿人，亦用此体。今上庚子年事，予亲见于杭城中。若内官衔命而出，无谕崇卑真伪，遂无一青伞。要之，此辈不可理喻，亦不足深诘也。许显纯后为魏榼鹰犬，即五彪之一，士大夫受其屠戮，最为惨酷。


【圣祖兼三教】太祖深于竺干之学，如御制护持朵甘思乌思藏诏，及明施修教诸论，游新庵灵谷寺诸记，又宋濂所撰洪武四年蒋山佛会诸灵应纪，皆昭然耳目。至七年上手注《道德经》，出以示群臣。至十年上与群臣论日月五星之行，翰林臣傅藻等皆以蔡氏书传之说为对，上曰：天左旋，日月五星右旋，朕自起兵以来，与善推步者观天象十有三年矣。天气清爽夜一宿为主，则太阴渐逼而东，则是左旋。此历家亦尝论之。蔡氏谓为右旋，此则儒家之说，若不折而论之，岂格物致知之学乎？其后遂召诸名儒考订损益成《书传会通》一书，盖上于吾儒及释道二氏精究秘奥，虽专门名家有不及。然崇佛而无封帝师西天佛之异典，讲道而羽流辈无孤卿伯爵之横恩，即表章圣学，而不屑屑议笾豆舞佾升降，及改革公侯等事，至三教一论和合同异，具在御制集中，尤为抉微扼要，万古至言。真天生圣人也。
【义惠侯】洪武十一年，诰封刘继祖为义惠侯，其词略云：朕微时罹亲丧，难于宅兆，尔发仁惠之心，以己沃壤，慨然见惠。安厝皇考妣，大惠云何可忘！因赠以侯，并赠其妻娄氏为侯夫人，仍为文以祭。宅兆即今泗州祖陵是矣。不讳龙潜之事，不忘马鬣之恩，存故旧，报德施，大哉圣孝，真只千古矣！刘继祖，字大秀。
【里士社士】洪武十九年，上下诏，谓《大诰》颁行，民从朕命，吾民乐生有渐矣。今特命有司抚问高年及笃废残疾者，八十九十乡党称善人者，以时存问，给酒肉絮帛。惟应天、凤阳二府富民，八十以上者赐爵里士，九十以上者赐爵社士，与县官平礼。其优礼耆寿及富室如此。其年五月，以嘉兴崇德知县毕辉、县丞齐抟，执法不容奸恶，其年七月，以苏州知府王观、同知曹恒、经历王□棰死奸宄府吏钱英，俱遣行人赍专敕往谕，并劳以醴。其裁抑奸恶及吏胥又如此。一年之间，圣谕屡下，无一不为良民计。今有司所行多反是，或以摧锄豪富为辞，惟恐殷实之不贫；而市狙衙蠹，则傅以羽翼，令其恣吞良善，不知于圣祖法当何如？按里士社士之名甚古。至次年闰六月复下诏如前：其富民里社二士，咸许冠带复其家，命礼部以朕命申谕之。十九年，苏州常熟知县成天奇，以府吏至县，径由中道上公堂，奇怒而执之，事闻，上嘉其能，遣使赐敕以酒劳之。今上丁酉，崇德知县薛近兖，以事棰府吏，比薛至嘉兴，府吏聚众辱之，薛诉于署印同知陈文炅，竟不罪吏，薛不能堪，投劾以去。其倒置如此。
【总裁永乐大典】文皇帝修《永乐大典》，其书为古今第一浩繁，卷帙且至数万。嘉靖间遇大内灾，世宗夜三四传旨移出，始得无恙，后命重录一部，以备不虞，辅臣徐阶等以此被升赏。然其初纂集，用人多不次：先是常州府武进县人陈济字伯载，中外荐其学行，文皇命召至京，以为大典都总裁，书成，拜右春坊右赞善。永乐十五年，命侍皇太孙，后卒于官。其为总裁时，故布衣也。又都总裁之名，惟元时有之，在本朝未之见，斯亦异矣。今人但知济曾为重修《太祖实录》总裁耳。《大典》一书，初文皇命翰林学士兼春坊大学士解缙等修辑，未期而书成，上赐宴赏拜恩者百四十七人，赐名《文献大成》，时永乐二年十一月也。既而上以纪载尚多未备，仍命重修，以太子少保姚广孝及解缙等董其事，翰林学士王景等为副总裁、纂修等官，开馆于文渊阁，光禄朝夕给膳，且命礼部简四方宿学老儒有文学者充之。陈济之得召，盖正此时也。至永乐五年十一月书成，凡二万二千九百余卷，共一万一千九十五本，上为更名曰《永乐大典》，御制序弁其首，时拜赐者。广孝以下二千六百一十九人，盖效力编摩者，较宋太平兴国中不啻十倍。此书藏之秘阁，未几文皇迁都，往来无定，且犁庭四出，多修马上之业，未暇寻讨，即列圣亦不闻有简阅展视者。
惟世宗笃嗜之，旃厦乙览，必有数十帙在案头。近李本宁太史云：其书冗滥可厌，殊不足观，绝非《太平御览》诸书可比。
盖当时以《洪武正韵》排比成帙，非有翦裁厘正之功。且太宗圣谕解缙等：欲仿韵府，如探囊取物，毋厌浩繁。其义例可知矣。
【直谏奇刑】李忠文初为侍读，以疏忤旨下狱，时永乐初年，至二十一年始释，得复官。已而洪熙改元，复上二疏，言人所不敢言，其一乞留中。疏入召问，对不屈，命金瓜士扑之，凡十七瓜而肋断，恍惚中见有朱衣人庇之，曳出下狱。先是折肋内向不相续，及用挺纽断，骨忽自接。至宣德初，以学士晋祭酒。至正统中，又以忤王振枷项，寻得释告归。此李本传所纪也。又宣德间，有刑部主事郭循者，以开拓西内皇城，大兴土木，极谏不可。上命以毡裹至大内，问之不屈，乃射伤其颅，血流被面，下锦衣狱。至正统改元，遇恩宥复职，仕至广东参政，卒于官，此见英宗史者。以仁、宣二圣神明，而二臣不免奇刑若此，李为安福人，郭为庐陵人，俱吉州产也。
【宣宗御笔】宣宗皇帝，天授奇慧，所御书画，俱非臣下可及。幼时曾见御笔一扇，上画折枝花及竹石，即自题六言于端云：湘浦烟霞交翠，剡溪花雨生香，扫却人间炎暑，招回天上清凉。烘染设色，直追宋人。书学颜清臣，而微带沈度姿态。
今上御书几出宣宗上，第不知绘事曾留意否？
宣宗此诗，屡见御笔，想得意之什。
【宣宗击射】永乐十一年五月午节，车驾幸东苑，观击球射柳，听文武群臣、四夷朝使，及在京耆老聚观。先是命行在礼部议，分击球官为两朋。是日天清日朗，风埃不作，命驸马都尉广平侯袁容领左朋，宁阳侯陈懋领右朋，自皇太孙而下，诸王大臣以次击射，皇太孙击射，连发皆中。上大喜，射毕，进皇太孙嘉劳之。因曰： 今日华夷毕集，朕有一言。尔当思对之，曰：万方玉帛风云会 。皇太孙即叩头对曰： 一统山河日月明。 上喜甚，赐名马锦绮罗纱及番国布，因命儒臣赋诗，赐群臣宴。时，太孙侍上在北京。明年上北征，仍以太孙随侍军中，比报大捷，劝上早还，遂以七月班师。盖太孙神武不杀，久为文皇所默契。即太子苦救汉王，文皇屡顾太孙，谓 朕不欲以祸本贻尔 。则神算托付，祖孙一揆。他年乐安州之叛，一举天戈，如摧枯拉朽，真天授，非人力也。
今京师午节尚有射柳之戏，俱在天坛，俱勋戚中贵居多。
各边文武大帅，例亦举射行宴犒礼；至禁中，则有走骠骑、划龙船二戏。上与宫眷临视极欢，命词臣进诗词对联，颁赐优渥。
迩年亦渐减矣。
【天顺初元盛德】英宗初复位，诛殛郕邸，故臣自于、王诸大臣外，以至内官武夫，稍有微隙者，俱谴责无遗。亦有为曹、石辈私怨滥及者不少。至本年八月，上谕户部曰： 王竑为首犯犯下原有阙字，据写本删，当死，朕不忍加诛，已遣为民。今念其漕运有功，户部可遣官送原籍陕西安置。该管官司务待以礼，不许欺侮。 竑即上北狩时，以给事中捶死王振党指挥马顺者。上初复位，以都御史谪参政，又令为民。兹复念旧劳而安置之，且命待以礼，想廉知其受侮不堪也。未几，遂复大用矣。十月，又命太监吴昱管送建文子孙庶人凤阳居住，任其自便，仍许亲戚往来。此心真天地之心也。时，徐有贞已远谪，石亨亦渐疏，此等仁厚俱出圣断。独僧道坚者，故西域僧也，景帝爱之，至召入禁中缉熙殿亲受法，后以复辟时谪戍矣，至是召还为右阐教。又命召故礼部尚书掌太常寺蒋守约还旧任。守约，直隶宜兴人，为道士，以郕邸旧臣例遣归，至是复起。此二事俱在元年内，似于新政不免少损，盖二氏之教入人易深，自古然矣。
道士为大宗伯者自蒋守约始，继之者成化四年之李希安，弘治十七年之崔志端。以黄冠领夔伯之寄，不谓乃见之清朝。
李文达、陈庄靖、刘文靖诸公，能辞责乎？
【世庙改称】嘉靖十五年十月，上谕礼卿夏言： 前以皇考庙比之世室，即名世庙，今思之不甚稳。且今分建宗庙，推尊太宗，世祭不迁是矣，恐皇考亦欲让尊于太宗。且世之一字，来世或用加宗号，今加于皇考，又不得世宗之称，徒拥虚名，不如别议，遂改为献皇帝庙。 盖是时上已为身后谥号计，正与邵经邦所云，谥为世宗者暗合，岂阳谴其人，而阴用其言耶？何渊小人，议立世室，不数年而改称，时张孚敬去位，而桂萼死久矣。至十七年用丰坊言，尊献帝为睿宗祔太庙，并改太宗为祖。时夏言拟称烈祖孝皇帝，上改为成祖，与睿宗主同入庙，盖上亦虑后世以亲尽议祧，故并尊二祖。则上为中兴有德之宗，永享禋祀，其后庙号果不爽，亦辅臣徐阶辈，能仰体上遗意也。
【穆宗仁俭】穆宗御极不久，然仁俭性成，尝思食果饼，询之近侍，俄顷尚膳监及甜食房，各开买办松榛粻饧等物，其值数千金以进，上笑曰： 此饼只需银五钱，便于东长安大街勾阑胡同买一大盒矣，何用多金？ 内臣俱缩颈退。盖上在潜邸久，稔知其价也。又一日，思食驴赐，近侍请增入御膳中，上曰： 如此则大官将日杀一驴，以备上供矣。 竟不许。惟中宫偶以疾避别宫，御史詹仰庇闻之，具疏力谏，时中宫未有子，而今上生母已为皇贵妃，詹盖恐有容悦者引先朝恭让后及孝恭后故事，以此预诤，其虑甚远。上虽怒而内惭其直，仅批妄言姑不究。未几，借他事命廷杖为民。自是恩礼中宫有加焉，盖已行其言矣。其后仁圣、慈圣两宫，并享天下养，谓非当年主圣臣直之效不可。此事与近年王给事（德完） 笃厚中宫 一疏，词旨略同，均有裨圣德不浅。惜詹晚致通显，为世所薄，不克保令名耳。
初穆宗好观武事，时江陵为末相，遂于条陈疏中特列一款曰实武备，请上每秋大阅，躬诣校肄，上大喜，褒美允行，自是而内教场习射等事起矣。此公善于逢君如此。
【禁殿更名】今大内建极殿，故谨身殿也。建文三年八月改名曰正心殿，盖方、黄诸公正以格致圣学歆少帝，故易今名。
至文皇登极，始复旧。嘉靖三十六年，三殿俱毁，比落成又改为建极，此一殿名凡三易矣。建文三年九月，又改承天门为皋门，改午门为端门，改端门为应门，改前门为路门，盖仿成周之旧，亦靖难后还故名。当时辅政诸老，但知慕古，不知皇祖手定，无故议改，亦变乱旧章之一也。若金陵十五歌楼中，有醉仙等三楼，洪武间被火灾，至永乐八年，上命鼎新之，且仍旧号。盖先朝所建，有举莫废，即一教坊尚存故事如此，益觉建文纷更，总授燕师以口实耳。
【圣谕门工】嘉靖丁巳，三殿及朝殿及朝原作朝及殿，据写本改，门俱灾，时上急于门工，谓朝会之地，观瞻不雅，急欲先立奉天门楼。时，长工部者为赵文华，惶窘无计，支词以对，上怒逐之，而门工迄无建期。上乃谕大学士严嵩： 昨徐杲言门楼不敢以杉材代，深恐不坚；欲俟材至，又虑延久。昨工部所获门楼之料已有，所少者殿材耳，今其言又如此。若辈第弄纸笔支调，安有力任君事者？夫楠材坚矣。昨至大之质，未二日毁之，与烧材不异。久近非物可定，惟天神垂祐，苇亦可久。 于是门工不数月而就绪。圣谕真切， 苇亦可久 一语，真万世至言，令古来峻宇雕墙之主，愧汗入地。至辛酉年冬，万寿宫灾，次辅徐阶身任其事，仅三阅月告成，时永顺致仕，宣慰使彭明辅，其子宣慰彭翼南，各以献大材济急用，上喜甚，进明辅湖广都指挥使，赐以蟒衣；翼南进云南右布政使，赐飞鱼服。此二服惟宠司礼大榼，其后乃及辅臣，间有特赐部院大臣者，以为异数。今二酋父子兼得之，最为殊典，且非军功之赏，尤特恩也，与门工时圣谕所云敻别矣。
晋府交城王表柚，先以庶孽。纳贿故辅严嵩，冒袭郡爵。迨《宗藩条例》颁行，表柚为滥封之首，应革，乃表进白鹿，自言得之平阳府藐姑射山仙洞中，且撰颂以献，其言俱妄也。上大悦，赐白金百两，大红金彩衮龙袍三袭，自来人臣赐服，以坐蟒为极，时犹以为逼上，至《衮龙》二字，非至尊不敢称。永乐间始有赐亲王及他王者，以为非常之典，然皆亲皇弟侄也。自英宗以来，间及疏属郡王，最为滥典，而无人救正。世宗英主，亟宜厘革，反以宠贡谀裨王，时乙丑年事，正大小臣工相率献瑞时也。穆宗以后，藩府之得此赐者少矣。
赐夷王者止称蟒龙。
【圣学心法】永乐七年，上巡幸北京，赐太子《圣学心法》四卷，皆出上手纂。其纲曰君道、臣道、父道、子道，御制序文，亦至五千余言，且自比唐太宗《帝范》十二篇，以示仰止。盖两文皇靖内难、攘外夷、功德略同，故著作亦合辙如此。
【文华殿】文华殿在奉天门，今改称皇极之东北，其制度较诸殿稍小，而加精工焉。盖至尊所尝，御便殿，且为开设经筵之所。中设镀金鹤一双，东西相向立，以口衔香，乃外国所贡，状如细烛，遇开讲时，展书等官立鹤之下，及讲毕事，即知经筵大臣亦绕鹤下出。又赐酒饭于左顺门，今改会极之北，实奉天门东庑也。光禄官珍羞、良酝，二署设宴，惟此为第一精腆；讲官家人，以及隶胥，俱得随入挈馂余以归。先人每自讲筵返邸寓时，余甫龀亦得尝。今朝讲久不举行，此典希绝矣。
本殿之侧，则为精一堂、恭默室、九五斋，皆世宗所建，殿之后则名玉食馆，为上进膳之所。又过小门西北，曰省愆居，本殿东西厢，则称左右春坊。宪宗再立为太子，讲学文华，以上频御，避居左春坊即此。文华殿对曰： 念终始典于学期迈殷宗，于缉熙殚厥心若稽周后。又曰： 披皇图考帝文九寓化成于几席，游礼门翔艺圃六经道显于羹墙。又曰：纵横图史发天经地纬之藏，俯仰古今期日就月将之益。又曰：四海升平翠幄雍容探六籍，万几清暇瑶编披览惜三余。又曰：西昆峙群玉之峰宝气高腾册府，东壁耿双星之曜祥辉遥接书林。他不能复记。
此等对联，想亦诸殿所无也。殿旧覆青琉璃瓦，嘉靖中易以黄瓦，廿八年庄敬太子行冠礼，故事在文华殿中，至是礼臣以黄瓦避尊上，请上命设座文华殿门左南向，然以侍卫未备，暂止之。太子加冠甫三日而薨，时年十四，不及御门。今上元子出阁，亦在文华殿之东楹，不敢居中。
【禁革斋醮】嘉靖六年秋，时届圣诞，上谕辅臣曰： 朕思每年初度，一应该衙门援例请建斋祈寿，夫人君欲寿，非事斋醮能致，果能敬天，凡戕身伐命事，一切致谨，必得长生。
今将内二经厂，外二寺，凡遇景命初度，一应斋事，悉行禁止。
所谓省一分有一分益。止存朝天宫一醮，以仿春祈秋报，庶见崇正之意。 上此谕洞达天人之际，杜革淫祀，可谓至严。又十许年，而斋醮事兴，移跸西苑，躬尚玄修。自旱涝兵戎，以至吉凶典礼，先则叩玄坛，后则谢玄恩。若报捷，又云仰仗玄威，如此几三十年，视六年圣谕，遂若两截矣。
【建吴二庶人】天顺元年十月，上命太监吴昱，送建文君子孙、建吴二庶人、并其母杨氏，共一十八口，凤阳居住。每月支食米二十五石、柴三千斤、木炭三百斤，听其自择婚配，衣食许出市交易。仍令内使鲁传等看守门户，诏谕在廷文武知之。按此诏则从京师送至凤阳，而《吾学编》谓久锢中都广安宫，赦从自便者，误也。弇州亦因而不改，又误以为天顺四年出之凤阳，亦非是。建文少子文奎既释后，未几而逝，终无子。
吴庶人之卒，在永乐十三年，亦无子。懿文太子遂绝嗣。而吴庶人之妹，锢在高墙者，直至成化二十一年始卒，年八十六岁，上命为营葬域，然不闻所适者何人，盖竟以室女终身也。悲夫！
【大峪山用舍】献皇帝葬承天之纯德山，后崇为显陵，尊极矣。自张、桂辈以议礼骤贵重，垂涎者纷纷起，凿空妄议，创为迁奉献皇之说，始于百户随全，继以厨役王福等，又继以千户陈升、缘事监生詹◆等，屡请屡不行。至听选官王维臣等被重谴，而此议遂息。至十四年四月，上恭谒诸陵寝，并营寿宫于西山，于是京师遂有讹传迁陵者。时顺天府儒士潘谦、锦衣军匠金桂，各上疏请迁显陵于天寿山，盖预为希恩地也。旨下礼部参看。尚书夏言等奏： 往者千户陈升等，尝以迁陵为言，陛下奉慈训寝之矣。今因上亲谒七陵，预建山陵，将谓有奉迁之心，潘谦等望风进言，必有奸人主使，希冀非望，宜重惩治。 上深然其言，下锦衣送法司讯治。于是议者益晓然知上意，无一人言及矣。至十七年十二月，章圣太后崩，上忽下诏，迁显陵梓宫改葬于北，六飞亲阅，得吉壤于天寿山之大峪，诏云：林茂草郁，冈阜丰衍，别在诸陵之次。命太师翊国公郭勋知山陵建造，总督工程，以十七年十二月十五日辰时兴工。
大学士夏言、尚书严嵩等，各具献皇梓宫启行图，及奉迁仪注上呈矣。上忽颁谕，谓： 奉藏体魄已二十载，启露风尘，摇撼远道，朕心不宁。 于是嵩等又会议从上圣意，停启攒三使不发，别遣锦衣指挥赵俊者往视，而迁事中辍。上命次年二月十五日太后梓宫南祔显陵，择日发引，礼部已移文所司遵行矣。
已而赵俊自承天还，言显陵玄宫有水，于是众啧啧又谓显陵当北迁。上命梓宫且停，待驾南行还京再奏。而上以二月朔立太子、裕王、景王，时车驾濒行，工部郎中岳伦上言： 梓宫南祔，未足遂陛下孝思之诚，请坚北迁之举，勿惑群臣之议。
上怒，命锦衣逮讯，已而褫职，永不叙用。盖犹祖迁陵之说以媚上，不意其拂旨也。至十六日发京师，至四月朔自承天回銮，上谕行在礼部曰： 吉壤重卜，何为来此？惟纯德山皇考圣灵安悦宁妥久矣，视地悉已之，行宫道路止勿治。 盖上意欲皇考仍旧葬，而北葬太后于大峪，故示意如此。又途中得御史谢少南疏请庆都尧母祀典，上喜曰： 尧父母异陵可徵，合葬非古。少南才识可嘉，改司直郎兼检讨。 至四月十五日还京，十九日丙辰上谕辅臣曰： 大峪之工玄寝已成，不奉梓宫早安，恐夏雨流入，枉费人力。可于五月三日子时发引，五日抵陵，六日掩玄宫，七日神主还京。 盖力斥南行之说矣。是月二十七日，上复亲至大峪视太后陵工。既阅毕，召礼部尚书严嵩谕之曰： 朕南巡谒陵，今又视大峪山峪地空凄，岂如纯德山完美？决用前议，奉慈驾南祔，其发引吉辰另择。 至是显陵合葬之议始定，而太后梓宫仍南行矣。三数月之间，陵寝大事，或南或北，或行或止，更改数番，一惟圣意自裁。宰执大臣惟唯诺奉行，不复设一谋，出一见如傀儡之受牵，可恨亦可哂矣！
方大峪之初兴工也，御史陈让上疏，引舜葬九疑，二女不从之事，谓宜奉睿宗衣冠与章圣太后合葬大峪山，以章圣衣冠合葬显陵。若必欲迁显陵于大峪山，则承天旧陵为二圣衣冠几杖别藏，以当荆襄旺气。上曰： 并建二陵，用衣冠交葬，从古所无，尤见乖谬。 命斥为民。当时显陵建白，惟此一疏耳。然其乖谬，则诚如圣语矣。
章圣后南祔显陵已竣事矣，次年五月锦衣千户李拱辰上言：圣母南祔之后，灾异屡作，乞迎二圣梓宫俱葬天寿山。上斥其狂悖庸愚，下镇抚司逮治。
【大峪山再用】大峪今为今上所建寿宫，向年江李诸公，谓其地不吉，归咎于首揆申吴县，及旧宗伯徐嘉定，举朝聚讼，至烦圣驾再出而始决。想世宗何等英断，始而曰丰衍，既而曰空凄，尚未有定见如此，况臣下书生臆断乎！太仆少卿李植江东之议寿宫，止以大峪有石为言，而不及世宗改卜一事，想未谙先朝故实也。当时辅臣礼臣岂不知世宗再阅不用，特轻信钦天监官张邦垣等之言，致此纷纷。亦幸上不以 皇祖空凄 之语致诘耳，不然诸大臣祸且叵测矣。其后训导庞尚鸿等，又谓大峪开凿时，玄宫有水，督工诸臣用火炙干，不使上知。未知信否？但显陵遣阅时，赵俊亦有有水之言，世宗竟以梓宫南迁，何也？
孝宗山陵初起，吏部郎中杨子器亦上言石中有水，时内臣主其事，上不允行，仍切责子器。
【禁中演戏】内廷诸戏剧俱隶钟鼓司，皆习相传院本，沿金元之旧，以故其事多与教坊相通。至今上始设诸剧于玉熙宫，以习外戏，如弋阳、海盐、昆山诸家俱有之，其人员以三百为率，不复属钟鼓司。颇采听外间风闻，以供科诨，如成化间阿丑之属，以故恃上宠颇干外事。近日圣意颇觉之，进膳设剧，顿减于旧，此辈亦少戢矣。又有所谓过锦之戏，闻之中官，必须浓淡相间，雅俗并陈，全在结局有趣，如人说笑话，只要末语令人解颐。盖即教坊所称耍乐院本意也。今《实录》中谓武宗好武，遇内操时，组练成群，五色眩目，亦谓之过锦。似又是八虎及许泰、江彬辈营伍中事，即王恭襄（琼）亦在其中，非剧也。
【供御茶】国初四方供茶，以建宁、阳羡茶品为上，时犹仍宋制，所进者俱碾而揉之，为大小龙团。至洪武二十四年九月，上以重劳民力，罢造龙团，惟采茶芽以进，其品有四：曰探春、先春、次春、紫笋。置茶户五百，免其徭役，按茶加香物，捣为细饼，已失真味。宋时，又有宫中绣茶之制，尤为水厄中第一厄。今人惟取初萌之精者汲泉置鼎，一瀹便啜，遂开千古茗饮之宗。乃不知我太祖实首辟此法，真所谓圣人先得我心也。陆鸿渐有灵，必俯首服，蔡君谟在地下，亦咋舌退矣。
【年号别称】文皇靖难兵起，屡进表章自雪者所不论，即他指斥书檄，俱用建文年号。直至建文四年六月登极，改次年为永乐元年，以本年不宜复称建文，乃仍洪武号为三十五年，实无所谓革除也。至正德十四年，宁王宸濠反，初欲改元顺德，为李士实力谏乃止，称己卯年，则逆状昭然，未几而败。按李煜为宋太祖所攻，遂罢开宝年号不书，竟署乙丑年，宸濠盖用此故事。尝见故老云：国初历日，自洪武以前，俱书本年支干，不用元旧号。又贸易文契，如吴元年、洪武元年，俱以 原 字代元字。盖又民间追恨蒙古，不欲书其国号。如南宋写 金 字俱作 今 字，曾见宋列帝御书，及妃后翰墨皆然，则又不共戴天仇也。以上各有所谓，且有所本，今人多不知。创见者则以为骇矣。一岁两元，本朝所无，惟景泰已称八年，而正月十七日英宗反正，改称天顺元年。
【承天大志】《承天大志》者，世宗既追宗献皇，益务张大其事，以明得意，遂作《承天大志》一书。时工部尚书顾璘以督显陵工程在事，即命之总理，璘乃聘楚人颜木、王廷陈等纂修。盖诸君俱高名废弃，欲借此为出山计也。书成，而圣意不惬，遂报罢不复议。嘉靖末年，给事邱岳复迎上意，请重修，乃命阁臣徐阶等总裁，而诸词臣分领之。时情咸谓书成必有异擢。争求入局，以至徐华亭与袁慈溪之相左，瞿文懿与高新郑之相诟，俱起于此书。比进呈乙览，上以卷中脱简，不复叙劳，仅各得赏，诸公大失所望，时去鼎湖不数月耳。独邱岳以建议始功，超为礼部右侍郎。次年，穆宗大计京官，岳坐降调外任。是时侍讲学士廖道南亦修《楚纪》以求媚，既而世宗南幸承天，又献《圣皇南巡江汉赋》，上以付史馆；又上《瑞应颂》四篇，亦命留览。既而朝见，时廖居忧，乃服绯袍，上大怒，褫其职，迨《楚纪》成，终不召。
【今上史学】今上以冲圣御宇，张江陵相公进《帝鉴图说》以劝讲，内列 圣哲芳规 、 狂愚覆辙 二项，以寓劝戒。上固天纵，自是益勤史学，更命进讲《贞观政要》。至十六年，阁臣进《太祖御札》在内阁者凡七十余通，上命留内恭藏，因索累朝实录进览。阁臣对以实录成时，史臣俱会同焚稿于芭蕉园，人间并无底稿。惟皇祖世宗，特建皇史宬以藏列圣实录宝训，但册样稍广，宜减为书册，庶便展阅，容令中书官誊进，陆续上呈。上允之。由是金匮石室之藏，俱登乙览矣。今上举动，每以祖宗为法，自冲年即有小世宗之号，然亦繇《帝鉴》一书，启沃圣心，故孜孜讲究不辍。宋朝大儒如王荆公，以《春秋》为断烂朝报，不列六经；如程伊川以看《资治通鉴》为玩物丧志，禁人弗习。宜其末造之不竞也。
初修《帝鉴》时，分派各词林编纂，江陵特总其成耳。比进御时，江陵竟以己名独上，上褒谕甚至，无一语及他臣。一时有事笔札者，相顾愕眙愤叹，此公之失欢于后辈，此亦其一事也。近年焦漪园之进《养正图说》，亦不以闻之同事，遂至被口语，挂谪籍。专之一字为祟如此。
【重修国史】《太祖实录》，建文一修，永乐两修，盖以初本及续纂，俱未允也。然而真是非，愈不可问矣。嗣后直至嘉靖元年，御史卢琼建议：《孝宗实录》成于焦芳之手，贤否混淆，是非颠倒，乞乘今纂修《武宗实录》并令儒臣改撰。上曰：孝宗录，虽焦芳笔削任情，但当时大政大议，及人才忠邪，天下自有公论，不必改修。其系一人一事者，令纂修官因事别白之。盖大典既定，恐改述者仍踵前辙，复任私意，上虑远矣。
○宫闱
【仁庙殉葬诸妃】《会典》云：献陵七妃，三葬金山，余俱从葬。按仁宗上仙，宣宗谥皇庶母、贵妃郭氏、淑妃王氏、丽妃王氏、顺妃谭氏、元妃黄氏五人，又益以先赠张氏顺妃、李氏丽妃，俱系潜邸，追共七人是矣。然前是登极所封贵妃郭氏、贤妃李氏、惠妃赵氏、淑妃王氏、昭容王氏，仅郭贵妃、王淑妃在所殉中，何也？况贵妃所出，有滕怀王、梁庄王、卫恭王三朱邸，在例不当殉，岂衔上恩，自裁以从天上耶？又上未崩前之两月，曾封张氏为敬妃，为荣国忠显王之孙，今太师英国公辅之女，册文中赞美甚备，亦不从殉，盖以乃祖父勋旧特恩也。是时六宫止以贵妃为极贵，下中宫一等，至宣庙始加孙氏为皇贵妃，寻正位中宫矣。
【妃谥】本朝典制，大行皇帝尊谥十七字，大行皇后十二字，皇妃及太子与太子妃止二字而已。惟永乐间高庙惠妃崔氏薨，谥庄靖安荣，四字谥始见于此。而文皇嫔御如淑妃杨氏之谥端静恭惠，惠妃李氏之谥恭和荣顺，丽妃陈氏之谥恭顺荣穆，顺妃王氏之谥昭惠恭懿，贤妃王氏之谥昭肃静惠，贤妃喻氏之谥忠敬昭顺，丽妃韩氏之谥康惠庄肃，顺妃钱氏之谥惠穆昭敬，惠妃吴氏之谥康穆懿恭，此皆殁于永乐间，亦谥四字，斯为异典。但文皇宾天后，从殉诸妃，史皆失载，今遂无可考据。至天顺七年，敬妃刘氏薨，上辍朝五日，特赠惠妃谥贞顺懿恭，盖仿文皇诸妃例。然前是天顺五年，宣庙贤妃吴氏薨，上仅辍朝一日，谥曰荣思。妃故景帝生母，景泰即帝位，尊为皇太后，上复辟仍为贤妃，而丧礼仅止此，曾不敢望敬妃万一。上友于素笃，惟此举似有遗憾。至成化间，惠妃王氏之谥端静安和，德妃惠氏之谥恭庄端惠。顺妃樊氏之谥恭和安靖，安妃杨氏之谥庄僖端肃，贤妃王氏之谥昭肃靖端，宸妃万氏之谥靖庄安穆，皆英庙所遗簪履，得谥四字，于礼亦称。其后直至正德中，英宗淑妃高氏薨，年八十二岁，谥曰庄靖安荣；英宗丽妃刘氏薨，年八十七，谥曰安和荣靖，皆四字。此二妃于上为庶曾祖母，盖又仰体先朝遗意，以慰裕陵在天之灵。且从来妃嫔寿考未有及二妃者，此英宗独见，禁止殉葬，使得享高年，其遗泽远矣。
成化十一年六月，淑妃纪氏薨，特谥恭恪庄僖，则孝宗生母，用天顺间刘妃礼，崇进四字非过也。而宪庙贤妃柏氏为悼恭太子生母，至嘉靖六年始薨，于上为庶祖母，盖亦年八十余，仅谥端顺，他典亦杀，似乎过薄。惟成化二十三年正月，皇贵妃万氏薨，辍朝至七日，谥曰恭肃端慎荣静，遂至六字，此本朝创见，则以上异宠特加，然较之唐玄玄字原缺，据旧唐书卷五十一后妃列传补，宗之追谥贞顺武皇后，宋仁宗追谥温成张皇后，大有间矣。此祖宗家法之严，不敢逾僭也。嘉靖十八年□月，贵妃阎氏薨，赠皇贵妃，谥荣安惠顺端僖，盖仿成化年间万妃之例，以阎为哀冲太子生母也。三十年庄敬太子生母皇贵妃王氏薨，谥端和恭顺□僖，又用阎妃例，可谓恩礼兼备。至三十三年正月，康妃杜氏薨，杜为裕王生母，尚书欧阳德等引先朝淑妃纪氏为比，宜令裕王服斩衰三年，上不从；辅臣严嵩等引太祖《孝慈录序》为证，上复谕当避君父之尊，不当服斩衰三年，欲用贤妃郑氏例；赖德等力争，裕王得于府第燕居终丧，时上辍朝止一日；及议谥号，止用荣淑二字而无赠，且改仪注为赐祭、赐谥，行礼之时，差官读祝宣册，皆平立不拜，所以翦抑之者至矣。上意以先有哀冲、庄敬二太子在前，则穆宗为庶第三子，故阎妃当从厚，杜妃则杀其仪耳。然宪宗朝纪妃薨时，皇第一子及悼恭太子亦已先殁，孝宗独非庶第三子乎？宪宗虽嬖万氏，而于纪妃犹备礼不少贬，固诸辅臣匡正之力，亦以圣心无所猜忌。非如嘉靖末年，动有久待之嫌，因并简礼于所生也。
嘉靖四十五年，未封妃杨氏薨，追封为荣妃，谥恭淑安僖，丧礼如皇贵妃阎氏例四之一，赠其父骠骑将军、锦衣都指挥使，授兄廷美锦衣指挥佥事，妃仍祔享奉先殿。而穆宗生母康妃不与焉。又皇贵妃沈氏薨，谥庄顺安荣贞静，此妃不闻有所出，而六字谥遂同阎、王二妃，尤异。
【宫词】嘉靖中叶，上饵丹药有验。至壬子冬，命京师内外选女八岁至十四岁者三百人入宫，乙卯九月，又选十岁以下者一百六十人，盖从陶仲文言，供炼药用也。其法名先天丹铅，云久进之可以长生。王弇州《嘉靖宫词》所云 灵犀一点未曾通 ，又云 只缘身作延年药 是也。
【万妃晚幸】史云万贵妃生于宣德庚戌，四岁选入，侍圣烈慈寿皇太后，即宣宗孝恭皇后孙氏也。云及笄侍上于青宫，宪宗以正统十四年立为太子，时方三岁，妃已二十岁矣。后至天顺元年，宪宗从沂邸复储位，年仅十一，而妃则已二十八矣。
又云：上即位遂专宠，此年七月大婚，圣龄十八，而妃则已三十五；次年，妃举皇长子，未晬而薨，进封贵妃；此后遂不复孕，又进皇贵妃，嬖幸终宪宗之世，以成化二十三年正月初十日薨，计其年盖已五十八。而上以是年秋八月上升，圣寿仅四十一，则妃实长于宪宗十七年。窃以为必无之事，或者史臣纪载之讹。然成化四年秋彗星见，大学士彭时上疏，乞正宫闱以绵圣嗣，且言专宠者年日以迈，宜子者恩或未逮，宜更新以回天意，又云凡女子年过四十，虽有所生而多不育，盖谓皇长子之薨，已直指其事不复讳，是年妃盖已三十九矣。彭文宪谓之年迈，似史臣所述，又未必诬矣。自古妃嫔承恩最晚，而最专最久，未有如此者。然则夏姬之三少，宜主之内视，信乎有之。
北周宣帝天太皇后朱氏，静帝生母，亦长于宣帝十余年，然而无宠。
【选江南女子】洪武五年，选苏杭二府妇女，愿入宫者四十四人，授内职，蠲其家徭役。其三十人年未二十，各赐白金遣还，任其适人，洪武十四年，敕谕苏松嘉湖及浙江江西有司，民间女子年十三岁以上、十九岁以下，妇人年三十岁以上、四十岁以下，无夫者，愿入宫备使，令各给钞为道里费，送赴京师。盖女子以备后宫，而妇人则充六尚也。时孝慈皇后正母仪仪字据写本补，天下，其注意江南如此。此后天顺间，命内臣选南方女妇，已昉于此。
【女官】宫中六尚之职，国初凡三定，最后则洪武二十八年重定者为准。先是分局，曰尚宫，曰尚仪，曰尚服，曰尚食，曰尚寝，曰尚功，又有宫正司，其长为正六品，嗣又升为正五品，最后官秩如之，而僚属加详焉。尚宫之属，有司纪、司言、司簿、司闱，尚仪之属，有司籍、司乐、司宾、司赞，尚服之属，有司宝、司衣、司饰、司仗，尚食之属，有司膳、司酝、司药、司饎，尚寝之属，有司设、司舆、司苑、司灯，尚功之属，有司制、司珍、司计，其司之长为正六品，而堂属佐贰以次递降焉。宫正、司主纠察宫闱，视外宪臣。其局各有女史六人或四人，如外官掾吏。盖斟酌周汉唐之制而损益焉。初设官时为七十四人，其后盖倍之矣。
【采女官】天顺三年，上命镇守浙江太监卢永、江西太监叶达、福建少监冯让曰：宫中原设六尚女官，以纪内事，须识字妇人充任。近年多放还家，及老疾不任事者，缺人任用。敕至，即密访良家女子年十五以上，无夫妇人四十以下，能读书写字，并谙晓算法者四五十人，籍记之，待明春遣人同尔会选，令其亲属送来。观此敕，则禁中须女官甚急。向来宫掖充满，俱系北产，不谙文理，故命江南选择，不独取其美丽，亦以彗黠堪给事左右也。且是时孝庄钱后正位中宫，故浙之仁和人，宜其追念桑梓，注意南人。第不知次年所选者，果几人当圣意耳。
选江南女子入宫，洪武时已两见矣。
【女秀才】凡诸宫女曾受内臣教习，读书通文理者，先为女秀才，递升女史，升宫官，以至六局掌印，则为清华内职，比外廷能显矣。但止六品衙门，盖太监亦仅四品，此又次之。
然监局各内臣用事者，俱有蟒玉之赐，盖竟用一品章服，不知六局亦有递加者否？若外廷士子，惟翰林院有秀才，先朝名臣，如李西涯、程篁墩、杨石淙辈俱曾为之，受词臣教习，非寻常诸生比，至修实录等大典，亦得预焉，然不登第授官者，仅得鸿胪寺序班，与铸印局儒士出身无异，其不逮女秀才多矣！
永乐二年，左都御史陈瑛，诬驸马梅殷与女秀才刘氏为邪谋，则女秀才之名久矣。嘉靖初年，行皇后亲蚕礼，内赐酒饭，以夫人秀才为第一等，而供事命妇辈反次之。以地在禁密，厨役难办，命尚膳监只待。则女秀才与夫人并称，其贵近可知。
【亲王娶夷女】太祖第二子秦愍王，娶故元太傅中书右丞相河南王扩廓帖木儿女王氏为正妃，至二十八年愍王薨，王妃以死殉，遂得合葬。而次妃邓氏，则功臣清河王愈女，反屈居其下。时，洪武十八年戊辰科状元为襄阳人任亨泰，其妻亦蒙古人，赐国姓朱氏，而亨泰母为乌古论氏，亦色目人也。至文皇帝时，纳高丽所献女数人，其中一人为敬妃权权字原缺，据明史列传一补，氏，侍上北征，回归薨于峄县，遂藁写本藁作茔，葬焉。盖是时尚仍元旧俗，未禁属国进女口也。此后遂不闻此事矣。
古来中国娶夷女者，如魏文帝悼后郁久闾氏，为蠕蠕主阿那环长女，文帝至废元配乙弗氏而纳之，复以悼后妒，令乙弗自杀。而阿那环次女又为齐神武后，盖中国仰其鼻息以为盛衰。
及突厥灭蠕蠕，其强大弥甚，中国争倚以为援，宇文与高氏本欲共求其女为后，终为周所得，赖以灭齐。则唐诗所云 安危托妇人 者，又不在中国之和亲公主矣。本朝英宗北狩时，也先欲进其妹，上毅然不许，迄不能行，圣主英概，奚止羞耻百王已也。
【谷王反覆】谷庶人穗，初封宣府，会燕邸靖难师起，走还京师，建文君命守金川门，文皇临城下，穗开门纳燕师，以此宠异冠诸邸。本年即改国于湖广长沙府，至国，诈造图谶，伪作妖言，谋制灯入贡，潜纳壮士于御前。会属府崇阳王悦燇以事逃入长沙，穗邀入府，诈云建文君实不死，此即真故主来归，欲奉以举事，崇阳不从，蜀王椿其同母兄也，闻其谋，遣使谕止之，弗悛，乃以闻于朝。于是太宗遣兵取之，穗仓卒不及发，遂就执至京，锢西门内，时永乐十五年也。是时建文二弟，惟庶人允熥一人在，自穗有此举，是年即以讣闻。盖上虑不逞者复欲借以干纪，不得不除之也。穗初意欲为刘氵鼻、杨谅之举，然一叛义师，再献都城，全似司马消难刘知俊之举动，上赏其功，已疑其心矣。即建文果从田间再起，谷王佐之，收合馀烬，亦徒成将帅功名耳。金川门之役，曹公李景隆与谷王同启扉纳义师，皆受文皇上赏，景隆至为班首重臣，列淇、成二公功臣上，永乐四年，以嫌被幽，举举原作与，据写本改，族锢钥，其子孙至自相婚耦，至正统间始释自便。盖景隆之死，竟以冻馁终，太祖神灵在天，与谷王同殛矣。
【主婿遭辱】今上丙戌正月望后，驸马都尉侯拱宸夜归府，遇一人偃蹇太甚，执而挞之。少顷则有中使赵祚者，倚醉入府，扭结拱宸，窘辱甚至，询之则被挞者其家奴，而祚则永宁公主所役也。拱宸愤甚上疏，旨下，笞祚而已，仍戒拱宸毋生事。
侯所尚寿宁公主与永宁公主，俱今上同胞妹，而永宁则嫠居久矣。小竖横恣已极，而处分仅止此，使在江陵柄国时，必无此事；即有之亦必大创矣。拱宸事后，至戊子冬，驸马万炜奏司宫老婢沈银蟾与内使李忠盗金银等物，反遭诟辱。上大怒，谓圣母生辱烦渎，尽革其蟒玉。并夺所掌宗人府印，送国子监习礼三月再奏，而宫婢内使盗窃诟辱等事不问也。
【公主下嫁贵族】本朝公主，俱选庶民子貌美者尚之，不许文武大臣子弟得预，为虑甚远。然亦有偶值不尽然者，如高帝长女下嫁太师韩国公李善长子琪，次女宁国公主下嫁汝南侯梅兴祖子殷，第五女汝宁公主下嫁吉安侯陆仲亨子贤，第八女福清公主下嫁凤翔侯张麟子龙，第九女寿春公主下嫁颍国公傅友德子忠，第十一女南康公主下嫁东川侯胡海子观，第十二女永嘉公主下嫁武定侯郭英子镇，第十五女汝阳公主下嫁都督佥事谢彦子达，懿文太子长女江都公主下嫁长兴侯耿炳文子璿，以上俱开国功臣，因结肺腑，且其时禁制未定也。至文皇则长女永安公主下嫁都督袁洪子容，第三女安成公主下嫁西宁侯宋晟子琥，第四女咸宁公主下嫁宋晟子瑛，盖宋氏兄弟俱尚主，亦皆靖难功臣也。至正统间则禁例已大定矣，而宣宗第二女常德公主下嫁薛桓，则鄞国公薛禄子。以上虽贵臣，然皆右列也。英宗长女重庆公主下嫁周璟，则参政周颙子；第二女嘉善公主下嫁王增，则靖远伯王骥孙；第四女崇德公主下嫁杨伟，则兴济伯杨善子。周颙进鸿胪卿不任事，二伯俱以文臣起家拜五等，得连姻帝室，亦是奇事。此后则宪宗长女仁和公主下嫁齐世英，为尚宝卿齐佑子，佑亦进鸿卿奉朝请，用周颙故事也。其后公主出降，例皆白屋，直至今上长女荣昌公主选尚驸马都督杨春元，为故太仆卿维璁孙，正德辛巳状元也，始复为衣冠之族云。
荣昌为中宫王氏出。
【尚主见斥】嘉靖六年，永淳公主及笄，选禁脔而得陈钊，既为仇家所讦罢矣，上命再选。盖主为兴献帝第四女，上加意怜爱之，必欲得佳偶。时高中元相公年十六，随父少卿尚贤在京邸，风骨秀异，因而见收。故事，三人入宫，惟内廷所择。时宫嫔内臣皆目属中元，乃章圣太后取中者为河南谢诏，高同里人也。中元归之次年，即以礼经魁其乡。主既下降，因谢寡发，为时所嘲弄，意已不怿，既闻高才貌，又未娶，登贤书，不无心艳。又数年而成进士高第，居词林有盛名，主滋介介，形之悔叹。谢惧无计，佯以好语谋之主，欲借桑梓招中元宴会，主欣然允之。比至，而窥于青琐，高时已伟躯干，美须髯，俨然河北伧父，无复少年姿态，主夙慕顿尽，伉俪遂加笃。人谓谢能以小智回天人，亦非凡碌粉侯所办。
○勋戚
【武定异封】武定侯郭勋，以元世祖母永嘉大长公主请谥，世宗允之，赐谥贞懿，已为异典。比进拜太师兼太子太傅，复请追赠其始祖郭英，亦许之，命赐诰追爵英如其官，此古今未有之事。
【国公文臣】国公爵虽至贵，然历朝勋号，俱称武臣。惟太祖朝，韩国公李善长生前疏封时得称文臣。至太宗则姚广孝赠荣国，亦被文臣之称，以缁徒得比隆开国元勋，亦异矣。盖国朝止此二人，若通侯则无之。至伯爵之称文臣，不胜纪矣！
【朱勇恤典】成国公朱勇，自宣宗时已总禁兵，且二十年。
后英宗北征，扈驾以出，为大营总兵官，还至宣府，虏骑渐逼，勇以精卒四万为前锋，大败身死，无匹马得还。越二日大驾遂陷于土木。至景泰元年，其子仪以父殁王事请祭葬，景帝曰：勇为大帅，丧师辱国，致陷乘舆，尚可以公侯礼礼之乎？斥不许。至英宗复辟，即赠勇为平阴王，谥武愍。勇统兵败绩，其事与英公张辅等不侔，景皇帝圣语严正，何啻斧钺！乃英皇反贲以真王，且为易名，比开国靖难功臣有加焉，不特忠义解体，而赏罚之无章亦甚矣。
朱氏凡赠三王，最后为定襄希忠，事在今上初年。其后言者，谓出自江陵公受贿私予，破坏祖宗典制，竟从追夺。希忠虽无裹革之绩，亦免舆尸之凶，且与陆炳同出世宗于行宫火中，厥劳难泯。若勇者罪浮于邱福十倍，使在文皇时，必夺公弗嗣矣。后生知今不知昔类如此。初希忠之追王也，引武宗朝英公张懋卒，得封宁阳王例为比，至言官追论希忠夺王爵，遂并张懋之宁阳而追褫之，真池鱼之殃也。然懋生前宿卫微劳，大逊希忠。
【国公文臣】国公爵虽至贵，然历朝勋号，俱称武臣。惟太祖朝，韩国公李善长生前疏封时得称文臣，至太宗则姚广孝赠荣国，亦被文臣之称。以缁徒得比隆开国元勋亦异。盖国朝止此二人，若通侯则无之，至伯爵之称文臣，不胜纪矣。
【陆炳恤典】陆炳以三公兼三少，殁赠忠诚伯，谥武惠，诚为滥典。但世宗追念卫辉行宫翼卫，且有发仇鸾逆状功，恩恤不免过隆。至穆宗朝，夺爵夺谥法，如是止矣。至高新郑再起，复嗾言路劾其罪状，籍没其家，且谓当斩棺戮尸，而姑宥之。盖高与炳无大仇，特以炳为华亭故相连姻，欲诬其寄赃，而并籍之也。时，新郑于王俊民补荫，唐枢复官事，抗疏力争，谓初年用事之臣，凡先帝所斥者，尽褒显之，几同武王反商，欲以坐华亭之悖。然则陆炳者又非先帝所褒显者乎？何以必戮尸籍没而后快也？专恣诬罔如此，即不遇张江陵、冯保，能无败乎！
○内监
【封朝鲜】朝鲜为守礼之帮，朝廷待之亦与诸夷迥异。然国初册封多用内官，自成化间，内臣郑同、翟安二人并使，而言官纠其非，事得寝。此后多用文臣，亦有内外兼用者。至嘉靖间，则大珰例不遣矣。隆庆元年，始又命中官姚臣同行人欧希稷吊祭朝鲜，封其侄署国事李昖者为王，即今王，为日本所侵，几至亡国者是也，其时华亭当国，不宜有此。至今上屡遣使其国，皆用词臣及使署充之，体统始正矣。
【内府诸司】内宫十二监四司八局，总谓之二十四衙门，俱在禁地，惟浣衣局则在皇城之外为异耳。又有宝钞局今称司，此外则有鞍辔局，内承运库、供用库、司钥库、赃罚库、甲乙丙诸库，内灵台御酒房、弹子房、牲口房、刻漏房、更鼓房、甜食房、汉经厂、道经厂、盔甲厂、王恭厂。又洗白厂，一名绦作，即织造兜罗绒之所，不许外人窥视传出者。而干清宫内，则有汤局、荤局、素局、点心局、干炸局、手盒局、冰膳局、饣膳局、面斤局、冻汤房、司房、管库房，又有御药房、弓箭房、御茶房、猫儿房。俱有大珰主之，所役殆数万人。此外则有鹰房、豹房、百鸟房、御花房、虫蚁房之属，其名目最夥，其役日多，其费日繁，莫可稽核。盖中官相承，窟穴深固，虽以世庙初年，新都相之肃清，今上初年，江陵相之严刻，亦无所措手。国计之匮，此第一漏卮也。
【孔庙内臣降香】太祖废天下神只王公等号，而独存孔子、文宣王尊称及塑像，盖有深意。至世宗用张璁言，改王称师，毁像用主，儒者至今饮恨。惟太祖初制，每月朔望，遣内臣降香，历朝遵行，亦至嘉靖九年始罢之，此璁独见也。
【内廷拳畜】大内自畜虎豹诸奇兽外，又有百鸟房，则海外珍禽，靡所不备，真足洞心骇目。至于御前又最重猫儿，其为上所怜爱及后妃各宫所畜者，加至管事职衔，且其称谓更奇：牝者曰某丫头，牡者曰某小厮；若已骟者，则呼曰某老爹，至进而有名封，直谓之某管事，但随内官数内同领赏赐。此不过左貂辈缘以溪壑，然得无似高齐之郡君仪同耶？又猫性最喜跳幕，宫中圣胤初诞未长成者，间遇其相逢而争，相诱而嗥，往往惊搐成疾，其乳母又不敢明言，多至不育。此皆内臣亲道之者，似亦不妄。又尝见内臣家所畜骟猫，其高大者逾于寻常家犬；而犬又贵小种，其最小者如波斯金线之属，反小于猫数倍，每包裹置袖中，呼之即自出，能如人意，声甚雄，殷殷如豹。
【劾大珰子弟】武宗朝刘瑾败后，次年礼科给事中陈鼎，劾奏河南乡试第七名廖铠，乃镇守太监堂之侄，参随锦衣指挥使鹏之子，本福建人，冒河南籍乡试入彀，乞命礼部削去试录铠名，照例问革，并治有事科场者之罪。上命除铠名，而贷执事试院者。继而巡抚河南都御史邓洋，又奏河南盗起，皆由镇守太监廖堂与其弟鹏，括利害人所致，乞正典刑。诏降鹏二级，为指挥佥事，南京闲住，仍鬻其私宅。鹏大窘，欲求救于朱宁，思宝货无当其意者，乃令后房所宠，出入宁家，宁遂留之，因其兄疏辨并鹏复职，是时逆瑾虽诛，八党正炽，而鼎，一言，遽革权珰从子之籍。又贼宁方冒国姓，自称皇庶子，仅能止廖鹏之锈秩，而邓洋之言，初未尝以为非也。及陈鼎以言事忤旨，内批鼎附瑾估价匿，匿字下当或脱一报字，下之诏狱，固权幸为廖鹏报仇，然以吏部尚书杨一清之救，得释罢归。盖是时公道犹仅有存者，此后渐不然矣。
万历初年，弹治江陵公者尚不乏人，至冯珰则无片言及之。
即其侄都督冯邦宁，及名下用事大珰张大受，亦无人指及之。
迨冯珰将败，最初言者，亦不过借司房徐爵牵及之耳。未几，追论者连篇累牍，谚所云 打死虎 也，可以观世变矣。冯邦宁者，珰保之侄，以恩泽历官左都督，恃保势横于长安，莫敢与抗。偶与江陵之长班名姚旷者遇，诃辱之，旷不逊，因相争斗，为邦宁徒御棰击稍过，归诉于主人，即遣人述其事于冯珰，珰呼邦宁至，杖之四十，褫其冠服，不许朝参。当时江陵曲媚冯，以固权宠，而能折辱其侄乃尔，珰以江陵片言，不难笞犹子以谢过，似亦非他内官所及。
邦宁又遇大司寇刘白川应节不避道，刘叱之下马，今六卿未必有此事矣。
【内官定制】太祖定宦官之制，亦历五次而始有成规，其初吴元年，内史监至有正三品者；洪武四年降为正五品，其长曰令；十七年又降其长为正六品，盖爵秩逊女官之六尚焉；至二十八年始定为十监，以太监为之长，秩正四品，不复更矣。
监曰神宫，曰尚宝，曰尚膳，曰尚衣，曰司设，曰内官，曰司礼，曰御马，曰印绶，曰直殿。又增御用监凡十一，至三十年又增都知监，掌内府各监行移一应关支勘合，其设官品秩，一如各监，今通呼为十二监云，又设六局，曰兵仗，曰内织染，曰针工，曰巾帽，曰司苑，曰酒醋面，而先所设皮作、司牧、颜料三局，废不复见，想并统于他署矣。三十年又增银作、宝钞二局，其库有三，曰司钥，曰内承运，曰内府供用；其司有二，曰钟鼓，曰惜薪。今中官辈例称为二十四衙门。然今又有浣衣等局，与混堂诸司，未审何属也。司礼今为十二监中第一署，其长与首揆对柄机要，佥书秉笔与管文书房，则职同次相。
其僚佐及小内使，俱以内翰自命，若外之词林且常服亦稍异。
其宦官在别署者，见之必叩头称为上司，虽童稚亦以清流自居，晏然不为礼也。内官监视吏部掌升选差遣之事，今虽称清要，而其权俱归司礼矣。御马监虽最后设，然所掌乃御厩兵符等项，与兵部相关。近日内臣用事稍关兵柄者，轧改御马衔以出，如督抚之兼司马中丞，亦僭拟甚矣。内职惟钟鼓司最贱，至不齿于内廷，呼曰东衙门，闻入此司者例不他迁，如外藩王官。然而正德初，刘瑾乃以钟鼓司入司礼者，又传先朝曾召教坊司幼童入侍，因阉之为此司之长，以故其侪鄙为倡优之窟，不屑列班行，未知然否。近又闻内臣辈云：惟都知监为下等衙门，不得他升。今内府所称十二监，与前无异。而六局之外，又以浣衣、银作为八局，而司则钟鼓、惜薪外，又益以宝钞、混堂为四司，是为二十四衙门，与国初制小异，不知何故？
洪武四年，命吏部定内官散官：正四品正中大夫，从四品中侍大夫，正五品中卫大夫，从五品侍直大夫，正六品内侍郎，从六品内直郎，正七品正奉郎，从七品正卫郎，正八品司奉郎，从八品司直郎，是时未有太监也。后以四品授太监，遂为中官极品。盖其名肇于金、元，本朝因之，以至于今。唐制：宦者官阶与廷臣同，最为失体。宋则别置勋阶，神宗尝曰：祖宗为此名，有深意。至徽宗一变其制，遂至建节矣。本朝内臣俱为吏部所领，盖《周礼·冢宰》统阉人之例。至永乐始归其事于内，而史讳之。
【内臣罪谴】内臣得罪，祖宗时俱下法司，近代以来多自内批出。其轻者云：降作奉御私宅闲住。盖犹为六品官也。又降奉御者，或云 发南京新房闲住 ，或云 往凤阳祖陵司香 ，其重者降作小火者，发去南京孝陵司香，则无官矣。又重者，则云 降充净军， 发去南京孝陵卫种菜。 其更甚者，至云 夹四夹 ， 拶四拶 ， 打一百，发南海子常川打更 ，则示意杀之，十无一存者矣。闻之中官辈云：种菜者至南京，其守备大珰坐堂皇，喝云 取职事来 ，则净军肩一粪桶并杓趋过前而去，虽司礼首珰得罪亦然，又昼夜居菜圃，非赦不越寸步。
【禁自宫】永乐二十九年，仁宗初即位，长沙府民，有自宫求为内侍者。上曰：游惰不孝之人，忍自绝于父母，岂可在左右？发为卒戍边。未几，兴州左屯卫军余徐翊奏有子自宫，今为内竖，乞除军籍。上曰：为父教子，为子养亲。尔有子不教，自伤其体，背亲恩，绝人道，皆原于尔，出其子使代军役。又谕刑部尚书金纯等曰：今后有自宫者死不贷，若加宫刑者，朕亦恶之。宫刑下死刑一等，须严禁止。因顾学士杨士奇等曰：此事须以诏书行之。其禁止自宫，并宫刑如此。然洪熙元年，宣宗登极，赦书内又云：在京工人犯罪被刑，剜刺已成残疾者，即与开除差役。是年行在工部奏旧经阉刺银匠周阿佛等七十六人，自陈老疾乞免役。上曰：刑余之人，其称老疾必不妄，令免役闲住。则肉刑在太宗朝未除也。至本年有军民任本等数人，自宫求用。上曰：皇考时，有自宫者皆发戍交趾，此人尚敢尔耶？即循例发遣。以上两朝两年事也。未几，宣宗又下太仆卿戴希文子怀恩，及前翰林庶吉士成敬于蚕室，岂仅禁自宫，而腐刑仍用耶？宣德以后始废论腐，英宗禁自宫尤严，犯者俱戍极边。正统十三年，江西鄱阳民樊侃、陕西盩厘民李回汉自宫，诡云病疳，及坠马损伤求用。上以故违禁令，俱发辽东铁岭充军，仍著为令。景泰三年七月，景帝谕礼部尚书胡濙：闻民间自宫者甚多，可榜谕敢犯者及投王府势宦之家，俱如旧例处以不孝。然天顺二年七月，命宫监徒四十四名，女口八十人，送浣衣局又何也？此后不复用宫刑，而禁自宫加厉。弘治六年五月，军人马英妻罗氏，自宫其幼男马五，事觉，罗氏坐下手之人当斩律，刑部郎王嘉庆等三人改议杖罪，上怒，谪嘉庆于外，罗氏坐死如律。以孝宗仁恕，而痛嫉此事乃尔。正德二年九月申严自宫之禁，但有潜留京师者论死。时宦官宠盛，愚民尽阉其子孙以图富贵，有一村至数百人者，虽禁之莫能止。
是月即审录重囚，有自宫坐罪者十二人，拟以可矜，上谓年幼，姑系之勿释。至八年三月，又严自宫论斩之法，武宗最任内臣，亦力禁如此。嘉、隆而后，自宫者愈禁愈多，其入内与宫婢配偶不必言，乃出外恣游狭邪，即妓女亦愿与结好，倡家所云 守死哭嫁走 者，靡不有之。昔南宋大珰陈源，得宫人菊部头为妇，为高宗再宣入禁中，源结恨而死，岂此曹之前茅欤？古人以宫者守内，今虽宫不足以止淫矣。余谓都下椓人之闹坊曲，江南髡牝之溷闺房，违男女之性，变交接之具，真宇宙间两大妖孽。若其中每伏勾引奇祸，则髡牝之毒尤烈矣。自宫之禁，惟今上壬辰年处滇事用律文，先是黔国公沐昌祚以纵下人贪虐，为抚按所参，内有私阉男子李时李名，上命立斩之。按杨用修云，黔公府旧有内使二十人名到坐。
【中官荫胄子】内臣恩泽荫弟侄为锦衣者，累朝俱有之，惟任子则罕见。弘治十五年，太监庄旺死，其名下尚膳太监王安等，为旺侄比例乞恩，送监读书，给事倪仪劾安故违成宪，妄请宜罪。礼部亦谓昔无此例，近太监孙振侄汉得请，故安等引以为例，并汉遣回，上从其言，自是中官无复敢以胄子请者矣。
天顺三年左顺门正忽思忽奏：臣海西女直人，自洪武入内廷，有侄佟预，在京生长，粗知章句，故乡万里，无家可归，欲图报效，无由进身，乞入国子监读书。上从之。盖又不始于孙振矣。是时曹吉祥之侄钦，方封昭武伯用事，又何有于一胄子也！
【考察内官】弘治十七年，以西方灾异日闻，吏科给事许天锡上言，乞定京官考察之制，谓十年大疏宜以六年为率；又言辅导之臣，不能引咎避位，今纵不能如古策免三公，欲将文武大臣暂革公、少之衔，待天意既回还职；又内府二十四监局，掌印佥书太多，乞敕司礼监会同内阁，将各内官内使考察，严加裁革，南京监局亦行一体考察。上曰：此奏深切时弊，其详议以闻。既而吏部覆奏：京察六年一举，永为定制。其大臣兼宫少衔者，惟英公张懋、大学士刘健等凡六人，其革留惟上命。
上是其议，惟宫、少衔免革。而考察中官一事，吏部不覆奏，内阁不主张，即言官亦不再请，遂使给事谠言，付之逝波。时秉铨者马端肃，当国者刘文靖，且值孝宗圣主，而捍格如此，岂路马不当齿耶？何况因循至今日，敢复纠及阉尹耶？令人浩叹。
许天锡在省垣建白最多，俱中肯綮，至正德二年为工科都给事中，为刘瑾所憎，欲罗织之，于六月初一日自经死，盖畏横祸凌辱，甘心沟渎也。天锡，福建闽县人，弘治癸丑进士。
【镇滇二内臣】太监钱能，女直人，兄弟四人俱有宠于成化间，曰喜、曰福者，俱用事先死，能号三钱，出镇云南，其怙宠骄蹇，贪淫侈虐，尤为古所未有。其时有二事最可资笑：云南有富翁病癞，其子颇孝，能召其子曰：汝父癞传于军士不便，且又老矣，今将沉于滇池。其子大恐，出厚赀乃免。又王姓者，业卖槟榔致富，人呼为槟榔王家，则执其人曰：汝庶民也，敢惑众僭号二字王，复尽出所有方免。后继之者虽贪求无厌，闻斯事未尝不失笑也。能后守备南京，弘治末老死京师，正德初赐葬最胜寺，人疑无天道。其幼畜钱宁于滇，晚俾专锁钥。能病，宁利其所有，遂进毒于能而死。宁初名福宁儿者是也，本李巡检之家生子，然则能之恶，亦不为漏网。钱宁后被武宗异眷，至赐国姓，其授刺公卿，直书皇庶子朱宁，后以交通宁庶人，为同类江彬所发，夺爵下狱。至世宗登极，宁坐寸磔。其子永安，官后府右都督，时方八岁，亦坐斩，报应之说似亦不诬。至弘治中，内官吉庆出守金齿路，选京师恶少从行，括民财不遗锱铢，势若掳掠，所收货皆宝石，择最珍者椟以自随，籍扃一室，昼夜守之，群傔垂涎不能得，日谋所以死庆者。
会庆病渴，各傔禁水弗与，医来私赂之，进金石药，庆燥极，呼亲信出椟中宝易水活命，得宝者复驰去不顾，庆突地而号，发焦肤裂死。从者各载货逃去，尸蛆逾月，官司方为瘗之。成化中无足论，若孝宗朝号极治，而中官之横至此，即滇南一方，而普天可知矣。究皆为舆佁所毒，多藏之能杀身至此哉！世庙初政，毅然尽革之，真千古卓见。今上二十六年，又遣中使杨荣入滇，开采诸矿，因而搜取宝石，诈扰诸夷，土司俱蠢蠢谋乱，若不撤回，西南忧未艾也。若天津之马堂，福建之高寀，辽东之高淮，徐州之陈增，湖广之陈奉，广东之李凤、李敬，通湾之张烨，湖口之李道，仪真之暨禄，两淮之鲁保，山西之孙朝，陕西之梁永，江西之潘相，宣大之王虎，河南之胡滨，几遍天下，其播毒皆杨伯仲也。
【请内官体访考察】正统五年，南京御史魏淡，为堂官右副都御史朱与言，论其老疾致仕，乃疏言南京诸司，富者朋此为私，贫者孤立无助，若凭风宪考察，少合公论。守备太监刘宁，忠直公平，乞令体察。上不许，并其疏不行。景泰二年，镇守福建刑部尚书薛希琏，奏请会同右监丞戴细保，考察文武方面官员。吏科纠之云：考察之任，向不以属内臣，希琏乃借以媚权，殊失大体，有负重任，乞正其罪。上诏考察，仍如旧例，宥希琏不问。正统初年，王振已盗权，魏淡以此逢迎求复官，而其计不得行。景帝待中官最严，希琏献媚，至欲以黜陟大权归宦寺，其罪正合结交近侍，紊乱朝政之律。乃帝终不怒，自福建任满，又改镇山东。英宗复辟，又召入为南京刑部尚书而卒于位，皆不可解之事也。
【老儿当】武宗初年，选内臣俊美者以充宠幸，名曰老儿当，犹云等辈也。时皆用年少者，而曰老儿，盖反言之。其后又有金刚老儿当，其人皆用事大珰，如张忠辈皆在其中，则见之弹章者，此则不得其解矣。
正德末年，京城内建造镇国府，及老儿院等大工，盖又与至尊并列，俱嘉靖初年拆毁。
【阉幼童】英宗朝最严自宫之禁，而臣下不奉行者，则时时有之。如正统十四年。麓川之役，靖远伯王骥、都督宫聚，奏征思机发，擅用阉割之刑，以进御为名，实留自用，为四川卫训导詹英所奏，上以骥有功姑宥之。至天顺四年，镇守湖广贵州太监院让，阉割东苗俘获童稚一千五百六十五人，既奏闻，病死者三百二十九人，复买之以足数，仍阉之。事闻，上降旨切责让，并责巡抚都御史白圭，以不能救正而已。此两事犹曰用兵诛叛，翦其逆种也。至如正统间，福建总兵宁阳侯陈懋，进净身幼男百八人，收之；又如正统四年，云南三司拣选黔公沐斌家阉者福住等十六人，年幼堪用，上命送司礼监；又景泰间，镇守福建右监监丞戴细保，送净身小口陈石孙等五十九人，帝命送司礼监，此又无罪而刑矣。岂闽中为唐、宋中官窟宅，至今尚然，即古所称私白者耶？又如景泰五年七月，永兴王志濮擅收阉者十四人，诏宥其罪，收入司礼监，则又勋臣藩府违禁阉割，不究其罪，且收其人，是主上先置三尺于高阁矣。欲厘敝习，不亦难乎？
【内臣辱朝士】成化二十一年，尚宝司丞许浣，遇太监邓才濩于途不避，令人以杖棰之，碎其牙牌，事闻下浣及才于锦衣狱，既而才浣送司礼监治之，浣杖三十复职。弘治二年掌尚宝司□政□溥为尚宝监奉御姜荣所殴，破鼻流血。事闻，上怒，杖荣三十，降小火者，以溥忍辱不言，有玷朝列亦冠带闲住，则内官为得计矣。后至隆庆二年，亦有内官许义诈人财事发，巡城御史李学道不待奏请，竟笞之，群阉忿恨，次日聚殴学道于左顺门。上大怒，杖之百，戍为首者于烟瘴，其馀俱发孝陵充净军。又万历三十年，礼部侍郎敖文桢过宣武门，遇三醉阉乘马突过，无端肆詈，且行凶肆殴，碎其扇轿，敖避门官郭成家，比锦衣官校至救解，亦被殴，或云郑妃宫内侍也。明日疏控于朝，今上亦大怒，痛治此宦，斥为净军。此二事为得体云。
然迩年矿税诸珰，凌轹督抚大臣，属视藩臬监司，参提郡邑长吏，缙绅惨祸，又不可胜纪矣！
【内官被劾重谴】嘉靖二十六年，南京守备司礼少监邱得，请复守备厅诸役，科道官雷贺等劾之，谓得为江彬余党，向充孝陵净军，又夤缘起用，已为幸矣。今明旨清役，而得故违冒请，宜正其罪。上即命革去新增军丁，邱得仍充净军。从来参及大珰，未有立断快意如此者，肃皇真圣之英者也。
又内臣侯章之母，杀使女而支解藏之，事发拟绞，世宗命立斩之。又己亥岁，世宗自幸承天还，献后梓宫南发。御史刘士逵劾内官监丞阎绶、锦衣指挥赵俊，奉命整理梓宫，乃绶狠戾，俊贪秽，乞赐裁断。上曰：赵俊屡差，未闻若是。必是同阎绶习染为非，俊令改过任事，绶著捕系解京治之。其裁抑中官如此。
【内臣赐私印】先朝多赐大臣印记，自蹇、夏诸公始，后渐及大珰。世宗朝，凡文武贵幸者俱有赐，独不闻及大臣。今上初赐冯保，曰 光明正大 ，曰 汝作舟楫 ，曰 尔惟盐梅 ，则直以宰相待之，非复先朝所刻 金貂贵客 之比矣。
又有曰 鱼水相逢日，风云会合时 ，盖又封联也。冯印俱牙刻，未几籍没，不知诸印亦入天府否？冯保之初得罪也，止降奉御南京孝陵司香。其后数年，名下官某上疏，乞上恩召保还京，始谪保为净军，发孝陵种菜。冯别号双林。
【纪述内臣】古来史册，自范蔚宗始纪宦者传，后代述史者因之，然未有特作一书者，惟唐末致仕枢密使严遵美，有《南北司治乱志》。遵美于阉宦中号贤者，是时呼朝士为南司，而宦者为北司，以典兵在禁城之北。所谓左右神策两中尉居之，盖犹以枢密及两中尉与宰相对称，不专属中官也。邱文庄在先朝曾上《大学衍义补》一书，孝宗嘉纳，累朝俱置之讲幄。然当时讥其中独无内官一款，实迎合中涓，遂蒙圣眷，或论者苛责之过。近日今上二十年，四川佥事张世则上所撰《貂珰史鉴》，则专指中贵人，盖采掇载籍，而有评有考有论，又为赞为箴为诗，其中备列善恶，上下其章于礼部，时部覆极称许之，谓内书堂宜进世则所进，与《忠鉴录》同立课程，使其口诵心维，可以迁善改过。上命留览，但不闻发付史局，人间亦无刻本，恐遂湮没不传，可惜可叹！
【王振】正统已巳之难，全由王振，英宗锢南内者七年，亦良苦矣。复辟之冬十月，即用太监刘恒等言，命招魂以葬振，次年又下广西参政罗绮于法司禁锢之。绮，磁州人，为仇家告，其本州同知龙约自京还，传言当今又宠宦官，镂香木为王振形葬之，绮闻而笑，遂有是命，约与绮俱以妖言论斩。
又一年，智化寺住持僧然胜，又奏故太监王振有功社稷，已赐祠名旌忠，立碑于祠前，再乞赠谥为万世劝，上命礼部议之。
至天顺六年，然胜又奏智化寺成于太监王振，旧有赐经及敕谕，正统十四年散失无存，乞仍颁赐，以慰振于冥漠。上又从之。盖振之罪，上通于天，而英宗之宠眷生死不替，正如唐德宗奉天围困解后，尚思卢杞欲召用之也。王振像尚存智化寺中，至今香火不绝，异哉！天顺七年，河南裕州民告其知州秦永昌贪暴，上命锦衣官校核之，逮至京师鞫，籍没其家，斩永昌于市。时五月初旬，非行刑时也，且以部民讦州官至论殊死，此古来奇事。时曹、石虽诛，而告密之风转炽。始掌锦衣者为逯杲，以酷暴激曹钦，及杲见杀，门达继之，酷加甚焉，故终天顺一朝，刑戮乃尔。
【陪臣飞鱼服】正德初年横赐，如武弁自参游以下，俱得飞鱼服，此出刘瑾右武，已为滥恩。至湖广荆州知府王绶者，贪暴一方，遇朝觐时，都察院署其考曰：两司畏其胁制，而考语欺天；百姓苦其诛求，而怨声动地。时以为实录，然为刘瑾所厚，终不敢去也。绶自陈有捕盗功乞恩，上命赐以飞鱼服，日衣以坐堂，愈肆其虐。以郡守得此，真异事矣！其时有日本国使臣宋素卿者入贡，赂瑾黄金千金，亦得飞鱼，则本朝外夷陪臣未有赐者，尤奇之奇者也！素卿名朱缟，本浙之鄞人，至嘉靖间，遂启倭贼入犯之祸。


○吏部
【屡兼二品正卿】洪武间，詹徽以左都御史兼吏部尚书为极异，然此时官制未定也。正德初，屠滽以吏部尚书兼左都御史，嘉靖中，熊浃以兵部尚书兼右都御史，俱专领宪事。李承勋、王廷相等。俱领团营，不预部事也。惟嘉靖九年汪鋐以右都理戎政，未几改兵部尚书，仍兼右都；十年以太子太保改左都御史，兼兵部尚书；至十一年又以太子太保改吏部尚书，又加少保兼兵部尚书，盖以御史大夫带本品二次，又以太宰正兼大司马者一次，皆身官二绶，各领事寄，极古今权任之重，一身当之。且其人狙险贪狠，古今所少，何以当此异宠？其他以兵部尚书领左右都者，如毛伯温等，以南兵书领者如王守仁等，以别部领者如刑书洪钟等，俱以用兵带宪衔，非正兼也。自国初至嘉靖，太宰为他官者不论。隆庆以后，为杨襄毅（博）、严恭肃（清扬），在兵部不逾月即还吏部。今上丁亥，严以本官召掌兵部，未至而卒于家。今上戊辰，陈恭介（有年）以吏部尚书予告，归五年矣。忽以南右都御史召之，时陈已先殁，不及闻新命。然自来无北太宰得南台长者，或谓内阁有意抑之。
按诸公皆一时名硕，用之多不尽其材。而稔恶不悛如汪鋐者，乃持权久任如此，则永嘉张相，始终为之奥主也。
【借官出使】宋朝使北，正副二人，皆假尊官出疆以示重。我朝景泰初，以英宗北狩，遣使候问，亦有超等借官。然国初已有之。洪熙元年，宣宗即位，遣行在鸿胪寺丞焦循摄礼部侍郎、鸣赞卢进摄鸿胪少卿，颁登极诏于朝鲜。上复以朝鲜世修职贡，简用尔等为言，且命以礼自持，其怀远人，较诸国特厚。
今使高丽者，例以翰林或给事为正，行人为副，不复借官，但赐一品服以往，复命缴还，最为得体。其后使琉球国亦然。
使朝鲜者类拜命即行，然必出疆始改服。惟琉球一差，以五年为限，第必于福建造船逗留。又有出五年外者，以故在闽中腰玉被麟，用八人肩举，多设中军旗鼓等官，其尊与抚臣无异，识者以为非体。又近年日本关白举兵，廷遣行人司官者，慰谕朝鲜。司君甫被命，即于都下麟玉骑马拜客，倾国窃笑之。
使还未几，为辽抚所讦，以墨败。
【科道升州府】弘治初年，吏部尚书王恕，覆给事中林廷玉奏中，有成化二十一年刑科都给事中卢瑀、升湖广长沙府通判，给事中秦升，升四川广安州同知，给事中童杭，升湖广兴国州同知，又有原任礼科都给事中萧显，升贵州镇宁州同知，浙江道御史汪奎，升四川夔州府通判，俱先年升用官员，要依上登极恩诏，一体擢用。此诸官人日数历升沉，俱不可考。但宪宗末年，台省升擢，尚得冗散外僚如此，今或以三品大参而出，尚裂眦攘臂，如不欲生何也？
永乐十九年辛丑，黎恬以御史升交址南灵州知州，至宣德七年壬子，内擢右谕德，则此时官制未定耳。又天顺五年，工科给事中曹鼎，以九年考满，升广西平乐府同知。鼎即故大学士鼐弟，正统戊年辰科庶吉士。又成化七年户部左给事中李森，升怀庆府通判；成化十七年，兵科都给事张铎，升汉阳府通判；成化二十一年，御史汪奎，升夔州府通判，则又皆宪宗朝事也。
【传奉官之滥】传奉官，莫盛于成化间，盖李孜省等为之，至孝宗而历革尽矣。然弘治十年，清宁宫灾，给事中涂旦等奏烟火传升者程通等十三人，建毓秀亭升者，康表等三十余人；其他李广传升匠官六十六人，冠带人匠百三十八人，几与成化间相埒。此犹李广用事时耳。至十四年吏部、兵部奏近年传奉文职，至八百九十余人。武职二百八十余人，视李广乱政时又数倍。盖中官亲戚居其大半，此又宪宗朝所无矣。
【方伯致政加衔】外吏以布政使为极，其久任不得内迁，往往以滞淫乞身，亦有淡于宦情，自保末路者。往时多晋京秩，以宠其行，如光禄太仆卿之属，在朝廷已为殊典矣。惟弘治十五年，广东左布政使周孟中乞休，上以其方会荐大用，勇于辞荣，加右副都御史致仕，仍命驰驿以归。至正德二年，浙江左布政使林符乞休，以上其生平无过，恬退可嘉，亦加右副都御史致仕。嘉靖五年，四川左布政使林茂达观岁乞休，以上其有夙望，亦加右副都御史遂其请，然而不得乘传矣。此后方伯以礼允归，尚量移清卿。近日，四维稍裂，其引退者，类知吏议将及，藏拙居多，即小京堂绝乡矣，何论中丞？
【堂官笞属官】祖制，堂官得笞其属，然久不举行，惟嘉靖间吏部尚书汪鋐，以事怒其属员外郎庄一俊，笞二十论谪之外。汪怙上宠，恣胸臆，当时已讶之。其前则有余祖母之祖，临江守钱东余畲公，挞其属一知县，亦被纠以调任归。五十余年，遂不闻此事。海刚峰起南总宪，到任后，忽设二大红板凳，云欲笞御史不法者，一时震骇，以为未有怪事。然终设而不用，其意亦欲姑示威严，以历台纲耳。又上疏请征贪官，复国初剥皮囊草之制，时情尤恨之。御史梅鹍祚，因劾瑞导上法外淫刑，得旨亦云瑞偶失言，仍留供职。按太祖初制，亦偶一行耳。所谓古有之，而不可行于今者，此类是也。龠州评海忠介云： 不怕死，不爱钱，不结党，是其所长；不虚心，不晓事，不读书，是其所短。 似亦定论。
【九卿揖司属】故事，吏部体最尊。其庶僚至部者不必言，凡大九卿以考满及公事至者，先赴部见三堂毕，即赴功司揖，司官向外答礼不少让。吏部司官有公事至者察院者，亦报名庭参，一如各御史见吏部堂官礼，行之已久。至嘉靖末年，郎中张濂始不报名，郎中陆光祖始不庭参。至四十五年，都察院掌院左都御史张永明不能平，揭示司务厅，命复旧规。时值郎中卢良当考满，乃先诣永明私宅，约必免报名庭参，不然即止不来谒。永明忿甚，上疏直讦之，良亦上疏自辨。上下其事于礼部礼科，于是礼部尚书高仪等让议，当如永明言，复旧规，于是吏部司属见都察院，一如见本部之礼。而九卿亦不复往四司门揖，其阁部大臣考满，应投供状者，只于吏部后堂见三堂后，揖问孰为功郎，因手付以状并不诣功司矣。
【严恭肃】严寅所太宰（清），滇人也，本籍嘉兴县人，先大父为蜀之川南分守，严以中丞抚其地，相得甚欢，每言川中胥吏之横。初严筮仕为叙州之富顺令，而二司之吏，至邑督逋税及文卷者，投刺书藩侍生、臬侍心，心恨之，而无以报。
后晋蜀藩伯，亦不及治。顷得开府，始覆其名，则刻木辈尚有未死者，捕至痛与杖而胥靡之；其现为二司吏者，驭之加峻。
盖修为令时宿隙也。严，嘉靖甲辰进士，至此已将三十年，而追仇君小乃尔。先大父笑云： 严公见语诗，自以为快心事。
而余心讶其不宏。 然冰蘖之操，目中无雨，正位统均不久，以病告归。先人往问疾，至其榻前，布衾破敝寒士之不如也。
【致仕官】唐宋士人以致仕为荣，如白香山见之歌咏，以志庆幸。宋陆务观亦受人贺礼，诗集可考。盖不特臣子以为幸事，即主上亦忧礼之。故唐令致仕官朝参，俱居本班之上，宋时致仕俱给半俸。今则不然。乃至内外考察，以致仕处年老及有疾者，而被论之善去者，与得罪之稍轻者，俱云着致仕去，于是林下之人，以致仕为耻矣。犹忆孙简肃（植）生前，以刑部尚书请告，后以工部尚书起用，孙辞不赴，屡疏始允。得旨加褒语，以原官致仕。身后其家求先大父文其墓石，因于衔上入 致仕 二字，其家入石时抹去之，大父屡以古道规之不从。
孙有子六人，一任子，一甲科，一乙科，而所见乃尔，真习俗之移人也。
【监生选正官】本朝监生本重，至景泰时许纳马而渐轻，然至正嘉间尚选教职，及知州知县等官。以钱虏白丁，得专民社，所至贪暴不作进步想。写本不作进步想，作不自爱，虽吏议旋及，而民不聊生矣。至隆庆间，高新郑以首揆掌铨，始议禁革，其双月考中第一者，亦仅得州同知、州判官，一时仕路为之稍清。近年准贡事起，初犹以实廪十年科举三次者加纳，既而甫被廪未科举者亦滥觞矣。久之，而增附亦以居闻提学批廪纳矣。近日则胥吏市侩，亦籍手津要，竟批廪生入赀称准贡，旋以钱神选府判而出俨然与二千石称僚友。澜倒至此，令人切齿。使新郑公在事，必奋臂划除立尽矣。
新郑掌选，奏驿闸坝等官，无钱谷事寄，俱得选本省，以免远宦之苦。奉旨遵行，至今便之。其教官得选本省，余自幼闻于大父，云是张永嘉奏淮行者，近日有大老亦归于新郑所建白，则大不然。
【太宰揖吏科】太宰体尊，即辅臣考满，亦必赴部，听考核供状。而考功司引奏子御前，亦必随功郎之后，此旧例也。
惟遇朔望则太宰亲赴吏科画名，亦累朝所行故事，其后改以侍郎代之。近并侍郎亦不行，惟太宰以一名帖，遣吏说知而已。此夫之废，不知始于何时？关高新郑以首揆领铨，遂罢不行。
高权倾中外，无人敢抗之者。若五部则遵往例，赴各科画本，不敢异也。万历辛卯，吏科都给事中钟羽正新任，特疏欲复旧规，时太宰陆庄简（光祖）素以肮脏见称，竟置不复，后人无复敢议及矣。
闻部堂之至各科，科臣垂帘居内，部臣向内揖，科臣帘内答之。画本异，再揖而行，两人不相面也。统均之地，折腰于七品小臣，似亵威重，窃以为不赴亦可。
【陆沈两公】吾卿祟五对台太宰，初以少宰北上，时沈继山司马从戍所起玺丞，同舟诣阙，两人欢若兄弟。陆一日问沈曰： 公拚命请剑，其不畏死明矣。亦他有所畏乎？ 沈云： 自幼恶闻火炮声，他日雍容曹署则可，恐边塞戎马之场不能践耳。 祟颔之。后沈以冏卿忧居，陆晋掌铨，用沈为勋卿，旋拜秦抚。至之三日，而刘哱\反书闻，即被命移镇协讨，无日不在矢石炮鼓中。盖陆忆前语，有意调之也。司马为予言，辄绝倒。
【郑蒋翁婿】吏部文选郎中蒋遵箴，广西全州人也。在京丧偶，适兵部侍郎郑洛，有女及笄，以美著称，遂委禽焉。郑为北直隶安肃县人，与粤西相去万里，闻者骇叹。或云蒋方秉铨，郑谋出镇，为势所胁取，然亦丑矣。前于此，则有徐太常（元春），以女字刘金吾（守有）之子。徐为华亭相公冢孙，而刘败故大司马（天和）孙，麻城人也，相去亦三千里。又前乎此，则嘉靖末，吴太宰（鹏）以笄女继董宗伯（份）之室，董时已为大司空，管少宰事，年亦相亚，遂讲敌礼，不复修半子之敬。然吴嘉兴人，董湖州人，固接壤也。蒋文选官至光禄卿，有婿舒洪志，为尚书应龙之子，十九而登丙戌一甲第三人，鄙其妇翁，不与往还。郑为其妇外祖，时正大用。郑长子为户部郎，次子为缇帅，在京邸亦不通聘问。舒未及壮遽夭，人惜其志节，不及通显云。
【内阁中书外补】新郑再起，以首揆兼冢宰。有内阁诰敕房办中书事，序班十人，久次当迁，新郑置不省。盖华亭所收意憎之也。十人者，齐诉于朝房，且以秩满故事请，新郑呵曰： 若辈有何劳？ 对曰： 劳苦已三满考。且索米长安，冀增薄禄糊口耳。 新郑乾笑曰： 果尔耶，吾即有应，必不令若曹有侏儒之羡。 俱喜谢而退，即刻入部具疏，十人者俱对品调外，为边远仓大使，无一人能赴者，皆恸骂归。中一夏姓者，予及识之。新郑秉重柄，任情非一，此特其最小者，然已足失人心矣。
【宪臣改学官】永乐乙未科榜眼李贞、探花陈景著，俱福建人，俱以九年考满，乞就养，一得高州府教授，一得福州府教授，俱终其官，已为异事，然犹七品官也。弘治元年，有云南按察司佥事林淮，奏称云南路远，母老不堪就养，辞官则家贫难供朝夕，乞授本处或附近教授，以便养母。诏许之，淮除常州府教授，亲终仍除佥事，是以五品方面宪臣，而左官至从九品冗职矣。淮抵任未几母死归，以过哀病卒，竟不得还本职。
淮不知何许人，料必生苏松嘉清间也。
又弇州《异典述》云：有钱塘王羽，以太常少卿请便养，亦得杭州府教授。又正德五年，御史陈茂烈，福建兴化人，以母老乞归，不能自存，吏部为改本省福清教谕。则《异典》未之及。
【任子为郎署】自弘正以后，大僚任子，拜各衙门幕职，得遍升宗人府五都督经历。若官及经历，则五品竟升知府矣。
盖以郎官应列宿，不欲轻畀也。穆庙时时字据写本补，高文襄以首揆掌铨，建议以为知府四品方面官，大臣子弟既可以纨绔得之，岂有反不堪郎署之理？且宗人五府经历，两京止十二人，缺少人多，铨法壅滞，宜一切疏通，除吏、礼、兵以外，余三部俱得迁转，待俸满升知府如故事。得旨允行。时高势张甚，言路莫敢忤，大僚亦有相左者，以其利己之子弟，亦唯唯赞成，遂相沿以至于今。然皆从都事太仆丞转副郎，又有太仆丞转五府经历，始得员外，从未有直拜主事者。以主事为二甲初授官，及外长吏与甲科为六馆者优转之缺，故靳之也。近已有破例者，恐将来亦遂为故事矣。
今胄君在仕途多求速化，甚而有诟詈选郎者，铨地以忌器优容之。然以余所见，如常熟一邑得二人焉，五为瞿洞观（汝稷）冏卿，故宗伯文懿公长君，文采品格，冠冕一时，初授詹事府录事，凡十余年而始得部郎，积资以至出守。时许文穆、王文肃在政府，俱文懿公所录元魁也。今日则有赵元度（琦美）
寺丞，故少宰文毅公长子，抗直有父风，且博洽一时少俪，初授南京都察院昭磨，今已十五年，始进太仆寺丞，视曹郎如登天也。瞿与先人厚善，予亦识其仪貌，赵则余蠹鱼友也。二君子故不可以恒格论。
首揆一品恩荫，例拜尚宝司丞。次揆与六卿至一品者，得拜中书舍人，中书考满十二年，始升三级为主事，又九年为尚宝卿，俱仍管中书事，即加至四品三品，不出局约略与玺卿等。
诸胄君苦之，反羡京幕郎署之递转早得金绯，膺龚黄之寄。然以祖宗成例，莫取为迁就他徙者。近年则殷洗心（盘）故历下相文公长子也，居秘书年久，独愤上疏，原得外升三部郎官，如二三品任子事例。奉旨允行，殷首出为户部郎，旋以正郎出理宣府粮储。此后薇垣诸胄君，无复有厌承明者矣。
【吏部堂属】吏部难荣贵，而并列六曹，其堂属体貌，故无差别，而实有大不同者。各部有本司重大事，俱说堂贰卿，及同司官俱得商榷。吏部则不然，遇升迁用人，选君独至太宰火房，面决可否，其门闩皆选郎手自启闭，即款语移日，无一人敢窥。至疏上而两侍郎尚不闻，同司员外主事亦不敢问。此犹曰大柄所在，不可他假手也。堂属大小最严，凡见于私宅，仅送之门而止，惟吏部则送其司官上马方别。子初见之大骇，比询之，则此事相传已久。统均之地，先自炎凉，何以责人奔竞要地耶？唯国子监，则祭酒、司业投帖于其属各厅各堂，俱称寅即去。为卿相而属吏为冗散外僚，亦称旧寅生，终身不易。
盖师儒重地，非他曹传舍也比。此却最为雅道，与铨司冷热迥别矣。
近日冯琢庵宗伯（琦）为左右少宰几三年，与延津李对泉（戴）相终始，李太宰无事不与谋，至有行而为冯中止者。紧要章疏俱少宰手笔，太宰不更一字，本科司官，亦不敢有违言。
盖李为冯尊人仰芹（子履）同年，而琢庵方负中外重望，以故折节尊信，而敝规为之一变矣，此后则恐未必然。辛丑外计，有欲中李本宁宪合者，赖冯救止。而吏科王斗溟（士昌）用拾遗纠之，冯又力持，得薄谪。初过堂时，李之属吏，遂昌知县汤显祖，议斥李，至以去就争之，不能得，几于堕泪，不知身亦在吏议中矣。汤为前吏科都给事项东鳌（应详）所切齿，项故遂昌乡绅，时正听补入京，故祸不可解。而李、冯二公，一片怜才至意，真令人可敬可悲。
【吏部见客】吏部选君，虽握重权，其位不过郎吏耳。今乃于朝房见客，与揆地同一尊严。而言路诸公，亦俯首候之，须其一面，即竟日不敢告疲。或退有后言，而再谒则仍坐以待矣。至于不携眷属，竟住选司，则始于近年倪选君禺同（斯蕙），尤为无谓。即以进贤退不肖为职，自应博采众论，前辈如严文靖之为太宰，陆庄简之为选郎，私宅皆无日不通宾客，未闻有讥评之者。况要津之嘱挟，簠簋之潜通，岂朝房公署所能绝耶？其后抨击所及，亦不因此衰止也。
【吏部三堂俱浙人】今上壬辰，孙立峰（鑨）拜吏部尚书，浙江绍兴府余姚人也。左侍郎罗康洲（万化），则浙江绍兴府会稽人。右侍郎陈心谷（有年），则又浙江绍兴之余姚人。一时同领铨柄，最为我浙盛事。未几了支位，而陈即以南冢宰改北继之，尤为奇特。然孙之前，又我郡平湖之陆五台（光祖），亦浙人也。此后不可得矣。
【司农署铨】今上丙申丁酉间，太宰孙富平去位，以户部尚书杨本庵（俊民）署吏部事，几一年，然地尝主内外计也。至癸丑之冬，太宰李延津去位，以户郎尚书赵南渚（世卿）署吏部，止半年，然司甲辰外察矣。时论皆议二公为政府腹心，故有此举。然而世宗朝已有之。嘉靖十八年己亥大计，上命户部尚书梁端肃（材）司其事，凡斥谪数百人。时。灵宝许文简（讠赞）为冢卿，未尝辞印，梁亦未尝署部，特出圣意简注耳。又，是年刑部有大狱数事，则又命令署钱谳治，事竣而后还印。至次年梁遂夺官归，世宗恩威不可测如此。杨、赵二司农署铨稍久，余一二月者不纪。若宣德初年，户部尚书师达，署吏部者二年，则官制未定也。
【玺丞改吏部】尚宝司汪虽六品，然小九卿之佐。若非首辅任子初授而以时望自他曹迁者，为清华之选，步趋公辅闻，亦有转藩臬以出者。然从无改郎署之理，则以体统县绝也。唯嘉靖末年，北直隶人穆文熙，以玺丞调吏部郎，讶为怪事。今上癸巳，则福建蒋时馨继之。然而穆以计典外谪，蒋为文选正郎，被劾削籍，两人皆不复振。固不如安于符台，坐致荣膴。
何苦而求启事之荣也，薄冷局而膻热地者，可以思矣。蒋之前，又有唐伯元者，亦以尚宝丞改吏部为选郎，亦不得迁而归林下，至今未起。唐之前，又有玺丞陈于升，亦改吏部副郎，驯至大用，则仅见者。
【掣签授官】吏部制签之法，始自迩年孙富平太宰，古今所未有也。孙以夙望起，与新建张相，寻端相攻，虑铨攻鼠穴难塞，为张所持，乃建此议，尽诿其责于枯竹。初行时，主者既以权衡弛担，幸谢揣摩；得者亦以义命自安，稍减怨悲，亦便计也。然其时有一陕西老明经，以推官掣得浙江杭州府，震栗求免。富平公大怒谓： 若敢以乡曲私情，首挠吾法？ 叱令送法司治罪，其人抆泪而出。比抵任，则首郡刑官，百责所萃，果不克展布。抚按为题一浙东甲科，互相更调，富平心知其故，佯不语而允之。此后则记认分别，阳则曰南北有分，远近有分，原籍有分，各为一筒。简无径窦者，任其自取。而阴匿其佳者以待后来。其授绝域瘴乡之人，涕泣哀诉，筒已他授矣。初犹同胥吏辈共作此伎俩耳，至其后也，选司官每遇大选前二三日，辄局其火房，手自粘帖地方，暗标高下，以至签之长短、大小、厚薄，靡不各藏隐谜，书办辈亦不得与闻，名曰做签。公然告人，不以为讳。于是作奸犯科，反不在曹掾矣。
其或先有成约，而授受偶误者，则一换、二换、三换、必得所欲而止。他有欲言，则叱詈扶出矣，曰统，曰均，如斯而已乎？
【吏兵二部大选】凡双月吏部大选，则吏部堂官，率选司官入内铨除，吏科都给事中同入，看打选官印子，挂榜登簿，以待总缴入内。虽大权不得干预，亦寓监制微意焉。是日例赐酒饭于内，则吏部尚书上会，都给事下席。此在掖垣之体，已自尊重。至今上辛卯，钟给事羽。正拜吏科都，上疏争之，谓故事，都谏与冢宰俱上座，自近年吏科臣陈三谟，谄媚要津，自贬下席。且以兵部选官，兵科与大司马并列为证，力请改正。
其事迄不行，今下座如故也。按太宰表率百僚，自非他曹可比。
即吏兵体例不同，不为无说。先朝当久有定制，未必三谟之罪，此说未知何据？在事耆夙大老，亦不一为折衷，何也？吏部大选，加午饭一顿，兵部则无之，其体已自不同。
【举吏部】往时铨属，俱由太宰自择。自张新建为政，始令各省大僚，各举其乡人，以发太宰之权。于是乡先达多以爱憎行其意，一缺出，至荐六七人，甲可乙否。惟望重地尊者所举，始登启事。辛丑年，浙江吏部缺出，朵颐者凡数人，嘉兴贺伯暗（灿然）其一也。贺先为诸生时，有盛名，适丁艰，同一偕计者入都。时朱少宰方髫年在京，原学执贽，而贺不屑受。
朱寻联捷为鼎元。循至卿贰，是年适以礼部左侍郎署部事。贺已登乙未第，为行人矣。向来投刺春曹，例应称 门下晚生 ，而贺自以同里前辈，不肯遵旧例。朱颇有后言，贺闻而作长书詈之，二公遂绝交。贺至是忧挠无计，谓朱必下石厄之，而同里有医孙姓者，游二公之门甚昵，贺问计于孙。孙曰： 是不难，我力能得之。 乃往说朱，谓贺之开罪于公，都下莫不闻。
今公能沮其铨曹，未必能收沮其台琐，与其树以为敌，不如收以为援。朱大然之，遂力荐之。时朱方有相望，同乡亦随声称许，而贺立改铨曹，时咸多朱之恕云。
次年壬寅，南直江南吏部缺出，时兵曹王淡生（士骐）最有名，当得之，其同府则兵部郎张其廉，与宗德令陈允坚，亦在伯仲间，而陈尤为时贤所推彀。王乃遍约江南诸大老，及各曹大僚，以至科道，无不以王登荐。于是吏部竟以单名上疏，无一人陪着，亦近例行后未有之事也。陈在官闻王命下，推案一嘘而殁。张仅得调礼部，亦引疾归殁于家。盖一时推铨司不复由太宰，惟画诺听命而已。至于巡抚缺出，亦许九卿科道各荐所知。近年观后，广西适缺巡抚，时左辖入观，尚在都下。
于是吏部汇荐举者九人以入疏，其八人左辖也。京师遂谣曰： 广西抚院，京香京绢 。闻者捧腹，迩来始渐变，亦体势之不得不变也！
【选科道】成弘之间，进士避外官者，多营求三法司观政。久之名曰 理刑三年后堂官 ，以刑名精熟上闻，即授御史。
即监生历事久者亦得之。盖此时拨各衙门观政，尚未限定常规，以故巧黠者能越次得之。然而必先授试职，或逾年再考不称，则又调别衙门，嗣后渐不然矣。至给事中之选，则专取姿貌雄伟。以故成化初，编修张元桢建议，六科不必拘体貌长大，当以器识学问文章为主。而时论不从其说。盖以近侍官兼主对扬，必用体貌长而语言确者，以为壮观。故当时为之语曰： 选科不用选文章，只要生来胡胖长。 然亦听吏部试文以为去取。
盖本唐人身言书判之法，以身为第一义，亦其遗意也。今之考选，发访单于大僚及四衙门，以揄扬多和为殿最，即太宰亦不能专其柄矣。何以尚名考选？
【科道俸满外转】正嘉以后，都给事之外转，必升参政固矣。又论序不论俸，即拜都科仅一日，亦得三品。唯西台则不然，非转京堂，止得副使，虽满九年亦然。盖国初御史，三考无过，仅升主事也。顷丁酉年连中丞（标）为御史，亦满九载，杜门戏谓人曰： 若升我吏部主政，我即立起赴任矣。 盖尚以故事解嘲。近年台班壅滞，积俸有十年以外者，于是应朝卿以首俸应外迁，特升参政，遂为御史得三品破天荒之始矣。至若迩年，都谏出为大参者，苦之如赴坑堑。即户科姚养谷（文蔚），序次久应外补，甲辰年亦曾上疏求外，奉旨以谦退褒之，然屡推参政不下。至丁未年十月，因御史九年俸满，尽升京卿，姚又自请致仕，而疏中又云： 科俸久已逾期，但不敢通考九年。 暗藏当内之意。上命留升京堂。其时梁惺田（有年），萧九生（近高），俱以都科应转，而以姚故见压，遂先后俱自乞大参以去。姚遂得拟南太仆少卿，然直至戊申年命始下。说者因谓文蔚避外营内，大不直之，署部少宰杨时乔疏，所云 智尽能索而后得者 ，指姚也。时姚科资已十五年，实俸亦十二矣。梁、萧俱乙未吉士，姚又先一科庶常，而推敲内外，屡致纷纭。其时科臣俱有□言，词臣亦以薄于旧僚，不免腹诽。
辛亥内计，姚竟坐斥。其得京堂仅阅岁耳，亦何利之有！
隆庆中吏科都给事韩楫，亦请科臣自散至左右至都，品虽不同，职业则一，请得通考。上是之，著为令。时，高新郑以首揆领铨，韩其心腹门人也，故敢破坏祖制如此。未几二人败，此例亦废。
近自癸丑以后，六科会议，岁出一人，以存例转旧规。盖公论共弃者当之。乙卯年，兵科都张翼真（国儒）出为参政，其都谏俸亦已考满，又叙劳绩，本不当外转，特以品望见摈，非复一内一外之旧。张不能堪，具疏自辨，铨部遂直发其当外之故。张益恚恨，投劾自罢，丁巳大计，不谨及之矣。盖累朝来都谏序资俸，擢大参，成规从此遂废。但恐不能终废耳。
【台省互改】弇州《异典述》谓徐孺东（贞明）以给事中外谪，后转尚宝卿兼御史，治水利，凡两居台琐，以为异。后来有穆来辅者，以给事转至左通政矣。庚寅岁，边事孔亟，奉命兼御史，阅视蓟、昌，与徐事略同。又同时并遣者王怀棘（世扬），先任湖广道御史，历大理左少卿，至是又兼御史，阅事延、绥。又曾健齐（乾亭），初以山东道御史，言事谪官，转至光禄少卿，亦兼河南道御史，阅视宣、大二边。又钟文陆（化民），初以御史挂误谪行人司正，寻升光禄寺丞兼御史，赈济河南，则再入台班矣，尤为异事。
吏部曹郎，亦无再入者。唯顾泾阳（宪臣）以铨郎救辛总宪外谪，后再入吏部，最为创见。然重望高名，终不得志而去。至词林带宪职者，唯嘉靖庚戌，虏薄都城，赵内江相公，以司业建言，升谕德，兼河南道御史，宣慰行营将士。此后七十年，而徐元扈（光启）太史继之，以上疏论论兵，特旨升少詹事，兼河南道御史，治兵于都城。盖军兴异典，前后一揆，不可以常格拘也。
按台省互改，前朝甚多，至正德后稍稀耳。
【四衙门迁客】近日吏部、翰林、科、道外谪者，皆不赴任。仅身至境上，移文索公据，归而待迁。如乙卯之冬，吾乡一给事，谪为闽藩幕，适黄与参（承元）自南京兆擢中丞，抚福建还里，给事持眷弟刺往候。值其他适阍者微有难色，给事立索名刺竟去。黄归大恐，痛笞阍人，身率谢罪，凡往数次，始得面解。因忆老人辈，述吾乡前癸丑科姚禹门少宰（洪谦）以编修外谪，谒中丞而移其座北向，中丞笑而置之。盖久为词林，不知抚台作主，亦南面也。又余所目观，则辛卯年冯具区祭酒，谪广德州判官，适缺州守，署印两月，转南行人司副始归。又，戊戌年许星石（闻造）、侍御论列诸大臣，谪山西岢岚州判官，谒抚台魏见泉（尤贞）。魏前亦台臣，曾以言事外谪，许疏中所劾大僚，魏亦一人也。相晤时，魏留款欢然，称老道长，慰劳有加。许故乙科起家，反侃然作色，魏终不以介意。此皆吾郡先辈故事，不知抵境上一说，起于何年何人也。又忆乙酉年，吾乡马廓庵（应图）比部，疏论时宰，侵及诸言官，谪山西马邑典史，时御史滇人孙愈贤，按宣大，正马所首纠者，盖铨地有意困之也。抵任谒台孙佯不见，马长跪竟日，至事毕而后揖之人，所以窘辱之者甚备。马内荏，勿能抗也。
则孙之识见，隘于魏远矣。且两公品亦薰莸，本不足并论。马亦狷者偶与其甥李氏有违言，李故太史见亭（自华）子，肤诉于王太后相公，述其吞噬之状。王信之，适大拜出山，适人痛詈，必欲重处之，故马决计抗疏求谪。王俟当国，起马复故官，盖亦无成心云。
【用违其才】大臣坐镇雅俗与宣力对疆，本是两事。本朝如马端肃、杨襄毅两太师，前后握枢秉铨，俱有称于时，真全才也。其他大老，未必兼长，然不害其为名硕。今上初年用人，随材器使，各著声绩。近二十年来，俱以资望推用，不复论其材地相宜与否。只如沈继山司马，伉直著闻，以之仪表百僚，何等凝重？乃用以御虏刘哱\之变，扞守有余，驱剿稍逊，迄不能成功，改抚中州，不赴而去。孙樾峰司马为选朗时，清劲无染，士林推服；即为冢宰，亦其分内；乃用以御倭，卒与本兵相左，为白简击去。二公后虽再出，终以前议，未得大用也。又如石东泉，先朝直臣，为司徒时，正继宋庄敏之后，心计操守，不减前人，久任计曹，国计必裕。忽移之兵部，值关白事起，力任贡封，遂致偾辕。又如万邱泽，熟谙边情，屡著劳勋，经略朝鲜，奏凯而旋，其时酬以本兵，亦不为过；乃用为协理坐院，诸台臣起而哗之；复加秩出镇，终于塞上。其他尚未悉记。善乎许少薇之疏曰： 沈思孝清直名臣，使其建牙内地，将见一路风清。乃使作陕西巡抚，助讨宁夏，正如斫圆方竹仗，刮漆断纹琴，毫无济于用，而至宝损矣！ 可谓至论。此癸巳年事，许为兵科都给事，名宏纲。
【异途任用】三途并用，江陵公建议也。是时以吏员任知县者，山东一省，则有莱芜之赵蛟、费县之杨果，俱任九年，加服俸，再加州府司同知，可谓得其用矣。颇闻两人，俱非循史，但干局开敏，能肩繁钜。果初莅事，诸儒生侮易之，无一来谒者，忽揭一示，订期季考，诸生以故事，姑往试，且窥其作何举动。比众集，则请棱官来出题，且云： 不佞举刀笔，不谙举业，又不敢废典制，原先生留意。 是日供膳，皆出中庖，甚丰。比收卷，则鸿乙满纸，或仅数行，或戏为俚词，以寓嘲谑。果束为一箧，夜作檄呈督学云： 身即异途浊流，难定甲乙。教识又师生亲昵，评品多私。敢烦文宗亲阅，第其上下。 诸生闻之，囚服叩首求哀，乞就有府手定，文章司命，孰敢不心服。从此洗肠涤胃，以听指南。两学师又代为恳，遂恣胸臆发案，终其任，无一青衿敢哗者。又有一胥名黄清，江西之上饶人，起司狱，历任我郡嘉兴同知，貌寝而眇一目，然才智四出，应变无穷，能持人短长。郡长邑令，稍不加礼，即暴其阴事相讦，人畏之如蛇蝎。及高宝诸河议筑内堤，久不就，江陵公谓非清不可，乃改衔为淮安府，甫岁余，成功者已半。江陵大喜，加两淮运司同知，留竣役，又匝岁功且报完。一日谒台使者于舟中，误践板堕水中，因中寒死。盖上官憎其忮，妒其能，令能挤之也。事闻，赐特祭，赠太仆卿，荫一子入胄监，使其尚在，必藩臬开府矣。是时用人，能破格如此。
【添注卫经历】本朝簿尉卑官，不用宋人注官待次之法，凡才品劣者，例升王官。初亦一时权宜疏通之术，后遂循为故事，不能改矣。至今上之庚戌，西粤人文无技（立缙）者，为文选副郎，署选事，患铨选壅滞，又介为一法。于凡州县卑官，有考语非上等者，即上考而历任稍久者，辄升外卫候缺经历，谓之半王官。呈之太宰孙富平，大称善即为允行，亦不经题请。
而言路以富平故，无一人敢议。初犹一缺止用一人，久而二三人，更数年则累累若若，与王官无异矣。王官止中原楚蜀江右数处，在彼候缺者尚少。今卫幕则布满天下，动云待缺，凡州佐县佐以驿丞仓巡之属，每一缺官，辄求代署，恣行画攫，或宪访，或告发，则潜匿他方，诡云回籍，及事过再来。又浼有力者道地，以图承乏。在上台则以去来莫测，无从行驱逐之令；在吏部则以间废已久，无从中考功之法。真如飞天野叉，择人而食，普天率士，无处不然。其蠹吏治害民生，真第一敝政。
文君实作之俑，而吏部奸胥，又利缺之易出，可以上下其手。
下吏应劣转者，又借以避王官，稍赂刻木辈。即已得之。蝇集一方，磨牙棘吻，为苍生猰，更十许年，不知何所终矣。【张西江比部】江右张西江（寿朋）初拜比部，丁亥京察，外谪为山东泰安州同知。又以与同寅争香税事，当镌一级，赴部听补，得降永平府推官。言路起而争之，谓以州倅得司理，则运同降一级，当为按察司佥事，知府降一级，当得布政司参议；运司降一级，当为近察司副使矣。时文选郎中为谢庭采，疏辩殊支。张乃改和万全都司断事而去，迄不振罢归，至今未出。张此补本属创见，谢选君同乡相善，破格用之。但先朝知县，多升州同知，嘉靖初尚然，后遂为胥吏辈考中之官，及赀郎之优选，无一清流居之，今下迁反为理官，似骇听闻。因思此官亦从六品，秩已不卑。然列县佐之班，叩首呼老爷，每直指行部，则大帽戎衣，趋走巡捕。一不当意，箠楚尘埃间，与舆皂无异。至府司理，亦得而笞之詈之，宜谢选郎之受抨也。
【州同降知县】近年张西江（寿朋），癸未进士，亦知名士民，以刑部郎谪州同知，又因事降一级，补任推官。为言官所纠，改降副断事，并谢选郎俱得罪。朝议不以选郎为冤。但本朝州佐降府佐县正者甚多，无论祖宗时，即隆庆初年，南直通州同知王汝信者，登嘉靖癸丑进士，亦以户部主事降是官。
后被论再降一级。时广陵李文定为首揆，力荐其贤，因降补其色兴化知县，寻升户部主事，优转通政参议。其人至今上初年尚在，非远事也。
【老人渔色】山西阳城王太宰国光，休致时已七十馀，尚健饮啖，御女如少壮时。至今上十八年，则去国凡九年矣，时阳城民白好礼者，病亡，其妻李氏，国色也，王夙慕其艳，托诸生田大狩等，诱以为妾。其翁名白书，初执不从，后以威协，再以利动，遂许焉。李氏誓不更适，又力逼之，以刀刎死，一时传为奇事。按臣乔壁星得之，遂疏以闻。上命查勘后，亦不竟其事而罢。夫逾八之年，或嗜仕进，营财贿者，世亦有之，至于渔色宣淫，作少年伎俩，则未之前闻。或云王善房中术，以故老而不哀。
【人臣渔色无等】今上壬寅，吏部郎赵邦清，为御史金忠、工给事张凤翔等论，诸所胪列，真伪相半。赵愤恨力辨，丑诋秽詈，至持利器欲剚刃言者。独其中有钦选东宫淑女杨氏退出，为赵买为妾，则不复置辨，寻奉旨削籍去，不深穷其事也。前此二十年，则有故礼部郎临江守一事，与赵正同，竟坐极法长爵矣。又前乎此，则弘治初年，宁阳侯陈辅，幼聘驸马杨伟女，待年未娶因闻涞水县人郝荣有女殊色，曾入内廷简出，辅匿杨氏婚娶之。后以宠衰，仍娶杨女，既入门乃发其事，至下狱会谳，旋命革爵为民，俟他日作子承袭，犹为宽政也。若正统十三年，侍郎齐韶娶内选百户史宣之女，事发至夏月论斩，则其祸烈矣。又数年，则英宗返正时，诘问达官吴宫保曰： 也先何以失信。当时曾许以妹归朕，今女安在？ 也先云： 已为石亨夺去，且尽杀其媵矣。 上戒宫保勿言，亨坐大逆夷灭。淫夫渔色至此，真胆大于天，其中得其良死者幸也。
【京官避大轿】阁臣礼绝百僚，大小臣工，无不引避，唯太宰与抗礼，然亦有不尽然者。至太宰之出，唯大九卿尊官及词林，则让道驻马，以俟其过，他五部则庶僚皆引避。虽科道雄剧，亦不敢抗。至少宰之出，其体同五部正卿，他亚卿则不然矣。至庶至士向来止避阁师及太宰，馀卿贰俱竟于道上遥拱。
吾乡陆五台太宰，先于今上癸未、甲申间佐铨，遇庶常于道上，抑其引避，反大受窘辱，诉之阁下，亦不能直，因愤极语人曰： 当今京师异类，不知等威，不避大轿者有四等：一为小阉宦，二为妇人，三为入朝象只，四为庶吉士。 诸吉士闻之益恚恨，立意与抗，今不知何如？又如北京台省诸公，遇六卿必避，而南京则不然。每道上相值，竟讲敌礼，西台尚以堂官之故，不与公会，至六科遇有公私吉凶之礼，直与正卿雁行并立，无少差等，亦异矣！
【大臣屡逐屡留】礼部尚书石瑁者，山西应州人，宣德间进士也。初为金华知府，以考察罢软当罢，适升布政行得留。
及为福建布政，又坐罢软去，适升南吏部侍郎再留。会礼卿萧暄以奏对失上旨，调南京，李文达荐瑁以代萧。入朝，出班承旨不上御道，而竟趋右阶。英宗大不怪，谓其举动失措，有忝礼臣，勒令引退。比自陈疏上，上又云其人笃实可怜，但迟钝耳，命姑留之。未几，即病不能出，部事久废。时孝恭皇后上仙，典礼烦冗，始命右侍郎邹干署印，而瑁竟不言去，久之始卒于京邸。是时计典已重，何以升任即废不行；而身被议者，又何恬然若不闻？此勒自陈时，李文达亦不引罪，又何必，彼石瑁者何足言，特大臣廉耻道丧可异耳。
【大计年分条款】大计考察之法，至今日详备极矣，然孝宗朝尚未然。弘治元年，言官奏请考察在京五品以下庶官，则有年老有疾、罢软无为素行不谨、浮躁浅露、才力不及，凡五条，而无贪酷。又另察五品以下堂上官，则年老、不谨、浮躁三款之外，又有升迁不协人望，大理寺丞一员，亦无贪、酷两条。盖其时待京朝官有礼，不忍以簠簋屠侩，轻加人也。又其年为戊申，初非己亥年分。意者如近例，主上新登极大计。然铨部初题本时，上命照成化十三年例，则断非登极。又其年为丁酉，亦非己亥也。且其时计典不举已十一年，今人动云六年大计，为祖宗定制，误矣。此时五品以下官，分作二项。盖如外计之有司与方面也，亦似有理。又 不协人望 一款，亦仅见于此举，今日似亦可行。
【京官考察】京官六年一考察，昔无其例。自成化四年，用科道官魏元等言，奉圣旨： 是。有堂上官的，还会掌印官，公同考察。 八年奏淮，京官每十年一次考察。十三年又用御史载缙等言，要考察两京五品以下官，奉旨照例会官考察。至弘治元年二月，河南道都御史吴泰等又请考察，得旨云： 这考察事，吏部看了来说。 则王介庵为冢宰也。时掌翰林院为少詹兼讲学汪谐，请将本守侍读以下官，淮成化十三年例，自会内阁大学士考察。上曰： 虽有本院自考事例，吏部还会同翰林院党官行事。 是年谪同者凡一百四员，而词林无一人。
至弘治元年闰三月，吏部都察院考在京五品以下堂上官，仅去太仆寺丞周冕等五人耳。弘治十年正月，吏科都给事李源等、十三道御史徐升等，乞考察两京五品以下及外任方面，上命如弘治元年例，考察共斥降九十五员。至弘治十四年闰七月，用南吏书传汗奏，谓京官十年一考察，法太阔略，乞六年一考，从之。弘治十七年，又诏十年一考，寻以给事中许天锡言，命六年一考，著为令。至正德四年己巳，吏部尚书刘宇、侍郎张彩等，又请考察，时距弘治考察时止五年，盖逆瑾意也。自是己亥两年考察，遂为定例。盖迄今尚未百年。
【外官考察】弘治六年，正月朝觐大计，吏部升谪方面、州县等官一千四百员、杂职一千一百三十五员。上曰： 人材难得，事贵得实，人贵改过。祖宗爱惜人材，必待九年方斥。今因一人无稽之言，没其积勤，使之不敢申理，岂治世所宜有。
尔等皆因旧弊不能改正，其方面知府，年未满六年，有疾不妨治事，素行不谨，在未任之先，馀官到任未及二年，非老疾贪酷显著者，俱留治事。 于是方面官以下，山东佥事王经等五十八人皆留，而府同知张文臬等俱未三年，亦视事如初矣。此时王三原为太宰，已为上所疑，故大典亦中格。且旨中 人材难得 云云，皆《大学术义补》中语，邱文庄为次揆所拟旨也。
王此时即宜辞位，而犹恋恋恩遇，不三月即为刘文泰事，上指为卖直沽名，不能安其位而去，亦可谓不见几矣。又按弘治六年外计，吏部具大小庶官当斥者二千人。阁臣邱濬上言： 唐虞三载黜陟，今有居官未半载而斥者，徒信人言，未必皆实。
非唐虞之言，亦非祖宗之制。 上然其言，以故未三载者俱留用。此事实录不载，而见之黄泰泉所为邱文庄志中，可见邱之排王三原，不特刘文泰疏矣。史竟为邱讳之。
【考察访单】今制：匿名文书，禁不得行。唯内外大计，吏部发出访单，比填注缴纳，各不著姓名。虽开列秽状满纸，莫知出于谁氏，然尚无人御览者。至己未外计，浙江参政丁此吕以不谨罢，会有人言其枉，吏部竟以访单进呈，此吕遂追赃遣戍。人虽冤之，竟不晓单自何人？
【外察附批】正德三年戊辰，朝觐考察。疏入内忽批出： 翰林学士吴俨，帷薄不修，着致仕养病。御史杨南金无疾欺诈，为民。 俨丁卯主顺天试，以 为臣不易 为论题，刘瑾恶之。南金在台时，为堂官刘宇所挞，羞怒请告，故宇谗之，瑾从中旨罢去。俨后起至南礼部尚书，谥文肃。而南金亦得复官。宇之附权乱法至此，瑾败仅革宫衔致仕，真漏网。嘉靖丁巳内计，户部左侍郎谢九仪、兵部右侍郎沈良材，各以自陈，得旨调南京用矣。又科道拾遗疏下，上又附批谢九仪致仕，沈良材闲住。疏中无二人名也，亦异矣！又先辛丑外察，不及河南参政王慎中等二人，内批俱以不谨闲住，则首揆贵溪意也。
其后，则今上丁丑星变考察，南刑部员外包大焕，以浮躁降，内批以不谨闲住。南兵部郎中吕若愚不处，南给事传作舟论之，内批亦照不谨例闲住，则首揆江陵意也。
【大计不私至亲】南礼卿陶四乔（承学），素负人望，又江陵同榜进士，素以声气相重。及夺情事起，心稍不然。时江陵同邑人传作舟，为南给事，方寄爪牙耳目，雄行于都中，陶又不甚礼之，乃谗之于江陵。会陶亦以事见忤，适辛巳大计，募人劾陶，苦无事款，适传密寄陶诸罪状至，江陵大喜，以授给事中御史，俾入纠劾疏。时商燕阳（为正）在台中资最深，为陶姻家，又江陵门人也，苦救不能得，乃恳之江陵公。江陵怒，以恶语劫之。商无策挽回，陶遂为科道秦耀等所纠，得旨致仕。商后转廷尉，将大用，亦以言罢。商敏练有能名，本非附江陵者，止此一事见訾，谓其畏祸坐亲，遂不免。至壬辰外计，司铨者为太宰陆光祖，前御史屠叔方、黄正色，皆其至戚，俱以新任副使贬降，议者不言其薄。癸巳内计，则吏部郎吕胤昌，为吏部尚书孙鑨嫡甥，以浮躁降调；吏科都给事黄三馀，为考功郎中，赵南星之儿女至戚，以不谨闲住。一时舆论翕然，服其公。盖人心之不可泯如此。
【六年大计】京朝官六年一大计，其法至严。先朝亦有以不公争之者，如先王大父争韦商臣等之类，然终不能得。唯穆守时考察科道后，起给事周世选、太仆魏时亮等，然非时考察言官，本非典制，特出高新郑一时私意，故公论皆以为冤。今上辛巳，察典不谨去者，次年即起用，为今大司徒赵南渚（世卿），则初为南户部郎，特疏讥切时政，江陵怒，劣升长史，旋中大计，尤为清议所推也。嗣后如颜鲸、管志道、张正鹄、马犹龙，亦时情称枉，荐章不绝，终不肯破例，盖以非有大节表著，不得比前诸贤耳。自辛巳后，凡经丁亥、癸巳己亥、乙巳四斥籍，无有议起废者。唯迩来辛亥一察，物清汹汹，司黜幽者，被弹射无完肤，一时亦不能胜。近日遂议起徐比部大化，则不谨条中人也。锢人明时，诚可悯惜。然天荒一破，后来藉口怜才，恐大典难以堤防矣。
【考察破例】弘治以后，考察之法，始密而严。世宗于议礼诸臣，无所不假借，独严于大计。罢斥者如教官王玠、光禄监事钱子勋、御史虞守、随州同知丰坊辈，俱百端献媚于兴邸，而上终不为破例，其严如此。然而降调诸臣如赵文华、彭泽、储良才等，亦系考察人数，以权奸疏保，留复旧职。盖以贬轻而斥重，故特免也。其后朱隆禧以进秘方见幸，虽加衔终不见用，盖以考察之故。而朱后以助米及建醮祝寿，其子际及吕希周辈以拒倭报功，皆升职致仕，亦以计典故耳。此后唯穆宗庚午，高新郑以私怨斥张槚、魏时亮等，诸人至今上初元皆起用。
今上辛巳，大司农赵世卿，先以建言忤江陵，劣升楚府长史，至是又以不谨斥，未几即复原职，以至今官。而大计自此不能水锢矣。
嘉靖末年，都给事中厉汝进，以劾严分宜降典史矣，未几外计，即以逃斥之。是时察典严重，言者但指为严相修怨，而无敢救者。即穆宗登极，大霈言官，无一遗弃，而汝进屡入荐章，独不收召。使其在今日，则立致槐棘矣。万户侯何足道，宁止一李广哉。
嘉靖末年，谕德唐汝楫，以分宜党被，劾用不谨例闲住，然非考察也。穆宗龙飞，普进旧讲官，汝楫仅升太常少卿与致仕，当时清议尚严如此。


【武庙】唐高宗上元初，封太公为武成王，开元间，始置亚圣十哲以从祀，寻加七十二弟子。宋太祖初即位，即诏修庙，与国学相对，未几幸庙，以白起杀降命去之。至徽宗宣和间，又升张良配享殿，上以管仲、孙武、乐毅、诸葛亮、李绩西向，穰苴、范蠡、韩信、李靖、郭子仪东向，为十哲；而两庑则白起、吴起各为之首，凡七十二人。南渡后又升管仲、郭子仪于殿上，又增曹彬一人。至本朝洪武间，礼部请如前代故事，设武学，仍建武成庙，上谓是歧文武为二矣，但以太公从祀帝王庙，而废武成庙。并武学不设。至建文四年正月，始建京卫武学，及教授等官。景泰三年废武学，天顺二年复设。成化四年，用国子监丞阎禹锡言，古者学必有庙，乞将武学余楹改为庙，使知礼先勇后之义。上许之，而太公不得祀犹故也。嘉靖间，世宗修举旷典，无不明备至诏修太医院、三皇庙，仍厘正祀典，正位以伏羲、神农、黄帝，配位以勾芒、祝融、风后、力牧四人，其从祀，僦贷季天师、歧伯、伯高、鬼臾区、俞跗、少俞、少师、桐君、太乙雷公、马师皇十人，盖拟十哲，复增伊尹、神应王扁鹊、仓公淳于意、张机、华佗、王叔和、皇甫谧、抱朴子葛洪、巢元方真人、孙思邈药王、韦慈藏启玄子、王冰、钱乙、朱厷、刘完素、张元素、李杲、朱彦修十八人，从祀两庑，殿曰景惠，门曰咸济，牲用太牢，器用笾豆簠簋，以仲春仲冬上甲日，遣大臣行礼，著为令。盖几与文宣庙并峙。而武成之庙，直至嘉靖十五年四月，兵部议以武学太窄，请拓其制，改建于大兴隆寺故址。上命会礼工二部共议，皆言宜仿唐制，立武成王庙，其配食者，益以尉缭子、黄石公、李广、赵充国，宋将则增韩世忠、岳飞，本朝则徐达、常遇春、张玉、汤和配享，每年夏秋致祭，至仲冬，请车驾幸学之讲武殿大阅。
上允之，即命拟议图说以闻，于是文武两庙并医王凡三大祀，鼎立于京师矣。
今鄚州立药王庙，专祀扁鹊，盖扁故鄚人也。神庙建像，慈圣祈祷有效，遂鼎新之，香火繁盛为畿南冠。然鹊居专位，而三皇反祀于旁，倒置甚矣。
【武臣刺背】嘉靖末年，用故将杨照为辽东总兵官，照感上知遇，涅 尽忠报国 四字于背，其与巡抚侯汝谅、户部管饷郎中何东序，互讦回卫，久之复起感愤不平，誓死与虏角，因之战殁。无子，有母，贫不免饥寒。巡抚王之诰以闻，上命月给米三石，复其家。此累朝旷典，然以励各边壮士不为过也。
按刺背一事，始于宋岳少保（飞），元顺帝末年，杭州巡检胡仲彬举兵，其徒皆文背曰 赤心报国，誓杀红巾 。至我明正德间，锦衣卫匠余刁宣，自言背刺 尽忠报国 四字，上怒，命本卫杖而戍之岭南。至嘉靖初，南礼部侍郎黄绾为白简所攻，亦自疏言背有 尽忠报国 字可验，上虽不罪，而天下至今嗤笑。盖至照而五矣。割股剖肝，固尽孝美事，然效颦不已，亦成故套。胡仲彬、刁宣不足言，惜黄、杨之见不及此。
【请武举殿试】成化十四年，宦官汪直擅权，方务边功，右武人，乃上疏请武举设科，亦用乡试、会试、殿试，悉如进士恩例。上下其疏于兵部，时余肃敏为大司马，不敢决，请廷臣集议，于是会同英国公张辅、文武诸大臣及科道议之。众知不可，然不敢逆直，遂条上大略：选武臣嫡子就儒学读书习射，乡试以九月，会试以三月，初场试射，二场试论，三场试策，以四月初一殿试，赐武举及第出身恩荣次第，刻录立碑，一如进士制。时万文康当国，心知其非，恐沮之且得祸，须有术以缓之，乃密奏上内批出：武举重事未易即行，宜令兵部移文天下，教养数年，俟有成效，巡按提学具奏起送，事方得止。文康生平以阿媚取宠，独此事调停最妥。然至弘治中，毕竟行之，但不殿试耳。以孝宗亲礼儒臣，四方清晏，犹不免为缨弁破格，今南北多事，武夫俱有跃冶之心，或议及殿试，未可知也。嘉靖十九年，兵部请武举乡试，上以累科未见得人，命已之。给事中王梦弼请六年一举，亦不许。未久复行之。
【刺军】宋健儿刺面，以防逃逸。韩琦欲刺陕西义勇手，司马光争之不从。南宋有八字军，自刺其面，云 誓杀金贼，报效赵皇 ，后从刘锜。败兀术于顺昌者是也。然未有刺臂者。本朝极重黔刺，太祖厉禁不许，嗣圣滥用，乃有极可笑者。如景泰中，武清侯石亨为总兵，请征剿也先，军人一胜二胜者，得保家产；四胜五胜者，左右臂各刺 赤心报国 四字。景帝曰：领军胜虏，刺字是刑罚，加于无罪不近情。不许。武人不学，妄议至此。
【戚帅惧内】汪太涵与戚元敬少保，生死交也，戚殁，而汪志其墓，述其为妻所困，几至绝祀，其说甚备，内所称一品者是也。然汪之怕妇，亦与戚相伯仲。即汪长君（无疆）为其妇所阉，亦母夫人导之也。蝙蝠不自见，笑他梁上燕。自古然矣。
【武弁之横】正统十三年，大宁都指挥佥事李暠，道遇祁州知州李玉不避道，杖之，为巡按御史段信所劾，其时都司之横如此。又二年为景泰元年，万全参将杨峻，以挟私杖死都指挥佥事陶忠，初拟斩，未几景帝宥之，令随父昌平侯杨洪立功而已，都司之贱又如此。夫以五品刺史，反见挞于健儿，其时缙绅道丧，可为短气。又宣德间，宁州知州刘纲，河南钧州人，以进士起家，出守凡历九考廿七年，加至二品服俸，竟不迁，致仕归。然则甲科郡守，将终身为偏裨箠耶？当时典制亦难解矣。
【倭患】比岁倭犯朝鲜，中朝倾兵力救之，一时大帅非人，蹂践其境，剽掠淫恣，更倍于倭。顷闽人谈及嘉靖癸亥十一月，倭至兴化府伪为官军赴救，城中开门纳之，倭遂入据其城，逾岁方去，其惨毒不必言。其时立功大将如刘显者，即今刘挺父也，其在东南号为良弁，然御军全无纪律，兴化城逃出妇人，显军即掠夺之。即原任参政王凤台者，其新继妻年少姝丽，亦为显所纳，诸大吏俱不敢诘。显后以积劳奏凯登坛，入蜀平九丝夷酋，与蜀抚曾尚书（省吾），同为江陵公器重。其子綎，从滇黔起，屡奏功，其后朝鲜之役，亦以凯旋，为时向用。方倭事起时，吾乡有朱先者，以贩盐拒捕，伤官兵论斩，会募壮士为前锋，先夺身应募，以貌伟充队长，一日馘倭十三人，胡襄愍为督府，即以便宜拜守备，逾年至参将。然性倔强，不能事上官，俄进副总兵，被台使白简论斩。久之事得白，降参将，再进再谪，终为福建大帅。廉勇善战，有惠爱，能抚士卒，得其死力，闽人爱之。以年至请老，优礼允归，今卧林下，四壁萧然，尚健无恙。余幼熟识之，其同时立功者，如沈希仪、俞大猷、戚继光，皆以征倭取富贵，能结交文士，表章战绩，遂为世所侈谈。朱先为将军，有古人风，似不在诸弁下，竟没没无闻，惜哉！
【军令】胡襄愍提兵在吾郡，时有健儿买酤肆醇酒肉鲊饮啖，而不酬其值，且痛殴之，酤者不能平，诉之行台。胡立命缚卒至，卒力辨云无之。胡不能决。时徐文长在坐，谓当剖腹以验之。胡笑以为然，谓酤者曰： 腹中有鲊则已，不然汝当抵偿。 酤者听命，立剖之，则鲊尚在，遂释酤者，而倍偿之，军中股栗，不复敢肆。徐以书生而有胆决乃尔。
【武弁僭服】今武弁所衣绣胸，不循钦定品级，概服狮子；自锦衣至指挥佥事而上，则无不服麒麟者。人皆谓起于嘉靖间，后乃知事在景泰四年：锦衣指挥同知毕旺，疏援永乐旧例，谓环卫近臣，不比他官，概许麟服。亦犹世宗西苑奉玄，诸学士得衣鹤袍，犹为有说。至于狮子补，又不特卑秩武人，今健儿荷刀戟者，无不以为常服。偶犯令辄和衣受缚，宛转于鞭挞之下，少顷，即供役如故。孰知一二品采章，辱亵至此。
【武职比试】今武弁袭替至京比试，徒应故事，其目不识丁，射不穿札者，俱金紫银青而归，徒糜廪饩，缓急不得丝毫之用。偶检得隆庆二年二月十四日，兵部题浙江巡抚赵都御史陈将材一节而申明之，请饬各抚按督学宪臣将应袭舍人，年十五以上，资质可造者，送学充附作养，凡遇袭替年及二十应比试者，学臣考韬钤策一道，转送抚按覆阅。韬钤贯通，弓马娴熟者为上等；韬钤疏而弓马熟者为次等；韬钤弓马俱不习为下等。送部比试，上等候缺管事，中等带俸差操，下等与支半俸，候第二年再考赴部覆比。二次不中者，照邦政例仍支半俸；三次不中者革发为军，别选子弟袭职。奉旨依拟行。按此法于武弁考核最严，亦最恕，久而不废，此辈必思自奋。竟不知废于何年，而穆宗史亦不载何也？
【家丁】家丁盖昉于唐季藩镇，如田承嗣之魏府牙兵，吕用之之莫邪都，杨行密之黑云都，杨师厚之银枪效节都而始盛，至沙陀以健儿为义子而极矣。今西北将帅所蓄家丁，其廪饩衣械，过额兵十倍，每当大敌，用以陷阵，其善战者多以首功自奋，间至登坛。亦有以降虏效顺者，尤称骁健，近辽左李宁远专仗此树勋。癸巳朝鲜之役，平壤大捷，李如松以平殄在迩，不欲他兵分其功，潜率家丁二千人夜至碧蹄馆，遇伏一举歼焉。
其家丁李友升者，积劳已至副总兵，只身殿后战殁，如松始得脱。升初为健儿，昵一妓，因违令失期当斩，如松惜其勇，因用重赀买妓，并为制奁具，共费千金赐之，至是以死报云。
【土兵】土兵之设，始于成化初年，巡抚延绥都御史庐祥建议，以营伍兵少，而延安庆阳边民骁勇，习见胡虏，敢与战斗，宜选民兵之壮者，编成什伍为土兵，量免户租，凡得五千人训练之。土兵强盛时，毛里孩入寇，为之退却，祥去而此法遂废。今内地所谓民壮者，始于正统己巳之变，亦非祖制。初招募时，器械鞍马俱从官给，地方有司春秋训练，遇警调用。
弘治二年，复命行之，此后照例编佥，徒供迎送之用。然正德季年，王文成尚用之以歼宁叛。沿至今日，竟列舆皂之中，捕拿民犯虚费工食，毫无所用。各边将领，又专倚家丁为锋锐，并土兵亦久不讲矣。然延绥之兵，至今为诸边冠，他镇则不然。
以故嘉靖间，蓟州练兵，终不能成列，王思质中丞，以此坐重辟。隆、万间，戚少保（继光）为帅，反用浙兵于蓟，由是精兵称朔方第一，亦时势使然。若土兵之在东南，则倭警时，赵文华誓师浙江，故令乡官领兵，团结出战，又查籍间田百万亩，以赡新兵。时蒲坂杨襄毅新从蓟辽召领中枢，覆疏谓乡绅为帅，督责未便，且间田出于何所？事遂得已。赵之说，盖欲借以笼桑梓，张威福，尤舛谬之谈也。
【解军】解军一役，以本图里长充长解，先为娶妻，备赀装，事之如严父，防之如大敌，尚恐中途逃逸相累。其践更得此遣者，举家震怖哀号，至有因而抵罪破家者。近年则稍不然，曾记幼年侍先人邸之，有吴江一叟，号丁大伯者，家温而喜啖饮，久往来予家，一日忽至邸舍，问之，则解军来，其人乃捕役，妄指平民为盗，发遣辽东三万卫充军，亦随在门外。先人语之曰：慎勿再来，倘此犯逸去奈何？丁不顾，令之人，叩头自言姓王，受丁恩不逸也。去甫一月，则王姓者独至邸求见，先人骇问之，云已讫事，丁大伯亦旦夕至矣。先人细诘其故，第笑而不言。又匝月而丁来，则批回在手，其人到伍，先从间道遁归，不由山海关，故反早还，因与丁作伴南旋。近闻中途亦有逃者，则长解自充军犯，雇一二男女，一为军妻，一为解人，投批到卫收管，领批报命时，竟还桑梓。彼处戍长，以入伍脱逃，罪当及己，不敢声言，且利其遗下口粮，潜入囊橐，而荷戈之人，优游闾里，更无谁何之者。向来长解凡遇逃叛，必告所在官司追捕，即羁留之，然后发卒追讨，百中不得一二。自蹈重典者比比，抑可拙也。
○刑部
【山人蜚语】山人乐新炉者，江西临川人，本监生也，来京师以捭阖游公卿间，多造口语，人多畏恶之。然颇有才智，以故士大夫亦有与之昵者。时为今上之辛卯冬，刑科给事中王建中，特疏纠之，内云新炉捏造飞语，以邹元标、雒于仁、李沂、梁子琦、吴中行、沈思孝、饶伸、卢洪春、李植、江东之为十君子，以赵卿、洪声远、张程、蔡系周、胡汝宁、陈与郊、张鼎思、李春开为八狗，以杨四知、杨文焕、杨文举为三羊，又为谣曰：若要世道昌，去了八狗与三羊。又与听补佥事李琯改作参申阁下本稿，并与原任给事中罗大纮为同乡交好，讲究禅学，及他诸不法事。上命逮新炉于诏狱鞫之，具伏诸罪状，上命荷立枷戍之，寻死。张鼎思故为吏科都给事中，谪为幕僚，上疏自白其冤云：身本苏州人，首揆申为会试大座师，次揆王为庶常时教习师，俱同里人，因在言路伉直，不附二相被贬。
今新炉所指自有人，独臣为人所易致，招词中遂改入臣姓名，不得不辨。其易与否不可知，而吴吻儇薄，遂嘲为 张换狗 。云王次年外补佥事，又一年癸巳大计，以不及谪，盖坐此疏云。
新炉事先为东厂所发，已得旨讯鞫，王给事参疏继之，非王始祸也。新炉先年曾入大榼张宏幕下称契厚，冯保之得罪，宏授意新炉以转授言官论之。原任顺天通判周宏禴建言疏中曾发其事，盖新炉之倾险有素矣。
【戊戌谤书】吕新吾司寇，初刻《闺范》一书，行京师未久，而皇贵妃重刻之，且为之序，光艳照一时，朝士争购置案头，亦渐有潝訿，而无敢昌言者。吏科给事中戴士衡首发大难，参吕包藏祸心，有敬宗、林甫之谋，而前任御史今全椒知县樊玉衡者继之，举朝骇愕。盖以首篇明德马后进封一事，不免稍碍眼耳。其时有为图说跋者，又专攻吕司寇，其语深文，且杂引在事知名大臣数人以实之。于是诸与张新建相左者，遂指及之。前二年，吕与秀水沈继山争为少宰，俱不得，而沈独见逐，沈与新建素厚，吕遂疑新建为沈报复矣。吕先有疏，其朱语为直陈天下安危，而疏尾云：敬上忧危之疏，因此跋语之前，又标名云 忧危竑议 ，以讥切之。其云燕山朱东吉者诡名也，竟不知何人所造。又书本名《闺范》易名《闺鉴》，亦不知出自何人。今《闺范》改本，人间尚行，而贵妃所刻原本，及郑畹《辨冤录》，世已不多见矣。恐国史他日未必全载本末，今录其全文于后，至若吕刻书之有成心与否，张相于士衡疏果预闻与否，则冥冥中有鬼神詧之。两家聚讼，正如妇女勃溪，俱不足凭也。
【重刊闺范序】尝闻闺门者，万化之原，自古圣帝明皇，咸慎重之。予赋性不敏，幼承母师之训，时诵诗书之言，及其十有五年，躬逢圣母广嗣之恩，遂备九嫔之选，恪执巾栉，倚蒙帝眷，诞育三王，暨诸公主，惭叨皇号，愧无图报微功。前因储位久悬，脱簪待罪，赖乾刚独断，出阁讲学，天人共悦，疑义尽解，益自勤励。侍御少暇，则敬捧我慈圣皇太后《女鉴》，庄诵效法，夙夜兢兢。且时聆我皇上谆谆诲以《帝鉴图说》，与凡训诫诸书，庶几勉修厥德，以肃宫闱。尤思正己宜正人，齐家当治图，欲推广是心，公诸天下，求诸明白易简，足为民法者。近得吕氏坤《闺范》一书，是书也首列四书五经，旁及诸子百家，上溯唐虞三代，下迄汉宋我朝，贤后哲妃，贞妇烈女，不一而足，嘉言善行，照耀简编，清风高节，争光日月，真所谓扶持纲常，砥砺名节，羽翼王化者是已。然且一人绘一图，一图叙一事，附一赞，事核言直，理明词约，真闺壶之箴鉴也。虽不敢上拟仁孝之《女诫》，章圣之《女训》，藉令继是编而并传，亦庶乎继述之一事也。独惜传播未广，激劝有遗，原出宫赀，命官重梓，颁布中外，永作法程。嗟嗟！予昔观《河南饥民图》，则捐金赈济，今观《闺范图》，则用广教言，无非欲民不失其教与养耳。斯世斯民，有能观感兴起，毅然以往哲自励，则是图之刻，不为徒矣。因叙厥指，以冠篇端。万历二十三年乙未七月望日序。
此贵妃旧序，妃兄郑国泰之伯郑承恩重刻，今行于世。但图说第一段，明德马后居首者，今已删去不存，不知何故？戴给事既疏参吕司寇矣，承恩辨疏，即以跋语为出于给事之笔，此仇口往复之常，亦无足讶。惟是樊知县疏，承恩以为远臣不宜构此大逆，必士衡之党，大奸大权主使之，则明指张新建矣。
盖士衡曾为新建知县，故直坐张主使。而御史赵之翰一疏，又附会戚畹，谓新建实造此谋，而同谋者则刘楚先、刘应秋、徐作、万建{山昆}等诸人，上怒益不可解，不两月，张相遂借东事见逐，初旨位冠带闲住，第二旨，谓张位倡言为首，著革冠带为民。盖直用周之翰及承恩疏中语矣。
郑承恩上疏后，又刻《辨冤续言》，尽载贵妃序并跋矣。
承恩辨疏云：《图说》乃皇贵妃颁自内府，重加再序，即贵妃序中，亦不过云近得吕氏《闺范》一书而已。而明旨忽下，云 《闺范》是朕付与贵妃所看 ，于是臣下缄口，不敢复为戴樊陈冤。至癸卯妖书起，上密旨忽问陈矩： 张位怎么打发了？ 盖旧疑未释也。矩回奏云： 以东事打发。 上意始解。
【闺鉴图说跋】东吉得《闺鉴图说》，读之叹曰：吕先生为此书也，虽无易储之谋，不幸有其迹矣。一念之差，情固可原。或曰，吕素讲正学，称曲谨，胡忍辄与逆谋？曰：君知其一，未知其二。昔吕欲得铨部以行道，诚恐绣水捷足，势迫无奈，遂诺鲰生之计，邀内禁之援，出门有功，诗书发冢，未尝不出于正也。或曰：吕意广风化，胡不将此书明进朝廷，颁行内外，乃奴颜戚畹，岂不失体？曰：孔子圣人也，佛肸应召，南子请见，志在行道，岂得为屈。或曰：吕序中直拟继述先朝母后，置太后中宫何地，且称脱簪劝讲，毋乃巧为媚乎？曰：公言误矣。曾见从古以来，有宫闱与见任大臣刻书者乎？破格之恩良厚矣。恩厚则报斯隆，身为大臣，朝忍自处以薄。或曰：序中又引先朝《女训》、《女诫》，彼乃母后临子，儒臣纂编，兹相比拟，得无不伦？曰：尊称不极，恐取信不笃，但求内教宏宣，又何计较及此。或曰：古今贤后妃多矣，胡《图说》独取汉明德一后？明德后贤行多矣，胡《图说》首载其繇贵人进位中宫？曰：吕先生自辨精矣。明德无子，故以取之，若进中宫偶然相类，彼诚何心哉？且彼时大内被灾，中宫减膳，以妃进后，事机将成，吕乘此时，此亦值其会耳。或曰：五十宝镪，四匹彩币，十目所视，胡为而来？曰：此贤妃敬贤之礼，却之不恭，是当谅其心矣。或曰：人谓吕因败露难容，乃上忧危一疏，号泣朝门，无乃欲盖而弥彰？曰：忧危一疏，人称忠肝义胆，况此一副急泪，何可遽得！安得而少诸？或曰：国本安危，宁逾太子。窃见忧危疏中，列天下事备矣，胡独缺此？曰：公何见之晚耶？夫人意有所专，语有所忌，倘明奉册立，将属之谁？若归此则前功尽弃，归彼则后患自招，何若不言之愈也？或曰：固矣。闻吕所进金龙命书，称在长之命，不过清淡藩王，称在三之命，异日太平天子，今内廷咸睹缩舌，是亦不可以已乎？曰：管仲、魏徵，天下才也，子纠、建成，均号国裔，人各有见，子何责备太苛？或曰：吕之为此，本谋铨部行道，今铨部不可得，司寇不能安，不终付浩叹乎？曰：有是哉，子之迂也。夫有非常人，斯有非常事，古今成则王，败则盗者何限，岂宜以成败论英雄哉？流芳遗臭，断非凡庸卑陋所能为，况事尚未定，策国元勋，终有召起之日矣。或曰：吕之为此，人皆薄之，子独与之，何也？曰：子真井蛙见矣，当世名人，若张公养蒙、刘公道亨、魏公允真、郑公承恩、邓公光祚、洪公其道、程公绍、白公所知、薛公亨，皆称吕所见极高，所举极当，咸举春秋大义子以母贵之说，共建社稷奇勋。夫唐阉执命，天子门生；宋奸弄权，神器宵易。今盟约定，羽翼已成，子韦布之士，岂知国家大计，宜从此三缄，无自取祸可也。余故曰：吕先生为此书，特其一念之差，情固可原也。或人不能难，唯唯而退，因援笔记之。燕山朱东吉顿首跋。
【癸卯妖书】东宫未建，自乙酉姜给事（应麟）、孙比部（如法）、沈吏部（璟）三君抗疏后，无岁不以建储为请。至壬辰春，申吴县以密揭被疑，癸巳春，王太仓以并封被议，上怼言者滋甚，册立再三缓期。至辛丑年，而明旨忽从中下，立东宫，封福王，不繇群臣建白，天下共晓然知圣意久定，特不欲臣下居以为功耳。至癸卯岁，则震方久安者已历三年，乃妖书陡起，复借改易东朝为名，而指朱次揆姓名以实之，其立意甚毒，造语甚巧，而其词旨甚不经。时上怒莫测，举朝鼎沸，仅捕俶生光服上刑，聊以塞责完局耳。至于造撰之人，终莫能明也，余向已述其概，今录全文于后。
【续忧危竑议（附）】万历三十一年十一月十二日，提督东厂太监陈矩奏称：办事蒋臣等，访得《国本攸关》刊书一本，封进圣览。《国本攸关》本书用缸连纸刷印，皮面上签，是此四字，无边栏。《续忧危竑议》，本书第一张第一行是此五字。
或有问于郑福成曰：今天下太平，国本已固，无复可忧，无复可虑矣，而先生常不豫，何也？郑福成曰：是何言哉？今之事势，正贾生所谓厝火积薪之时也。或曰：亦太甚矣，先生之言也，得毋谓储宫有未安乎？曰：然。夫东宫有东宫之官，一官不备，何以称乎？皇上迫于沈相公之请，不得已立之，而从官不备，正所以寓他日改易之意也。曰：改立谁其当之？曰：福王矣。大率母爱者子抱，郑贵妃之专权，回天转日何难哉！曰：何以知之？曰：以用朱相公知之。夫在朝在野固不乏人，而必用朱者，盖朱名赓，赓者更也，所以寓他日更易之意也。曰：是固然矣。朱相公一人，安能尽得众心而变乱乎？曰：陋哉子之言矣。夫蚁集膻，蝇逐臭，今之仕宦者皆是。岂有相公倡之，而众不附者乎？且均是子也，长可立，而次未必不可立也。
侯之门、仁义存，谁肯舍富贵而趋死亡乎？或曰：众附姓名，可得数否？曰：余数之熟矣，文则有王公世扬、孙公玮、李公汶、张公养志；武则有王公之桢、陈公汝忠、王公名世、王公承恩、郑公国贤，而又有郑贵妃主之于内。此之谓十乱。《鲁论》所谓有妇人焉，九人而已，正合文王舍伯邑考而立武王之意也。曰：然则何以知此数人之所为乎？曰：数公皆人杰，无不望分茅胙土，如姚广孝，岂其富贵终其身而已乎？故有王世扬、陈汝忠，则靖难之兵取诸京营而自足矣；有李汶，则三边险要有人控之矣；有孙玮于保定，则扼天下之咽喉，四方勤王之兵无由至矣；有王之桢，则宿卫禁城有人，谁能斩关而入乎？曰：是固然矣。若张养志、王承恩、王名世者何欤？曰：养志，朱公私人也，而二王者，则朱公之乡人也，无不愿借相公之余光者，况有以招徕之乎？曰：然则事可济乎？曰：必济。
庸人倡议，人尚景从，而此数公皆人杰也，且复有郑妃与郑矩朝夕比周于帝前，以为之主，共举大事，何谓无成。或曰：蛟门公独无言乎，曰，蛟门为人阴贼，常用于人，故有福己自成之，有祸则规避而不染。何以见其然也，夫锦衣卫西司房，类奏有名，祖宗来无有不升者。而皇亲王道化，本内有名，竟不升，岂其才力出诸菜佣下哉？盖沈相公欲右郑而左王，故核实之时，令亲家史起钦抑其功而不录，王之桢有以默授之也。曰：然则子何以处此？曰：天之所兴，不可废也；天之所废，不可兴也。余止听天耳，安能反天乎？或人唯唯而退。万历三十一年吏部都给事中项应祥撰，四川道御史乔应甲书。
此妖书立意，踵前《图说跋》而作，故名《续忧危竑议》，但其所倾陷者，别是一番人耳。所云郑福成者，则指郑贵妃与福王所谋必成，前之诡名朱东吉，亦是此意。其时文武要津，各缘天怒，以报夙仇，如缇帅王之桢亦何足言，若郭江夏、沈归德诸公，俱几不保首领，实此书为之祟，真所谓交乱四国，豺虎不受者。曾闻一钜公云：此锦衣郑朴者实为之，其意借以倾其同类，不虞贻祸至此。郑为故大司马洛之第三子，素狡狯无赖，先于壬寅年与棍徒吴中□诓大将刘綎金，事发革职，居京益多秽状，即侪辈亦畏恶之。其后患恶疾不起，五官俱溃丧始绝。识者快之，以为报应，理或然与？都下之人，又有云出自中书赵士桢手。赵为浙之乐清人，生平甚口好讦，以故人亦相疑，但赵以布衣能书，选入文华殿，与所指诸公毫无怨隙，何以作此伎俩，是殆不然。
【奴婢弑逆】往年松江董幼海少宰，以御下过苛，为群仆所脔割。近年嘉兴府之平湖陆生号二顽者，亦世家之裔，酷遇诸奴，奴辈共手刃之，俱自首正法。盖怨毒之极，甘心抵偿也。
又万历十七年六月，南监生潘文锡者，湖州人，名家子也，年甚少，性淫而佻，弃其诸旧仆，独与爱婢春桃、嬖奴朱廷，及廷妻金氏入金陵。婢与奴私通甚昵，惧主知而加罪，与金氏共三人，杀潘，割其阳道，去其双趺之半，挈赀逸去。不数日臭达四邻，启户见尸，认为女子，咸谓潘杀婢逃去。官司远捕，逾半岁，始得三弑逆伏法，其家人辈始拾潘生残骼以归。盖淫虐之得祸如此，而潘事则更奇矣，且俱在三吴一方，可戒可戒！
【辱及父兄】语云：父子兄弟罪不相及。往年甲申，刑部尚书潘季驯请宽故相江陵子孙，而御史李植劾其往年自叙河工，以发踪人功推江陵，而以狗功自居。又云：父访察充军，兄人命拟死，父子兄弟济恶，不才则太甚矣。潘兄故以甲科官词林，亦名士也，自是而后，弹章所指，诬及家门，蔓延闺阁，其秽令人掩耳矣。
【赌博厉禁】今天下赌博盛行，其始失货财，甚则鬻田宅，又甚则为穿窬，浸成大伙劫贼。盖因本朝法轻，愚民易犯。宋时淳化二年闰二月，太宗下令开封府，凡坊市有赌博者，俱行处斩，邻比匿不闻者问罪。此法至善，盖人情畏死，自然衰止。
又有嗜赌者，将妻妾卖奸以偿负进，亦有并妻注而输去者。按洪武二十二年圣旨：学唱的割了舌头，下棋打双陆的断手，蹴圆者卸脚，犯者必如法施行。今赌博者亦当加以肉刑，如太祖初制，解其腕可也。
正统间，大兴知县马通建白治赌博之法，法司覆议，已定犯者运粮口外矣。今此法何以格不行，仅从初制拟杖，即加重者不过枷示，何耶？
【天顺议罚之异】英宗复辟后，刑赏最为失平，而杀人抵偿，更有极倒置可骇者，今聊记一二。如天顺二年九月，有湖广常德卫指挥使夏瑄，杀依己以居者妻子三人，俱焚之，按察司冯诚奏鞫凌迟处死，刑部郎中许振，以审刑至，辨所杀为雇工人，减论绞。后瑄数陈诉冤，法司俱置不理，瑄子虎上疏，原代父刑，且谓父杀家奴，非雇工人，都察院谓其情可悯，瑄逐得复职。诚以失入人死，下锦衣狱。至三年四月，沂川卫指挥佥事王有忠，杀其所部为盗者，逐嗾所部杀之，事觉，所部七人皆瘐死，忠坐谋杀人造意斩。巡按山东御史郝渊之谓，杀一人而死七人，况忠非亲杀者，情可悯。上命有忠发充甘肃卫军，夫杀人至三人七人，此宇宙大变，一得复官，一仅遣戍，此何律也？至三年六月，御史何楚英巡视光禄，笞作奸厨役朱辛，逾月而死，命锦衣讯之，下刑部狱拟赎杖还职，上命枷于都察院前三月，满日以闻，至九月始释枷，降为广西平南典史。
以御史杖一厨役，且死在保辜限外，何至荷三木且至三月，较之两指挥杀多命者，何啻天壤？盖是时曹石擅权，专右武人，以至台臣僇辱至此。
○台省
【御史墨败】世宗末年，宠赂滋彰，上下相蒙，无闻以赃吏上闻者。至嘉靖四十四年，巡按御史浙江黄廷聘回籍，过衡山县，不礼知县陈安志，陈怒发其箧，得金银诸物甚夥，廷聘惶惧逊谢，始还之。其事传闻入都，掌院左都御史张永明发其状，上命廷聘冠带闲住，台长可谓能举其职矣。四十五年给事中何起鸣，追论巡抚郧阳都御史陈志先，任御史按江西，归家过崇安县，亡其四橐，建宁府推官吴维京，为捕获得之，其中皆金宝，且有簿一扇，载赂遗不下数万，上亦命革职闲住，盖以省垣纠西台也。至穆宗初年，屯盐都御史庞尚鹏，疏劾淮扬巡盐御史孙以仁，侵匿盐银千余两，宜令先革职听勘，上允之，是又同事宪臣相纠，与前两事稍异矣。今上丙戌年，南京掌院右都御史辛自修，疏劾巡视下江御史沈汝梁，赃贿数万，奉旨追赃遣戌，此以堂官参治台臣，正与张永明同。至辛卯年，原任江西庐陵知县新任试御史钱一本，追论巡按江西丁忧御史祝大舟，临行票取多赃，上命刑部主事马犹龙往勘得实，乃命缇骑逮大舟至京，下诏狱，遣戍追赃，盖以旧属吏、新台臣，发同官秽状也。至壬辰年，御史李天麟又劾大理丞原任御史苏酂按滇，贪肆赃盈钜万，次年大计，以贪例斥为编氓。是两事皆同寅自相讦，较前事更大不同，而主上处分亦较世宗朝加重。盖巡方不检，固自取之，而兰台体面扫地尽矣。永乐八年，北京御史邹师颜，劾启盐察御史白春，巡视驿站，贪受贿赂，皇太孙命都察院鞫之，时上北征未还，太孙留守北京行在也。宣德中，御史严皑受赂事露，为御史刘洪道劾罢。又宣德末年，英宗登极，御史刘桢劾御史郑禧，侵欺物料，受匠吏银两，御史廖文昌巡按广西，扰害军民，命逮下狱。又御史孙纯、郑夏，劾御史胡正巡视仓粮，为表兄千户纳粮，嘱托徇私，亦下法司逮治。盖国初台臣已相讦如此。近日有台不攻台之说，虽非国体，亦近于厚。
【科道互纠】嘉靖六年丁亥大计，张璁以兵部左侍郎，为北科道所纠，桂萼以礼部右侍郎，为南科道所纠，虽俱奉旨留用，而心恨甚。萼乃疏谓杨廷和私党犹在言路，引宪宗初年例，于拾遗后，互相纠察。吏部谓此弘治十七年事，而宪宗无之。
萼又以成化三年八月宪纲载其事。上以萼言为然，命吏部勒科道互相纠拾，时考察内六科已去四人，十三道已去十人矣。科臣王俊民、道臣刘隅等，执奏愿听吏部再考，于是吏部同都察院考上，不谨御史储良材，浮躁给事黎良，御史王道、曹宏。
上命黎良留用，王道、曹宏，终养家居，不必考，惟储良材一人罢职闲住。而中旨批出，兵科都给事郑自璧，一门三爨，户科给事孟奇，被劾勘问不引避，各降二级调外。此二人罪状昭然，部院掩覆，而以无关系者为解，殊负委任，今再稽舆论严察。乃又上四人被谪而止。未几，良材上章自辨，谓 臣为杨廷和所恨，今吏部左侍郎何孟春、右副都御史刘文庄，素党廷和，将引用攻议礼之臣，仍主大宗之论 。时孟春署部，文庄署院也。上责部院不持公论，为人报复私怨，且良材素行非不谨者，今以不及调外任。侍郎桂萼等，又疏救良材 任怨遭诬，去非其罪 ，上从之，命良材复职。按部院初考止四人，其三已不动，惟良材已罢而降，已降而留，是终无一人去位也。惟内批谪二科臣，乃张、桂初不嗛者，附出以报私怨耳。然则奚以考为？况桂萼所引成化三年例亦不然，是时惟延绥巡抚缺不当，上因命互纠，一时外补者七人，初非考察拾遗例也。至于吏部所引弘治十七年例，则更无之，是年惟给事中吴蕣等，论马文升等不当，为御史所劾，因罢蕣职。然则不惟桂萼恣意妄引，而何孟春等亦懵然典故，欲以拒萼辈方张之焰难矣！内计大典，似此颠倒披猖，书之史册，令人戟手追詈权奸。且萼始终引杨廷和及大礼为言，耸动上听，以要必允，心虽狠而识则陋矣。
【苛求姓名】古来以姓名谤人者，如裴度之绯衣坦腹，宋郊之国姓祀天，谗口造言，为千古痛恨。近日儇薄成俗，亦有串合名字，供嘲谑者，然未敢达之天听。不意年来惯以此陷人，登之章疏，如科臣齐世臣，初保张居正，再保大峪山，则目之为齐人齐保山。吏科都给事连有陈姓者，则曰陈陈相因；近日左通政徐申者，吴人也，初名申锡，后去下字，举进士，言官追论之，以为逢迎同里申王二相，其弹章云，去太仓之嫌名，附吴县之同姓，亦巧而刻矣，最后则癸卯冬之妖书，云上起朱山阴于田间，专以易储，示意朱乃国姓，而赓者更也，穿凿矫诬，惑乱远近，其罪殊死固宜，但未必果出于俶生光耳。
【御史阿内侍】正统二年五月，御史郑颙奏张家湾宣课司及崇文门分司，商货贩到，积至数多，方命抽盘，不无停滞，张家湾宜专委内官抽分，崇文门宜令本门收钞内官兼管。上曰：但戒所司勿滞，不必专委内官，事竟不行。当时台长顾佐号为清正，甫去位，而御史辄有此等建白。时王振初窃柄，颙奏非结交近侍而何？今崇文门税课属之户部郎，尚或厉民，若行颙言，贻害无穷矣。是时三杨在内阁，故尚能杜祸萌，但不知此御史尚堪处班行否？成化六年，巡按云南御史郭瑞，奏镇守太监钱能，刚果有为，政务归一，今能有疾，恐召还京师，乞圣恩悯念，永令镇守，上报闻而已。能之稔恶，天下所恨，瑞以宪臣奏保，寸斩不足蔽辜也。未几御史戴缙之谀汪直，此已见其端矣。
【台疏讥谑】海忠介为房寰所论列，愤极上疏辩析，其词甚激，房乃再疏攻之，以鄙臣挟忿妄辩，大肆鸱张为名，其他所云破靴易带诸事，及讥诮孔孟不廉诸说，俱不必录。惟其矢口笑谑者，最堪捧腹，今节录于后。瑞谓臣论其一言一动，无不为士论所嗤笑者之诬，请举一二实之，可乎？瑞为牍，令兵马司申之于给事锺宇淳，宇淳批其牍尾曰：海外奇谈。又送监生到国子监，令祭酒黄凤翔责治，凤翔批其来文曰：本堂先生，且将《中庸》君子素位而行一章，与他讲解。凡此皆为嗤笑，瑞岂以是为二臣褒美之词耶？至于诸臣往来，宾主之间，借瑞而供谈笑者，何可胜数。臣一日，偕司业习孔教，会见其属官屠谦、陈文衡等，座中有问及瑞之举动者，曰：贵堂翁放告受状，不见发行如何？谦曰：他要行，我四司执定不肯，说问理词状，原不是本部衙门职掌，所以没奈何，只得住了。臣又问曰：然则近日何为？文衡曰：在家读程策？臣曰：读策经生事，大臣何日为之？文衡曰：要条陈，笑曰：要条陈，不过就事论事可矣，何必程策？顷瑞所陈一日治安天下之疏，固即来自终日杜门熟读程策而有得者也。然疏之将成，竭心思于匝岁之久，而效之速，能计治安于一日之间，臣终未敢信之，谦又曰：近日又要我改一道招拟，甚是苦事。臣语谦曰：老法家何难于此？谦曰：题目古怪难做，他招题说南直隶之有徽州，犹十省之有福建。考日、诸吏俱不喻其意，吾堂翁晓譬之曰：徽、闽人多欲，你每只将殷正茂与沈汝梁两个来，取供问罪就是了。题内又有汉汲黯秉公出首，被徽州知府重责二十，汲黯气愤不过，抱石投江而死。如此题目，教人怎做？习孔教叹曰：此老不出，反获盛名。今此一出，露出许多本相，此见造化之妙，不容人窃取虚名也。此皆臣去年八月回京之时，所习闻于诸臣者皆如此。近过苏松，会抚臣王元敬、按臣邓炼，又相与言及瑞之为人。二臣皆自广东而来，臣问其居家何状，应曰：此老大概好异，作事多不近人情，居家九娶，而易其妻，无故而缢其女，是皆异常之事。臣问其妻女有可出可杀之罪否？曰：如有可出可杀之罪，而出之杀之，则贤者之能事，非所谓不近人情矣。臣长叹曰：吴起杀妻，易牙烹子，斯其人欤，奈何世之贤瑞者啧啧耶？今瑞已耄，而妻方艾，人欲固无所不极；女既杀而子亦无，天道或不可尽爽也。时万历十四年之七月，疏至，举朝骇惑，俱相顾，未及有言。惟、诸、顾、彭三进士，合疏攻房保海，卒不胜而见逐。
未几房亦外转副使以去。大抵忠介之清，冠绝一时，无端性褊而执，既以清骄人，又以清律人，至形之谩骂，人多不堪，然服其名，不敢抗。惟房首撄其锋，遂有泼皮无赖之称，房言虽不尽诬，但谓海迂憨则可，乃曰大奸，曰极诈，曰穿窬，则失之矣，宜三君之不平也。不数日，南冏卿沈继山参房之疏亦至。
○言事
【疏论夺情】景泰五年吏科给事中李秉彝上疏，止左通政王复夺情，内云：曩者吏科都给事林聪奏，凡京官非与机要者，有父母丧，悉听终制，不必夺情。或有以夺情为善事，视父母如路人，子道既亏，臣节安在？其时已蒙俞允，今又令复夺情，复发身科第，名教中人，又非职典机务者，乞上收回纶命。上不允秉彝所引。盖林聪先一年疏也，其持论可谓正矣。至天顺三年，则林聪已为右副都御史，以忧归里，奉旨行取来京，林亦有疏请终丧。然一辞不允，即赴任矣。然当时倘有以前疏质之者，林何词致辨？岂以中丞典机要，可视父母为路人耶？林庄敏一代名臣，非后生所敢擅议，此事亦完璧之瑕云。
○京职
【刘文泰】刘文泰先任右通政，管太医院使，以投剂乖方，致损宪宗，为给事中韩重等、御史陈谷等，交章公疏参劾，孝宗命降为院判。至弘治十六年，上因《本草》讹误，命官改修，以刘文泰等充其役。而文泰等于《本草》实懵然，乃请用翰林官任校正。阁臣刘健争之云：岂有词臣为医士校书之理？上乃命翰林专修其书，而太医官不预。盖文泰曾得故大学士邱浚所著医书，俱在十三科之外者，欲另奏以为己功，因有此议也。
刘健又力争：臣等职在论思，理难侵越，太医院官数多，宜令纂修。上又改命该院自修，取回词臣，以太监张瑜主其事。文泰因此益与瑜相表里，于是援引专侍禁中，遇上及中宫有疾，无论内外科，俱令文泰直入矣。乙丑之夏，上本以患热得疾，文泰误投大热之剂，烦躁不堪，以至上宾。盖孝康后素亦信任文泰及瑜，以故不行遏止。比武宗登极，法司会奏张瑜向与文泰为奸，又荐文泰纂修《本草》，先帝不豫，文泰药不对证，宜比诸司官与内臣交结作弊扶同，奏启各斩，上允之。于是南北科道刘◆等，咸谓请速诛文泰，以慰先帝在天之灵，上仅报闻而已。久之，二人苦辨不已，俱免死遗戍。史云是时大臣暱厚文泰者，故不用 合和御药大不敬 正条，而比他律，因得为后日解脱之地。所指大臣，盖指谢、李二相也。文泰一庸医，致促两朝圣寿，寸磔不足偿，竟免于死，若其诬陷王三原，又不足言矣。
【马从谦】光禄少卿马从谦，嘉靖间劾提督光禄太监杜泰，干没内帑数万，泰亦诬从谦诽谤不忠，上信而怒之，诏杖八十，即毙杖下。盖马先有疏弹相嵩，留中不发，至是嵩因而下石，其死可谓至冤。及穆宗登极，凡先朝忠谏得罪者，悉荷褒恤，言官建白，屡为马请恩典，而中官辈追恨之，哗言从谦实谤先帝，死有余僇，上竟抑不许。直至今上之辛卯，从谦之子马有骅，吁请甚哀，上始命与他祭葬，而他恤尚未之及。
【光禄官窃物】光禄寺大官署丞张冕，奏本寺卿柰亨借供祀，盗取猪鹅肉及面食为私用，上命亨对状，亨具状。上曰：尔为堂官，贪饕如此，论法难容，姑宥之。此正统六年时也。
至万历十八年，光禄署丞茅一柱。盗署中火腿，为堂官所奏，上命送刑部，追原物，问徒为民。两事略同，而处分略异。按亨以厨役得官，盗窃固其长技，然宥罪之后，至正统十年十三年，两以户侍郎充廷试读卷官，又荫子鐄为中书舍人。十四年，亨以久疾乞免朝参，但出视事，上又许之。亨之厚颜不足责，而恩宠之滥亦甚矣！
○历法
【算学】算学亦书数中要事，而于勾稽钱谷，尤为吃紧。本朝定制，以浙江及苏松二府，为财赋之地。江西士风谲诡，遂禁此三处士人，不得官计曹。然户部胥吏，尽浙东巨奸，窟穴其间，那移上下，尽出其手，且精于握算，视官长犹木偶。释褐版曹者，又视簿书为脂地，漫不留意，其在外司民社者，亦持筹不知纵横，任其下为溪壑，皆坐算学不讲之故。惟宋崇宁三年，特立算学，其业以《九章周髀》，及假设疑数为算问，仍兼海岛、孙子、五曹、张邱建、夏侯算法、并唐历算三式天文书为本科。本科外，人占一小经，愿占大经者听。大观中，命算学如庠序之制，三年三月诏以文宣王为先师，兖、邹、荆三国公配享，十哲从祀，而列自昔著名算数之人，绘像于两廊，加赐五等之爵，于是风后、大挠、隶首、容成、箕子、商高、常仪、鬼臾区、巫咸九人封公，史苏、卜徒父、卜偃、梓慎、卜楚邱、史赵、史墨、裨灶、荣方、甘德、石申、鲜于妄人、耿寿昌、夏侯胜、京房、翌奉、李寻、张衡、周兴、单飏、樊英、郭璞、何承天、宋景业、萧吉、临孝恭、张恭、张胄元、王朴二十八人封伯，邓平、刘洪、管辂、赵达、祖冲之、殷绍、信都芳、许遵、耿询、刘焯、刘炫、傅仁均、王孝通、瞿昙罗、李淳风、王希明、李鼎祚、边冈、郎襄楷二十人封子，司马季主、洛下闳、严君平、刘徽、姜、岌、张邱建、夏侯阳、甄鸾、卢天翼九人封男。其后又改黄帝为先师，且试学与太学三舍同，以上舍三、等推恩，其重如此。又洛下闳与鲜于妄人俱同定《太初历》者，而所习亦似以天文书为本科，则兼通历学，有裨世用更大。今日钦天监世学诸生，有能通《九章周髀》者乎？
宋人识见，固非今世所及。
按《广典故》云：以赀为郎，非赀财也。赀、即 訾 字，訾算也。积而算之。士人挟此技效于官，及格者酬以职，谓之赀郎。汉世自有此一途，如张释之、司马相如之属皆是也。后世误以为纳钱买爵，如今开事例耳。然则算学之重，正不始于宋季矣。○佞幸
【太极】太极本无极，自宋周子加以一圈，其后迂儒铸太极图，其式如圈，人遂云：今乃知太极之为物，匾而中空。而本朝大儒吴康斋，每对人辄以两手作圈势，自云无时不见太极，浮薄者遂以芦菔投其中。又有一显官，以隶人裸露，发出治罪，云冲破太极。又有作太极诉冤文者，而圣贤道理，受人亵慢至矣。至世宗朝，罢任府丞朱隆禧。作太极衣以献，盖房中术也。
上大喜，进卿进侍郎。又今滇中文武上下，以缅铃相馈遗，登之简牍，曰太极丸。侮圣至此，可痛可恨！
【两六卿之进】河南鄢陵人刘睿者，为吏科都给事中，路遇王振，跪于道旁，振大喜，升为户部左侍郎，后升户部尚书，致仕归，至成化七年始卒。河南汤阴人李燧者，历官工部尚书，致仕归，其后张永西征还京过汤阴，燧敝衣破冠，而束上所赐玉带，跪迎于路。永惊曰：何至于是？燧因以情乞怜。永至京师，吏部荐之，召复故官，再长冬曹，又十二年致仕归，嘉靖七年始卒。二人俱起中州，以甲榜位六卿，乃其媒进之术如此，然皆功名始终，老死林下，不罹诃谴。燧得谥恭敏，崇赠太保，后仅夺易名而已。
【正德二歌者】武宗南幸，至杨文襄（一清）家，有歌童侍焉，上悦其白皙，问何名，曰杨芝，赐名曰羊脂玉，命从驾北上。芝妻父宋闵，以人命问抵偿，系常州府狱，芝尚未娶，而驾行已迫，巡按御史李东，急命常州知府李嵩，唤闵出狱，免罪归家，取女送府，官为具衣饰送之，从上至京师，厚赏而还。先是上出宣府，有歌者亦为上所喜，问其名，左右以 头上白 为对，盖本代府院中乐部，镇守太监借来供应者，故有此诨名。上笑曰： 头既白，不知腰间亦白否？ 逮上起，诸大榼遂阉之，盖虑圣意或欲呼入内廷，故有此问，后此优竟不召。同为歌童，而幸不幸至此。
按唐人谓不由诏命而自宫为私白，本朝无此名，今圣语云云，必从史册得之者。宣德间，汉府军余王敏善蹴鞠，宣宗喜之，阉为内侍，后进太监，镇守陕西。此则与唐太宗阉伶人罗黑黑，命教宫人琵琶事相类。
【名臣一事之失】嘉靖大礼之议，自张、桂倡之，至称宗，至入庙配上帝。以至奉迁显陵，下至厨役王福、随全等贱隶，亦尤而效之。然士君子无一人以为可者，惟汪鋐独主迁移一说，则章圣太后尚无恙也。鋐元恶大憝，亦何足责？奈何阿谄成风，即一时号为正人，亦献谀希宠，有中人所不为者。如魏恭简（庄渠）因桂萼引用，得以祭酒侍讲筵，则托桂密进种子秘方，高文瑞（南宇）为礼卿时，则撰玄文叩坛求媚，俱著在耳目。比之蔡君谟之龙图，寇平仲之天书，更堪呕哕。士风披靡，即贤者不免，谓非张、桂作俑不可。
【论芝】嘉靖丙辰八月，上问礼臣： 古用芝草入药，当求之何所，今可得否？ 尚书吴山对云：《本草》论芝，有黑、赤、青、白、黄、紫，其色不同，其味亦异。然皆云久服轻身，王充《论衡》云：芝生于土，土气和，故芝草生。《瑞命记》云：王者德仁，则芝草生。《文选》云：煌煌灵芝，一年三秀。《汉旧仪》云：芝有九茎，金色绿叶朱实，夜有光。《黄帝内传》云：王母遣仙人歌万年长生之曲，授帝以石函玉笈之书，会阆风瑶池之上，授《神芝图》十卷。其条对甚析。上诏有司，采芝于元岳、龙虎、鹤鸣、三茅、齐云诸山及五岳，又访之民间。于是宛平县民张巨佑首得芝五本以献，上悦，赍以金帛。
于是臣民献芝者接踵，采芝使亦四出。次年九月，礼部类进五岳及名山所采获鲜芝已千余本。直至末年，王金献芝，大得圣眷，召为御医，炼芝为药，杂进他不经之剂，致损圣躬。上仙后，坐子杀父律论剐，最后贷出。当炼芝时，用顾可学、陶仲文等言，须真龙涎香配和，并得矿穴先天真银为器，进之可得长生。于是主事王健等以采龙涎出，左通政王槐等以开矿出，保定抚臣吴岳等献金银砂，所至采办遍天下矣。
吴山为礼部尚书时，值辛酉年正旦，以日食不及分数当免救，上欲臣下称贺，山不从，遂罢归，盖借以饰昔日之逢迎也。
此吴山为江西高安人，今上初谥文端，非河南抚臣进白兔者，然其人亦至刑部尚书，直隶吴江人。
○督抚
【周文襄】周文襄（忱）之抚江南最久，功最大，三吴人至今德之，然亦正谲兼用。时王振新建私第，文襄密令人规度其厅事内室，广狭长短，命松江府织绒地衣以馈，振铺之不爽分寸，因大喜，凡有奏请，其批答无不如意，以此得便宜展布。
及振死虏中，景帝命籍之，得一金观音，背镂云： 孝孙周忱进 。为司籍没御史钱昕所目睹。盖委曲以从事，亦豪杰作用，如李德裕之于中尉杨钦义、马存亮也。
秦桧造格天阁成，蜀帅郑刚中，赂其匠侦量广袤，造毯为献，尽如其式：桧愠，谓探其阴事，因事窜之。幸王振无此见解耳。
前乎此，则唐李璋为宣州观察使时，宰相杨收造白檀亭子，会亲友落成之先，是璋潜度其广袤，织成地毯，至日以献，后收败，璋亦得罪，盖藩臣以地衣赂权要，亦有所本。
【白兔】唐有白兔御史之诮，盖以不得爪践民园也，若真有其事，无如嘉靖十一年四川巡按御史宋沧，获白兔于梁山县以献，礼部请贺，上辞以菲薄不敢当，再请乃许，以献于太庙世庙，呈于两宫太后前。百官表贺，于是吏部尚书汪鋐、侍讲学士葵昂献诗，礼部尚书夏言、少詹事张瀚、翰林学士席春、祭酒林文俊、编修张家献颂，礼部侍郎湛若水献演雅，侍讲学士廖道南、侍读学士吴惠、王教、修撰姚涞献赋，修撰伦以训献歌，上皆优诏褒答。惟侍讲学士郭维藩以献赋忤旨，诘责革职闲住。盖抚镇重臣贡瑞取媚，自嘉靖八年汪鋐献甘露后所仅见，且下及禽兽，从此进瑞物者接踵，若宋沧者，亦可呼为白兔都御史矣。嗣后则十二年河南抚臣吴山得白鹿于灵宝县，上命献庙，呈两宫，受贺如前，汪鈜等又献颂赋，而掌詹侍郎顾鼎臣则献乐章，辅臣李时、方献夫、翟銮各以白鹿呈瑞诗为献，上皆优答。是年又有应天抚臣陈轼献白兔，上曰： 白鹊鹿兔重出，不必举献。 汪鈜又作诗三章，美上谦冲之德，上益大悻。然四方抚臣以禽兽瑞物进者，史不绝书，终上之世，盖肇于宋沧云。
先宋沧而献白鹊者，有嘉靖十年之郑王厚烷，后吴山而献白兔者，有十六年之徽王厚爝，十七年之伊王典楧，俱系宗室，不足道也。然他日厚烷发高墙革爵，典楧革爵削国，厚爝之子载埨，至削爵自杀，最后则四十一年淮王厚燽进白雁，不数月，王亦薨。吁！亦异矣。
【罗汝敬】罗汝敬初为吉士，被文皇帝召背诵古文，不能称旨，谪戍江西。越数月召回释之，寻擢修撰，升侍讲，坐事降监察御史。受宣宗知，超为工部右侍郎，往谕交址黎利，以利设女乐不悦，尽碎其饮器，黎惧，遣使驰谢。寻提督陕西屯田，受指挥傅敏等金银器貂鼠皮，事觉论绞，追赃入官。未几，蒙恩宥充为事官，再往陕西，赐之敕曰：尔不能治身以取罪，朕特屈法以伸恩宥。而复用仍往总督，遇有诉讼，重则付都司、布政司、按察司，及巡按御史究问，轻则量情责罚。汝敬甫脱死囚，遽膺重任如此，且巡按御史尚承受抚臣词状如属吏，亦可废祖宗时制度。汝敬抚陕未几，又以妄引例复职坐斩，屡疏称枉，英宗甫即位，令再谳，以在陕有劳，宥死戍赤城卫。再起，又以原官抚陕西，以老罢归，卒于家。讣闻，与祭葬如例。
按敬一坐斩，一坐绞，两谪戍，又以贰卿善去，得饰终之典，遭际亦不常云。弇州奇事云：汝敬为吉士时，曾充刑部吏，又谪戍交址，果尔则更奇矣。汝敬曾为侍卿，为于谦所戏，扃之空室，命赋诗三十韵始启之出，俄顷诗成，盖才而不羁士也。
○司道
【监司创势家】苏松兵备，广平蔡国熙，华亭徐相讲学高足也，既应高新郑幕，百方窘华亭，没其产，戍其子。时陆五台太宰以卿士居家，与蔡同侍讲席者，曲为排解，屡以门墙谊动之，蔡曰： 吾此举正深为相公也。不如此，徐氏不安。
同时有嘉湖兵备无锡张子仁，吾郡吴少参（绍）同年也，绍为太宰鹏仲子，兄弟凡五人，每诟詈之曰：吾侪俱曳白，若安得独叨甲第？少参不堪其凌，诉之兵使。时太宰居乡，颇纵其舍人子为不法，张乃法绳之，长公为郡伯者，日扶服顿颡于邑令。
禾郡为谚曰：有眼不曾见，太守跪知县。士绅辈尤其已甚，张曰： 吾此举深为太宰也，不如此，吴氏不安。 两事俱在一时，松嘉又接壤，刁诈四起，鼠狐纵横，闾巷鼎沸者浃岁。华亭几欲投缳，吴太宰父子不胜忿，相继死，迨蔡斥去，张调任方解。二公即真为两家造福，无奈当之者难堪耳。
吴公偶病不出，先人往候，谈于榻前，时正苦久雨，忽问曰： 君居乡间，农人皆得计矣。 先人以愁霖妨穑事为言。
吴曰： 不然，吾谓乡村刁顽，正将借此为图赖租债地耳。 先人大骇，谓身一品，富一郡，何出此语，是且不久矣。未几祸发，逾年谢世。○士人
【周解元淳朴】周用斋（汝砺），吴之昆山人，文名藉甚，举南畿解元，久未第，馆于湖州南浔董宗伯家，赋性朴茂，幼无二色，在塾稍久，辄告归。主人知其不堪寂寞，又不敢强留，微及龙阳子都之说，即恚怒变色，谓此禽兽盗丐所为，盖生平未解男色也。主人素念其憨，乃令童子善淫者，乘醉纳其茎，梦中不觉，欢洽惊醒，其童愈嬲之不休，益畅适称快，密问童子，知出主人意，乃大呼曰： 龙山真圣人！ 数十声不绝，明日其事传布，远近怪笑。龙山为主人别号，自是遂溺于男宠，不问妍媸老幼，必求通体。其后举丁丑进士，竟以好外，羸惫而殁。
【沈祖量】吴中才士好为小令，不过闺奁烟粉中语，吾友沈祖量（同生）赠妓作一词，末句云：任他百般打骂百般羞，也只是书生薄福难消受。余谓柔情亦吾辈佳事，何至卑下委媟乃尔。此君虽有才名，其如风云气短何？沈未几以贫郁早世。
○妇女
【命妇以妒受杖】礼部致仕左侍郎杨宣妻王氏，素妒悍，杖杀侍婢十余人，宣不能制。东厂上其事，命逮治，刑部拟赎如律，宣则赎杖仍致仕。上曰：王氏虽命妇，例应纳赎，但肆意残酷，仍命刑部杖之五十，使知所儆。此成化末年事也。此例若行于今，足使士绅之妻惭惧不敢恣，但恐贵臣如杨宣，隐忍不敢发耳。
宣，直隶新城人，进士起家，天顺初为御史。时更化之初，宣建白多可采，上目属之，立拜鸿胪少卿，历宪宗朝，甚被眷注，上作连环诗以赐之，以今官致仕。归家后，妾生子，匿之邻家，其妻又来搜之不获，子始得全，此其妻被杖以后事也。
宣至弘治十年始卒。弘治十一年，泗州知州许弼妻孙氏，妒妾朱氏有娠，以药毒之不死，用铁椎击其脑，朱惧，自缢死。复以石压其腹，羊毛塞其口鼻，以棺载出复活。事发，上命杖孙氏八十离异。
宣德六年，御史傅敬妻，殴妾中其要害，妾自缢死。当治罪，有司以敬妻曾受封为疑，上曰： 妇妒已是恶行，况以妒杀人，其恶甚矣！ 命罪之如律。成化十二年十月，朝审诸囚，有殴妻死者坐抵偿，时礼部侍郎尹直独曰：人以无子娶妾，遭妻悍妒，殴之初恐绝嗣，今顾绝其命，世之妒妇长气矣。众翕然书可矜，遂得不死。元太宗时，命妇人有妒者，乘以骣牛徇部中，论罪，即聚财为更娶。
【南和伯妾】僧官常琇者，拜故南和伯方瑛为父，因与修武伯沈煜等交好，琇至各家饮，俱设妓乐，比更衣即与妓乱，又通瑛妾。为其徒所告，诏下锦衣卫狱，以琇奸义父之妾，杖一百充铁岭卫军；煜停禄，戴平巾闲住。又御马监左监丞龙闰，娶方瑛妾许氏为妻，事发，上命离异，闰送司礼监治之。彼瑛生前屡为大帅，颇著劳绩，而身后姬侍，或耦妖秃，或配淫阉，俱彻圣听，亦可笑矣。此俱成化年间事。
○畿辅
【元夕放灯】永乐七年正月十一日，钦奉太宗文皇帝圣旨： 太祖开基创业，平定天下，四十余年，礼乐政令，都已备具。朕即位以来，务遵成法，如今风调雨顺，军民乐业，今年上元节正月十一日至二十日，这几日官人每都与节假，著他闲暇休息，不奏事；有要紧的事，明白写了封进来。民间放灯，从他饮酒作乐快活，兵马司都不禁，夜巡著不要搅扰生事，永为定例。恁官人每更要用心守著太祖皇帝法度，爱恤军民，永保富贵，共享太平。钦此。 又宣德二年正月十二日，钦奉宣宗皇帝敕谕文武群臣： 朕恭膺天命，嗣承大位，仰惟祖宗创建守成之艰，夙夕兢惕，一遵成宪，以抚天下。赖上天垂佑，海宇清平，雨旸时若，年谷遂成，嘉与臣等，共享太平之乐。
今岁维新，上元届节，特赐百官假十日，凡有机务重事，封进来闻。在京军民，如故事张灯饮酒为乐，五城兵马弛夜禁，但戒饬官员军民人等，不许因而生事，违者罪之，永为定例。钦此。 以上二例，皆载在令甲，每至年终，礼部上疏援引前例请旨，许来年新正，民间放灯凡十昼夜。盖比之宋初，钱俶买宴增三日之外，又展二日。自永乐七年己丑，至今上明年三十五年丁未，恰已一百九十九年，四海承平日久，辇下繁富百倍，外方灯市之盛，日新月异，诸司堂属，俱放假遨游，省署为空。
惟辰、戌、丑、未年，系入计定期，吏部都察院官。及朝觐外吏，旧皆有禁，而微服私观者，仍不乏也。其时南宫试士，大半鳞集，呼朋命伎，彻夜歌呼，无人诃诘。至若侯门戚里、贵主大珰，则又先期重价，各占灯楼，尺寸隙地，仅容旋马，价亦不赀。初至京师者，骇叹咢眙，正如宋汴京 春如红锦堆中过，人似青罗幙里行 ，真太平佳话也。余儿时目睹繁华，至今入梦，闻近年亦稍稍减旧观。矣盖圣主游幸渐稀，而鳌山之设，久已停止，亦事理使然。
按文皇帝朝，正用官妓，至宣德二年，尚未有顾佐之疏。
是时朝臣退食，俱得拥蛾黛为娱，则灯楼之盛，尤为奇艳。士生斯世，抑何多幸！近偶与黄贞甫谈及官妓，余谓若循唐宋及国初故事，则公辈真神仙不如矣。时黄以外吏诣部候考选，乃振声曰： 不可，不可，果如兄言，则曲中佳丽，俱为吏部、科道所据，其与吾辈周旋，必麻瞎跛秃之属，令人益不堪耳。 为之大噱。
宣德四年正月朔，特赐文武节假二十日，元宵夜，召群臣悉赴御苑观灯。至五年八年亦然，此又系特恩，非常例也。
【内府畜豹】世宗初年，革内府鹰房诸鹰犬，令放纵几尽矣。至嘉靖八年，鹰房内臣，又以祖庙献新奏请存留，盖以禋祀大典尝上，仍溪壑其中也。上严旨不许，且命礼部查议献新时物以闻。礼部言宗庙献新，及奉先殿岁荐品味，不过鹿、雁、兔、猪、鹅、鸭、鸡等物，载在《会典》，掌之太常，后因畜有鹰犬，或间以奉荐，然非例也，请一切罢之。上纳其言，遂依《会典》罢去。至嘉靖十年，兵部覆勇士张升奏，西苑豹房畜土豹一只，至役勇士二百四十名，岁廪二千八百石，占地十顷，岁租七百金，其实皆典守内臣侵牟。请量留勇士四十人，余还营差操，仍令该监核其奸利以报，上从之。按内廷鸟兽之畜，所费不赀，举一豹而他物可知矣。余近得游苑中，见虎豹之槛者，及牡牝白额之在虎城者，不可枚举，啗大官之奉，皆民膏血也。
【建酒楼】洪武二十七年，上以海内太平，思与民偕乐，命工部建十酒楼于江东门外，有鹤鸣、醉仙、讴歌、鼓腹、来宾、重译等名。既而又增作五楼，至是皆成。诏赐文武百官钞，命宴于醉仙楼，而五楼则专以处侑酒歌妓者。盖仿宋世故事，但不设官酝，以收榷课，最为清朝佳事。宴百官后不数日，定正蔡氏书传，上又命宴博士钱宰等于新成酒楼，各献诗谢，上大悦，比书成，赐书名曰《书传会通》，命礼部刊行天下。按上初观蔡氏书传，日月星辰运行与朱子诗传不同，及他注与鄱阳邹季友所论，间有未安，遂徵天下儒臣定正之，于是翰林致仕编修张美和、国子致仕博士钱宰、致仕助教靳权、教授高让等共二十七人，俱遣行人驰传征至。上命学士刘三吾总其事开局，翰林院礼遇诸儒甚厚，至御制诗以赐，命之属和，及其归，又赐宴驰驿而还。以修书钜典，而令之歌馆为欢，非开天圣人无此韵致，但邹季友者何人，致勤高皇葑菲之采？至永乐二年，又有饶州人朱友季献书，专攻程朱，文皇命杖逐之。其人同生一地，姓名又相似，其为一人二人未可定也。
【禁歌妓】太祖所建十楼，尚有清江、石城、乐民、集贤四名，而五楼则云轻烟、淡粉、梅妍、柳翠，而遗其一，此史所未载者，皆歌妓之薮也。国初临川人揭轨，以举明经至京，宴南市楼，有诗云： 诏出金钱送酒垆，绮楼胜会集文儒。江头鱼藻新开宴，苑外莺花又赐酺。赵女酒翻歌扇湿，燕姬香袭舞裙纡。绣筵莫道知音少，司马能琴绝代无 。则知不第儒臣锡宴，即举子亦叨圣赐，高会其中矣。今南市楼虽居六院之一，而价在下中，第为商贾所游集耳。至宣德中，以百僚日醉狭邪，不修职业，为左都御史顾佐奏禁，廷臣有犯者至褫职，迄今不改，好事者以为太平缺陷，远逊唐宋。但唐以宜春、教坊二地，为内廷供奉之所，如阿布思妻为女优之类，非士大夫所得游，至季年而翰林学士亦得阑入教坊，此僖宗以后事，非盛世之旧也。惟藩镇军府例设酒糺以供宴享，名曰营妓，其知名者如薛涛、刘采春之属，而京师则无之。宋世朝士各有家姬供客，若官妓不过州郡守倅应奉过客，及佳节令辰侍觞侑酒，与之狎者仍有厉禁，如秦弱兰之制使臣，王宫花之诱勘吏，及南渡大儒之坐唐仲友，皆是物也。则顾佐一疏，保全士人实多。
今人但知金陵十四楼，而不知有十五，盖因续建五楼，其一偶失其名耳。
【安乐堂】禁城北安门外，有安乐堂，为永乐十五年所建，以处工匠之疾病者。近来则与工匠无涉，惟内臣卑秩无私宅可住，无名下官可依者，遇疾且殆，即徙入此中，以待其殒。且槥送净乐堂焚化，不欲以遗骼污禁掖也。其中或气未绝稍能言动，尚为摊钱博塞之戏，争胜哓哓，闻者叹笑。
内廷宫人，无位号名秩而病故，或以谴责死者，其尸亦传达安乐堂，又转致停尸房，易朱棺再送火葬；其有不愿焚者，则痤之地，亦内中贵嫔所舍焚冢也。
【门宫不避讳】今禁城北门名厚载，即玄武门也，相传已久，但二字俱犯世宗、穆宗庙讳上一字，上下通称不避。又如今上皇贵妃郑氏所居宫，名曰翊坤宫，上一字即今上御名，何以银榜高悬？而内外所称，章疏所列，俱公然直呼，恬不为怪，亦无一人议及之者，此等事俱不可解。
【淹九】京师正月灯市，例以十八日收灯，城中游冶顿寂。
至次日，都中士女，倾国出城西郊所谓白云观者，联袂嬉游，席地布饮，都人名为耍烟九。意以为火树星桥甫收声采，而以烟火得名耳。既见友人柬中称为淹九，或云灯事兰珊，未忍遽舍，取淹留之义，似亦近之。既得之都下耆旧则云：全真道人邱元清，以是日就阉，故名阉九。邱初从黄得祯出家，洪武初，以张三丰荐为五龙宫住持，有司又以贤才荐为御史矣。上以二宫人赐之，邱度不能辞，遂自宫，今观其遗像，真俨然一妪也。
后转太常卿，封三代，殁于京师。邱之事迹甚著，但自宫之日月不可考。然京师是日不但游人塞途，而四方全真道人，不期而集者不下数万，状貌诡异，衣冠瑰僻，分曹而谈出世之业。中贵人多以是日散钱施斋，闻京都无赖亦有趁此时腐其童稚者，则阉九之说，亦似不妄。全真有南北二宗，起于金海陵王中孚，其后有谭、马、邱、刘之属，其教始盛，大抵以收摄精气为主。
今并阳具去之，不知何以谋长生也？京师自此日后，冠绅闺阁，寻春选胜，继以上冢踏青，宝马钿车，更番杂沓，竞出西闉，水边林下，壶榼无虚日，至端午射柳南郊，而游事渐歇矣。
魏文帝《典论》云：左慈到，人竞受其补导之术，至寺人严竣往从问受。奄竖真无事于斯术也。今观邱元清事，则严竣不为谬妄，而魏文之谕失之矣。
○风俗
【契兄弟】闽人酷重男色，无论贵贱妍媸，各以其类相结，长者为契兄，少者为契弟。其兄入弟家，弟之父母抚爱之如婿，弟后日生计及娶妻诸费，俱取办于契兄。其相爱者，年过而立，尚寝处如伉俪，至有他淫而告讦者，名曰{田女}奸。{田女}字不见韵书，盖闽人所自撰。其昵厚不得遂意者，或相抱系溺波中，亦时时有之，此不过年貌相若者耳。近乃有称 契儿 者，则壮夫好淫，辄以多赀聚姿首韶秀者，与讲衾裯之好，以父自居，列诸少年于子舍，最为逆乱之尤。闻其事肇于海寇，云大海中禁妇人在师中，有之辄遭覆溺，故以男宠代之，而酋豪则遂称契父。因思孙恩在晋，以诸妓妾随军，岂海神好尚，亦随今古变改耶？但契父亦有所本：嘉靖间，广西上冻州土知州赵元恩者，幼而失父，其母尚盛年，与太平陆监生者私通，久之遂留不去，元恩因呼陆为契父，事之如严君。其尊称与闽寇同，第其称谓之故，大不侔耳。
南宋王僧达族子确，年少美姿，僧达与之私款，后欲逼留之，避不往，乃于屋后作大坑，欲诱确来杀之。男色之嗜，至不避族属尊卑，且行凶忍如此，亦闽俗之祖欤。